
ESCALADAREA TENSIUNILOR. REPOZIŢIONĂRI ALE CENTRILOR MILITARI DE PUTERE

Kirby:”Rusia va trimite acasă militari în saci pentru cadavre”; Riabkob: „Washingtonul susţine terorismul”

John Kirby, purtător de cuvânt al al Departamentului de Stat american, a avertizat că oraşele din Rusia ar putea fi atacate de extremişti. De asemenea, a menţionat că Federaţia Rusă ar putea suporta pierderi militare importante în Siria. „În Siria continuă războiul civil, extremiştii, grupările extremiste profită de vidul” de putere „care există în Siria, pentru a-şi extinde operaţiunile, care vor include, indubitabil, lovituri asupra intereselor ruseşti, posibil chiar şi asupra oraşelor din Rusia. Iar  Rusia va continua să trimită acasă militari în saci pentru cadavre, va continua să piardă resurse, probabil chiar şi avioane" a declarat John Kirby. Ulterior, John Kirby a afirmat că nu a avut în intenţie să ameninţe. Potrivit afirmaţiilor sale, a avut „în vedere ceea ce „a spus în repetate rânduri secretarul de stat, John  Kerry”, anume că, în cazul în care criza va continua, „va fi mai mult război şi mai multă vărsare de sânge”
.
Şeful diplomaţiei ruse, Serghei Lavrov, a calificat declaraţiile purtătorului de cuvânt al Departamentului de Stat american, cu privire la posibilele atacuri teroriste în Federaţia Rusă din cauza situaţiei din Siria, drept „o ameninţare inacceptabilă”. Potrivit ministrului rus de Externe, „aceste cuvinte” ar putea constitui „un semnal la acţiune pentru terorişti”
.

Ministrul adjunct de Externe al Rusiei, Serghei Riabkov, a apreciat că afirmaţiile lui John Kirby reprezintă o „cedare emoţională" a Casei Albe pe fundalul incapacităţii Washingtonului de a respecta acordul în privinţa Siriei. „Această invitaţie prost camuflată de a aplica arma terorismului împotriva Rusiei reprezintă un indiciu al nivelului la care a ajuns ticăloşia politică a actualei administraţii a SUA în abordarea situaţiei din Orientul Apropiat şi, concret, în Siria" a subliniat diplomatul rus. Serghei Riabkov a menţionat că Rusia este indignată de tonul ameninţător al  declaraţiilor Statelor Unite în privinţa Siriei, privindu-le drept un echivalent al susţinerii terorismului. "Nu putem interpreta aceste declaraţii altfel decât că actuala administraţie americană susţine terorismul" a punctat Serghei Riabkov "Aceste invitaţii, subtil deghizate de a se folosi terorismul drept o armă împotriva Rusiei, demonstrează profunzimile politice la care se pretează actuala administraţie a SUA în cadrul abordării conflictului din Orientul Mijlociu, în special în Siria"
 a adăugat. 
Purtătorul de cuvânt al Ministerului rus de Externe, Maria Zaharova, a comentat declaraţia Departamentului de Stat al SUA cu privire la eventualitatea comiterii unor acte teroriste în oraşe din Rusia, în cazul continuării operaţiunilor militare în Siria. „Oare nu vi se pare că o astfel de "ventrilocvenţă" despre „cadavre în sac", „atentate teroriste în oraşele ruseşti" şi „pierderea avioanelor" seamănă mai curând a comandă „atacă!", decât a comentariu de diplomat?". Maria Zaharova i-a transmis lui John Kirby întrebarea „la care extremişti se referă Departamentul de Stat american” şi „dacă aceştia nu au vreo legătură cu opoziţia moderată din Siria” în privinţa căreia „Moscova a insistat în repetate rânduri să se delimiteze de terorişti”
.
De la retorica nucleară la suspendarea unui acord nuclear ruso-american

Secretarul american al Apărării, Ashton Carter, a criticat retorica nucleară a Moscovei, declarându-se „îngrijorat” de investiţiile făcute de Rusia în modernizarea şi lărgirea arsenalului nucelar. Cu ocazia unei vizite la baza aeriană Minot din Dakota de Nord, oficialul american a declarat că acţiunile şi retorica Rusiei privind arsenalul nucear "ridică întrebări serioase cu privire la angajamentul liderilor săi faţă principiul stabilităţii strategice, respectul lor pentru acordurile împământenite privind utilizarea armelor nucelare şi dacă mai ţin cont de profunda reţinere pe care liderii din perioada Războiului Rece au manifestat-o în ceea ce priveşte afişarea armelor atomice". În declaraţiile sale, Ashton Carter a făcut referire la exerciţiile cu arme nucleare efectuate de forţele militare ruse şi la „retorica nucelară” a preşedintelui rus, Vladimir Putin, care, în contextul crizei din Crimeea, a afirmat că este „pregătit să utilizeze arme nucleare”. Ashton Carter a anunţat menţinerea doctrinei iniţierii unui atac atomic. Doctrina disuasiunii, care lasă deschisă posibilitatea lansării prima dată de către SUA a unui atac atomic  înainte de un atac neconvenţional din partea unui inamic, rămâne baza politicii de securitate, a declarat Ashton Carter, secretarul american al Apărării. "Aceasta este doctrina noastră şi nu avem intenţia de a modifica această doctrină" a afirmat  Ashton Carter. 
Pe de altă parte, secretarul american al Apărării a descris Coreea de Nord drept „o ameninţare nucleară emergentă” şi a avut aprecieri pozitive la afresa China, despre care a menţionat că "are o conduită profesionistă în domeniul nuclear, în pofida dezvoltării cantitative şi calitative a arsenalului său"
. Departamentul american al Apărării are în plan investiţii masive în reînnoirea armamentului nuclear în deceniile următoare, costul estimat depăşind o mie de miliarde de dolari pe parcursul a 30 de ani.

În replică, Moscova s-a declarat "extrem de preocupată" legat de sugestiile Washingtonului privind posibilitatea utilizării armelor nucleare într-un conflict, avertizând că vor fi "consecinţe" după ce secretarul american al Apărării, Ashton Carter, a anunţat menţinerea doctrinei disuaziunii. "Reprezentanţii actualei Administraţii de la Washington au devenit exagerat de rusofobi. Suntem extrem de preocupaţi în legătură cu anunţarea disponibilităţii de a recurge la capacităţi nucleare în cazul unui conflict militar cu Rusia" a transmis Ministerul rus de Externe. "Vom reţine abordările Statelor Unite şi vom lua măsurile simetrice necesare pentru a ne garanta siguranţa naţională" a subliniat Ministerul rus de Externe, avertizând că Washingtonul trebuie să conştientizeze "consecinţele"
 acestor politici asupra echilibrului strategic internaţional.  

Rusia a suspendat acordul cu SUA privind distrugerea plutoniului de uz militar. Purtătorul de cuvânt al Kremlinului a anunţat că Vladimir Putin a semnat   decretul prin care suspendă acordul din anul 2010 care prevede distrugerea plutoniului folosit pentru arme nucleare, invocând acţiuni "neprietenoase" din partea Washingtonului care au condus la deteriorarea relaţiilor. "Acordul este suspendat din cauza apariţiei unor ameninţări la adresa siguranţei strategice şi ca rezultat al acţiunilor neprietenoase din partea Statelor Unite faţă de Federaţia Rusă" a anunţat preşedinţia Rusiei, Vladimir Putin. "Decizia reprezintă un semnal transmis Washingtonului. Tentativele de a discuta cu Rusia dintr-o poziţie de forţă, în limbajul sancţiunilor şi al ultimatumurilor în timp ce se continuă cooperarea selectivă cu ţara noastră în domenii avantajoase nu va funcţiona" a declarat ministrul rus de Externe, Serghei Lavrov. "Dacă Washingtonul îşi ajustează poziţiile şi elimină în totalitate modalităţile de obstrucţionare care din vina sa au generat schimbări negative în echilibrul politic, militar şi economic global, vom fi pregătiţi să revenim la aplicarea acordului"
 a adăugat şeful fiplomaţiei ruse.
Gorbaciov atenţionează asupra proximităţii „liniei roşii”

Lumea se apropie "periculos de zona roşie" a avertizat ultimul preşedinte sovietic Mihail Gorbaciov, în contextul amplificării tensiunilor dintre Moscova şi Washington pe fondul conflictului din Siria.  “Există tensiuni în relaţiile dintre Rusia şi SUA. Încrederea reciprocă a intrat în colaps. Mi-am exprimat de multe ori opinia asupra acestui subiect. Trebuie reluat dialogul la toate capitolele, mai ales cel nuclear. Nu trebuie să rămânem blocaţi în problemele regionale” a afirmat Mihail Gorbaciov. 

“Cred că lumea se apropie periculos de zona roşie (...) Nu aş vrea să dau reţete concrete, dar vreau să spun că aceasta trebuie să înceteze. Trebuie să reluăm dialogul. Şi să punem capăt unei grave greşeli” a subliniat fostul lider sovietic. “Se pot face reproşuri serioase actualei generaţii de lideri. Dar, aceştia încă au ocazia să ocupe un loc demn în istorie, să readucă politica mondială pe drumul cel bun şi să deschidă calea unei lumi fără arme nucleare. Ar fi o mare greşeală să nu profităm de această oportunitate” a precizat Mihail Gorbaciov. “Situaţia aceasta trebuie să ia sfârşit. Dialogul trebuie reluat. Încetarea lui a fost cea mai mare greşeală”
.

Statele Unite şi Rusia au rupt colaborarea în Siria, iar din acest punct relaţiile dintre cele două puteri s-au înrăutăţit accentuat. Rusia a ameninţat că este gata să doboare orice avion occidental care atacă poziţiile armatei siriene, în timp ce Washingtonul a acuzat Rusia de crime de război. 

Amplă paradă militară rusă în Crimeea

În prima decadă a lunii septembrie, Rusia a desfăşurat un amplu exerciţiu miliar la Opuk,  pe coasta Mării Negre, în Crimeea - zonă strategică din punct de vedere militar şi geopolitic, în noul context de securitate european. Moscova a folosit la acest exerciţiu nave de război, tancuri, aparate de zbor cu misiuni de luptă dintre cele mai noi modele - inclusiv sistemele de rachetă S-300 - 12500 de trupe la sol, avioane de luptă şi lansatoare de rachetă. "La acest nivel înalt de pregătire, am avut trupe la sol şi escadrile de luptă folosite în premieră"
 a declarat purtătorul de cuvânt al Ministerului Apărării de la Moscova, Igor Konaşenkov. La eveniment au asistat ministrul rus al Apărării, Serghei Şoigu, şeful Statului Major al Armatei, Valeri Gerasimov, şi liderul peninsulei Crimeea, Serghei Aksionov.

Exerciţiile militare din Crimea au simulat modul de reacţie militară a Rusiei la o tentativă de invazie. Oficiali din armata rusă au precizat că “nu este vorba de un semnal geopolitic în regiune”. Pe de altă parte, analiştii occidental au apreciat că “această paradă militară a Rusiei survine în contexul în care, în luna august, preşedintele Vladimir Putin a acuzat Kievul că a trimis o trupă de sabotaj în Crimeea”, cu menţiunea că “Ucraina practică terorismul"
. În acel incident, doi ofiţeri ruşi şi-au pierdut viaţa la frontieră. Autorităţile de la Kiev au negat orice implicare.   

Joint Sea-2016 - exerciţii navale ruso-chineze în Marea Chinei de Sud

China şi Rusia au început, în 12 septembrie, în largul coastei provinciei chineze Guangdong, cele mai ample exerciţii comune ale foţelor lor navale, a anunţat conducerea marinei militare chineze. Aplicaţiile navale comune ruso-chineze, Joint Sea-2016, au durat opt zile, desfăşurându-se pe fondul creşterii tensiunilor legate de Marea Chinei de Sud.  La jumătatea lunii iulie, Curtea permanentă de arbitraj de la Haga a dat câştig de cauză Filipinelor împotriva Chinei, precizând că revendicările Beijingului în Marea Chinei de Sud - zonă strategică - nu au “fundamente juridice'. 

La exerciţiile Joint Sea-2016 au luat parte nave, submarine, un portavion şi elicoptere militare. Au fost realizate simulări ale unor operaţiuni de apărare, salvare şi anti-submarine. 

Beijingul consideră că deţine suveranitatea asupra cvasi-totalităţii Mării Chinei de Sud, o zonă bogată în hidrocarburi aflată la intersecţia unor rute maritime vitale pentru comerţul mondial. Revendicările sale se suprapun cu pretenţiile emise de statele riverane Filipine, Vietnam, Malaezia şi Brunei.  Statele Unite au cerut Chinei, în repetate randuri, să respecte decizia Curţii de la Haga. „Decizia Curţii permanente de arbitraj de la Haga, care a decis în luna iulie că Beijingul nu are drepturi istorice asupra Mării Chinei de Sud, trebuie respectată” a declarat preşedintele american, Barack Obama. „Arbitrajul din iulie, care este obligatoriu, a permis clarificarea drepturilor maritime în regiune”
 a afirmat preşedintele american, în cadrul summit-ului ASEAN găzduit de Laos. 

„Frăţia Slavă 2016″ - exerciţii militare comune Rusia - Serbia 
Frăţia Slavă 2016 este al treilea exerciţiu militar din ultimii doi ani pe care Rusia şi Serbia îl derulează în comun. Moscova a inclus în program şi un alt aliat strategic - Belarus. Exerciţiul militar tripartit este un test pentru Belgrad în contextul în care Serbia manifestă aspiraţii europene, dar rămâne, în acelaşi timp, şi un aliat al Moscovei. Frăţia Slavă - exerciţiu anual desfăşurat, până acum, în Rusia în 2015 şi în Serbia în 2014 - a debutat, în luna septembrie, în oraşul Nikinci, la 30 de kilometri de graniţa cu Croaţia.  - stat membru NATO. 
Oficialii de la Belgrad au decis să continue programele de antrenament ale forţelor militare împreună cu Rusia. „Este o continuare a cooperării între forţele aeriene ale celor două ţări, care a început în 2014 cu un exerciţiu comun”
 au anunţat oficiali ai Ministerului Apărării de la Belgrad. În afară de Frăţia Slavă, Serbia şi Rusia vor mai derula un exerciţiu militar comun la sfârşitul toamnei, au menţionat surse oficiale de la Belgrad. Al doilea exerciţiu, denumit Frăţia aviatorilor din Rusia şi Serbia 2016, are ca punct de desfăşurare baza aeriana Batajnica, lângă Belgrad, cu participarea avioanelor de luptă MiG-29 şi elicopterelor Mi-17, echipamente pe care armata sârbă le-a cumpărat recent de la Rusia.
Legătura dintre Belgrad şi Moscova este puternică, fapt reliefat şi de permisiunea acordată Rusiei, în anul 2012, de a deschide o bază militară pe teritoriul sârbesc, la Nis - unde funcţionează un centru de reacţie rapidă pentru situaţii de urgenţă, înfiinţat de Moscova. În perioada exerciţiului militar Frăţia Slavă 2016, premierului rus, Dmitri Medvedev, a efectuat o vizită în Serbia. Vizita lui Dmitri Medvedev la Belgrad redeschide tema cooperării militare dintre cele două ţări. Belgradul a refuzat să se alăture statelor Occidentale în impunerea sancţiunilor economice împotriva Rusiei. 
Aplicaţii militare ruse pe malul stâng al Nistrului

Grupul operativ de trupe ruse (GOTR) dislocat în regiunea transnistreană a desfăşurat în prima parte a lunii septembrie noi aplicaţii militare pe malul stâng al Nistrului. Militarii ruşi au exersat „respingerea atacului teroriştilor asupra unui post de pacificatori”. În cadrul exerciţiului, „au trecut la apărare, au chemat întăriri şi au respins atacul” se precizează într-un comunicat al armatei ruse. În ultimele luni în regiunea transnistreană au avut loc mai multe aplicaţii militare, cu participarea soldaţilor ruşi sau a trupelor transnistrene.

Ministerul de Externe de la Chişinău şi-a exprimat speranţa că „autorităţile ruse nu iau în serios ameninţările teroriste” la adresa pacificatorilor ruşi de pe Nistru şi nu doresc escaladarea tensiunilor în regiune.  „În aceste circumstanţe, se impune în mod imperios retragerea completă şi necondiţionată a trupelor ruse de pe teritoriul Republicii Moldova conform deciziilor summit-ului OSCE de la Istanbul din 1999 şi demararea unor negocieri pertinente cu privire la transformarea actualei operaţiuni de menţinere a păcii într-o misiune civilă cu mandat internaţional” se precizează într-un comunicat.

Ministerul de Externe de la Chişinău şi-a manifestat îngrijorarea faţă de prezenţa trupelor ruse pe teritoriul Transnistriei. Într-un comunicat emis de autorităţi, este pus la îndoială „aşa-zisul rol al Rusiei” de "mediator în procesul de negocieri vizând reglementarea conflictului transnistrean". Ministerul Afacerilor Externe şi Integrării Europene şi-a exprimat „nedumerirea în legătură cu comportamentul sfidător al Grupului Operativ de Trupe Ruse aflat ilegal pe teritoriul Republicii Moldova, care, în pofida demersurilor insistente ale autorităţilor moldoveneşti, continuă să desfăşoare diferite activităţi militare care generează noi tensiuni în relaţiile moldo-ruse” a transmis diplomaţia de la Chişinău într-un comunicat. “Un atare comportament al trupelor ruse, dislocate pe teritoriul Republicii Moldova fără consimţământul autorităţilor moldoveneşti, nu poate fi calificat altfel decât ca o sfidare la adresa unui stat suveran şi ca o încălcare grosolană a principiilor dreptului international”. Totodată „această linie de conduită politico-militară subminează respectul faţă de Federaţia Rusă care pretinde că joacă un rol constructiv şi nepărtinitor în calitate de mediator în procesul de negocieri vizând reglementarea conflictului transnistrean. Or, este greu de imaginat că cineva crede în faptul că zăngănitul de arme poate contribui la întărirea încrederii între cele două maluri ale Nistrului şi la crearea unei atmosfere propice pentru desfăşurarea negocierilor în formatul „5+2”
. 

Manevre militare comune Rusia - Pakistan

Pakistanul şi Rusia au efectuat, pentru prima dată, manevre militare comune, a anunţat armata pakistaneză, în contextul noilor tensiuni indo-pakistaneze. Exerciţiul este apreciat ca fiind expresia apropierii în plan militar între Rusia şi Pakistan, care au semnat în anul 2014 un acord de cooperare în domeniul militar. „Un contingent al forţelor terestre ruse a sosit în Pakistan pentru primul exerciţiu comun ruso-pakistanez, desfăşurat în perioada 24 septembrie - 10 octombrie 2016” a declarat purtătorul de cuvânt al armatei pakistaneze, Asim Bajwa. Potrivit analistului militar pakistanez Hasan Askari, aceste manevre „demonstrează dorinţa Moscovei de a-şi extinde opţiunile în Asia de Sud”, o consecinţă „firească” în contextul apropierii dintre India şi SUA.

În 22 septembrie, armata pakistaneză a demarat un exerciţiu „Highmark”. Au fost închise porţiuni din autostrăzile către Islamabad, pe care trebuiau să aterizeze „mai multe avioane”
 militare, în primul exerciţiu de acest fel din ultimii şase ani, a declarat o sursă din cadrul forţelor de securitate. Anterior, armata pakistaneză anunţase închiderea spaţiului aerian deasupra regiunii nordice Gilgit-Baltistan, învecinată cu Kashmirul  Aceste manevre survin în contextul escaladării tensiunilor între India şi Pakistan, două puteri nucleare, Tensiunile s-au amplificat după un atac al militanţilor asupra unei baze indiene din Caşmir, în urma căruia au fost ucişi 18 soldaţi. India a acuzat Pakistanul, care a negat orice responsablitate. 

Doi soldaţi pakistanezi au fost ucişi, în 22 septembrie, într-un schimb de focuri cu forţele indiene, peste frontiera de facto din regiunea disputată Kashmir, a anunţat armata pakistaneza. Schimbul de focuri s-a înregistrat în patru sectoare timp de şase ore, potrivit unui comunicat transmis de serviciul de presă al armatei pakistaneze.  Purtătorul de cuvânt al armatei indiene a confirmat că au fost trase focuri din partea pakistaneză peste frontiera de facto în direcţia districtului Poonch din Kashmirul administrat de India. Schimburile de focuri între trupele indiene şi pakistaneze au continuat în sectorul Nowgam al Liniei de Control care separă teritoriul disputat Kashmir au precizat un ofiter superior al armatei indiene şi ofiţeri indieni de poliţie. "Trupele pakistaneze au tras în posturile indiene din sectorul Nowgam al Kashmirului de nord la miezul nopţii. Au tras, de asemenea, tiruri de mortieră. Armata la Linia de Control a ripostat şi schimbul de focuri a continuat"
 potrivit ofiţerului din armata indiană. India şi Pakistanul revendică în întregime regiunea disputată Kashmir, dar administrează părţi separate ale acesteia, împărţită prin Linia de Control, o frontieră de facto puternic militarizată. 
Premierul indian, Narendra Modi, a prezidat o reuniune a Cabinetului pe probleme de securitate după ce armata indiană a acuzat Pakistanul de încălcarea unui acord de încetare a focului din anul 2003. "Încălcarea acordului de încetare a focului dovedeşte că Pakistanul este hotărât să respingă regulile internaţionale. Acest lucru va fi adus în faţa tuturor forumurilor globale"
. 
Pakistanul a declarat că afirmaţiile Indiei potrivit cărora a efectuat "lovituri chirurgicale" peste graniţa de facto dintre cele două ţări în regiunea disputată Kashmir sunt o "iluzie", calificând incidentul drept "focuri transfrontaliere". "Noţiunea de lovituri chirurgicale legate de baze ale unor presupuşi „terorişti" este o iluzie generată în mod deliberat de India pentru a crea efecte false" se menţionează într-un comunicat al armatei. Comunicatul a fost emis dupa ce un înalt responsabil al armatei indiene a anunţat că India a lovit militanţi suspectaţi de a se fi pregătit să se infiltreze în partea Kashmirului administrată de India de-a lungul frontierei pakistaneze. "Echipe de terorişti s-au poziţionat în baze de-a lungul Liniei de control pentru a intra clandestin şi a comite atacuri teroriste în India. Armata indiană a efectuat lovituri chirurgicale" împotriva acestor poziţii a declarat responsabilul armatei indiene la New Delhi. Aceste lovituri au făcut "un numar semnificativ de victime"
 a adăugat. Armata pakistaneză a confirmat că doi dintre soldaţii săi au fost ucişi în schimburi de focuri trase peste Linia de Control, care serveşte drept frontiera de facto. 
Premierul pakistanez, Nawaz Sharif, a avertizat India în legătură cu escaladarea tensiunilor. "Intenţia de a avea o vecinătate paşnică nu ar trebui confundată cu o slăbiciune a noastră" a precizat Nawaz Sharif într-un comunicat. "Forţele noastre sunt pe deplin capabile să apere integritatea teritorială a ţării şi să oprească orice rău făcut pentru a submina suveranitatea Pakistanului" a adăugat. Nawaz Sharif a condamnat, de asemenea, "tirurile neprovocate"
 trase peste graniţă de trupele indiene, numindu-le o agresiune clară. 

"Persistent Presence" - exerciţii militare germano-letone la graniţa cu Rusia

Trupele militare germane şi letone derulează o serie de exerciţii militare comune în apropierea frontierei cu Rusia, în cadrul unei campanii de consolidare a apărării aeriene baltice împotriva unor posibile atacuri ruse. În cadrul exerciţiilor militare desfăşurate până în luna octombrie, Germania a mobilizat 80 de militari şi 400 tone de echipament, inclusiv un centru mobil de control. De asemenea, cinci avioane germane de tip Eurofighter au zburat alături de patrule aeriene baltice din Amari, Estonia. "Marea noastră nelinişte este legată de imprevizibilitatea Rusiei, care a demonstrat în Georgia, în Crimeea şi în estul Ucrainei că este pregătită, indiferent de motiv, de derularea unei acţiuni militare"
 a declarat general-locotenent Raimonds Graube, comandantul forţelor armate letone.

Letonia şi-a dublat cheltuielile militare în cursul ultimilor doi ani. Până în anul 2018 va atinge obiectivul NATO de a cheltui 2% din Produsul Intern Brut pentru apărare. Operţiunile comune din Letonia sunt parte a exerciţiilor NATO Persistent Presence. Aproximativ 25% din populaţia din Letonia şi Estonia este reprezentată de ruşi, legat de care oficialii se tem că ar putea fi instigaţi să lupte împotriva populaţiei majoritare, asemenea separatiştilor ruşi din estul Ucrainei. În replică la amplasarea scutului NATO în estul Europei, Moscova şi-a declarat intenţia de a instala rachete cu focoase nucleare în Kalinigrad, teritoriu rus înconjurat de Polonia şi Lituania
Acord de cooperare logistică militară SUA-India

Statele Unite ale Americii şi India au semnat un acord prin care îşi pun reciproc la dispoziţie bazele militare, au anunţat într-un comunicat comun, cele două ţări. Este „un pas în sensul dezvoltării unor legături militare” în contextul în care cele două ţări încearcă să contracareze creşterea puterii maritime a Chinei. În baza acordului, armatele americană şi indiană îşi pot folosi reciproc bazele terestre, aeriene şi navale, pentru realimentare, reparaţii şi odihna personalului. Secretarul american al Apărării, Ashton Carter, şi omoloful său indian, Manohar Parrikar, au ajuns la un acord "de principiu"
 în acest sens în luna aprilie. 

Acord militar SUA-Israel

SUA şi Israel au semnat, în 14 septembrie, un acord privind un nou pachet de asistenţă militară americană pe 10 ani. Departamentului de Stat a transmis, printr-un comunicat, că memorandumul de înţelegere convenit de cele două ţări aliate "constituie cel mai mare angajament de asistenţă militară bilaterală din istoria SUA"
. Documentul prevede fonduri militare americane de 38 de miliarde de dolari pentru Israel. Acordul în vigoare, care expiră în 2018, prevede un ajutor de 3,1 miliarde dolari anual. 
Premierul israelian, Benjamin Netanyahu, ar fi dorit o sumă cât mai apropiată de 4,5 miliarde de dolari pe an. Potrivit unor oficiali ai celor două părţi, Israelul a făcut unele concesii, printre care angajamentul de a nu încerca să obţină fonduri suplimentare din partea Congresului SUA în afara pachetului negociat şi renunţarea la un aranjament special care îi permitea să utilizeze ajutorul financiar pentru a cumpăra produse ale propriei industrii de apărare, în loc de armament american. Schema permisă pentru 26,3% din fonduri urmează să fie redusă treptat, începând cu anul 2020. De asemenea, Israelul nu va mai cheltui 13% din ajutor pentru achiziţionarea de carburanţi pentru forţele armate. Noul pachet include, pentru prima dată, fonduri pentru apărarea israeliană antirachetă, în valoare de 500 milioane dolari anual. Anterior, acest sector fusese finanţat ad hoc de Congresul Statelor Unite. 

Pactul nu a fost semnat de preşedintele american, Barack Obama şi de premierul israelian, Benjamin Netanyahu, care nu sunt în relaţii prea cordiale, dar de subsecretarul de stat american pentru Afaceri politice, Thomas Shannon, şi de negociatorul-şef al Israelului, Jacob Nagel. Pe de altă parte, atât Barack Obama cât şi Bemjamin Netanyahu au dorit să ajungă la un acord. Preşedintele american doreşte să-şi încheie mandatul cu un succes, iar premierul israelian a preferat o certitudine şi posibilităţi de planificare în baza acesteia, în locul unei posibile înţelegeri mai avantajoase cu următorul preşedinte american

Iranul multiplică acţiunilile militare de intimidare în Golful Persic

Potrivit Pentagonului, Iranul şi-a multiplicat acţiunile de intimidare faţă de navele sau avioanele militare americane în Golf. Ameninţările au vizat, recent, două avioane americane de supraveghere maritimă, care efectuau misiuni separate în aceeaşi regiune deasupra Golfului, în spaţiul aerian internaţional. Piloţii americani au primit din partea forţelor antiaeriene iraniene mesaje prin care erau „ameninţaţi cu doborârea sau cu lansarea de rachete”
 asupra lor. Echipajele avioanelor americane au ignorat mesajele iranienilor şi au continuat misiunea. Iranienii au avut în aceste situaţii un comportament „neprofesionist”, chiar dacă avioanele americane erau prea departe pentru a putea fi ameninţate în mod real de rachete cu rază scurtă de acțiune. Situaţia a survenit după ce, în aceeaşi zonă, nave americane şi vedete ale Gardienilor Revoluţiei au fost implicate într-un incident petrecut pe 24 august, când o navă americană a fost nevoită să tragă focuri de avertisment. Comandantul forţelor americane în Orientul Mijlociu, generalul Joe Votel, a acuzat  Iranul că „face, în continuare, lucruri ce alimentează instabilitatea”
 în regiune, în pofida acordului privind dosarul nuclear 

În timpul unei parade organizată la Teheran pentru a marca 36 de ani de la izbucnirea războiului dintre Iran şi Irak - în anul 1980 - au fost prezentate diferite tipuri de arme, între care rachete balistice cu rază de acţiune între 1600-2000 de kilometri. O nouă rachetă din clasa Zolfaghar a fost, de asemenea, prezentată în timpul paradei. Pe camionul care o transporta se putea citi mesajul „Dacă liderii regimului sionist fac un pas greşit, Republica islamică va distruge Tel Aviv şi Haifa”. Sisteme antirachetă S-300, livrate Iranului de Rusia, au fost de asemenea prezentate la parada din capitală. Alte parade ale forţelor armate au avut loc în provincie. 

„Recenta decizie a Statelor Unite criminale de a acorda ajutor militar regimului sionist uzurpator ne întăreşte hotărârea de a ne creşte capacităţile de apărare” a declarat generalul Ali Bagheri, şeful Statului Major al forţelor armate iraniene.  Statele Unite şi Israelul au semnat la jumătatea lunii septembrie un acord pentru acordarea, de către Washington, a unui ajutor militar de 38 de miliarde de dolari pe o perioadă de zece ani pentru Tel Aviv.  „Obiectivul final al Statelor Unite, al regimului sionist şi al celor care sprijină grupurile teroriste (...) este de a distruge infrastructura Siriei şi Irakului în beneficiul Israelului”
 a adăugat generalul Bagheri.  

Nou test nuclear al Coreei de Nord

Coreea de Nord a fost acuzată de a fi efectuat, în 9 septembrie, al cincilea test nuclear - cel mai puternic până în prezent. Regimul nord-coreean a confirmat testul.

Primele acuzaţii au venit din partea sud-coreenilor, dupa ce agenţiile seismologice au înregistrat un cutremur de suprafaţă cu o magnitudine de 5,3 grade în apropierea unei cunoscute zone militare nord-coreene de testare. A fost convocată o întâlnire de urgenţă a Consiliului de Securitate Naţional din Seul pentru a discuta ameninţarea lansată de Phenian. Preşedintele sud-coreean, Park Geun-hye, a numit testul "un act de autodistrugere" şi l-a catalogat pe Kim Jong-un drept “un fanatic nesăbuit”. A adăugat că, prin acest test, Coreea de Nord a încălcat rezoluţia Consiliului de Securitate al ONU. "Ne vom întări presiunile asupra Nordului în toate modurile posibile, inclusiv cu sancţiuni suplimentare, mai puternice, împreună cu comunitatea internaţională şi în cadrul Consiliului de Securitate al ONU"
. 

Reacţii dure au venit şi din partea Japoniei. Premierul nipon, Shinzo Abe, a afirmat că un asemenea test nuclear nu poate fi tolerat. Ministrul japonez de Externe a lansat un protest la adresa Phenianului. Două avioane militare japoneze au fost trimise pentru a înregistra nivelul radiaţiilor din apropierea ţărmurilor nord-coreene. De asemenea, ministrul japonez al Apărării, Tomomi Inada, a declarat că acest test, coroborat cu succesul înregistrat în dezvoltarea tehnologiei rachetelor balistice mobile, reprezintă o gravă ameninţare la adresa teritoriului japonez. "Nu putem să negăm posibilitatea că armata nord-coreeana miniaturizează un dispozitiv care va fi ataşat focoaselor" a afirmat Tomomi Inada.

Secretarul de Stat american, John Kerry, şi omologul său rus, Serghei Lavrov, şi-au exprimat îngrijorarea în legătură cu testul nuclear nord-coreean şi au anunţat că vor sesiza  Organizaţia Naţiunilor Unite în această problemă. Înaintea începerii negocierilor asupra Siriei, la Geneva, John Kerry şi Serghei Lavrov au afirmat că au discutat cu oficiali din Japonia şi Coreea de Sud pe această temă.

Potrivit unui comunicat al Casei Albe, preşedintele SUA, Barack Obama, aflat la bordul avionului Air Force One în drum spre Washington după summit-ul ASEAN desfăşurat în Laos, a declarat că testul va fi urmat de "consecinţe grave" după discuţiile purtate cu preşedintele sud-coreean, Park Geun-hye şi cu premierul japonez, Shinzo Abe. “Presedintele a indicat ca va continua consultările cu aliaţii şi partenerii noştri pentru a se asigura că acţiunile provocatoare ale Coreei de Nord vor avea consecinţe grave”
 a declarat purtătorul de cuvânt al Casei Albe, Josh Earnest.

China a transmis că s-a opus ferm testului şi a îndemnat Phenian-ul să înceteze orice acţiuni care ar agrava situaţia. Oficiali chinezi au menţionat că vor depune un protest la ambasada nord-coreeană de la Beijing. “Cerem insistent Coreei de Nord să-şi onoreze angajamentele în ceea ce priveşte denuclearizarea, punerea în aplicare a rezoluţiilor Consiliului de Securitate al ONU şi să se abţină de la orice acţiune de natură să agraveze situaţia”
 a transmis Ministerul chinez al Afacerilor Externe.

Analistul american Jeffrey Lewis de la Middlebury Institute of International Studies a afirmat că magnitudinea seismului sugerează că este vorba de cel mai puternic test nuclear efectuat până în prezent de către regimul nord-coreean. Magnitudinea seismică şi nivelul de suprafaţă al cutremurului indică faptul că explozia iniţială a acoperit o suprafaţă de 20-30 de kilometri. O asemenea acoperire ar însemna că bomba nuclerară nord-coreeană este mult mai puternică decât cea lansată asupra Hiroshimei. "Este cel mai puternic test nord-coreean de până acum. Nu este o zi fericită. Important este ca regimul nord-coreean a adunat experienţă în testele nucleare după cinci asemenea incidente"
 a menţionat Jeffrey Lewis.  

Regimul nord-coreean a efectuat în luna ianuarie un al patrulea test nuclear, care a atras sancţiuni dure din partea Organizaţiei Naţiunilor Unite. În luna martie, Kim Jong-Un a ordonat efectuarea de noi teste pentru a pune la punct focoasele nucleare miniaturizate şi pentru a îmbunătăţi capacitatea de atac nuclear.

Testul nuclear din luna septembrie a fost efectuat în paralel cu ameninţarea că experţii nord coreeni au abilitatea de a monta un focos atomic pe o rachetă balistică. MSN News a publicat un articol în care oferă informaţii despre al cincilea şi cel mai puternic test nuclear efectuat. Regimul de la Phenian a anunţat că stăpâneşte tehnologia necesară pentru a monta un focos nuclear pe o rachetă balistică cu rază medie de acţiune. Explozia din cadrul testului, care a avut ca pretext aniversarea a 68 de ani de la fondarea Coreei de Nord, “a fost mai puternică decât bomba atomică de la Hiroshima”
 potrivit unor estimări. Testul nuclear a fost condamnat atât de Statele Unite cât şi de China, principalul aliat al Phenianului. Kim Jong Un a accelerat dezvoltarea programelor nucleare şi de rachete, în pofida sancţunilor Organizaţiei Naţiunilor Unite care au fost înăsprite în luna martie şi au izolat, în continuare, ţara. 
Coreea de Nord, care cataloghează Coreea de Sud şi Statele Unite drept principalii săi duşmani, a comunicat că "oamenii de ştiinţă şi tehnicienii au efectuat un test de explozie nucleară pentru a determina puterea unui focos nuclear",potrivit agenţiei  oficiale de ştiri KCNA. Testul “a dovedit capacitatea Coreei” de Nord “de a monta un focos nuclear pe o rachetă balistică cu rază medie, ultimul test fiind făcut luni 5 septembrie, când Obama şi alţi lideri mondiali s-au întâlnit în China, pentru summitul G20”
. Afirmaţiile Coreei de Nord, în sensul capacităţii de a miniaturiza un focos nuclear, nu au fost verificate independent. 

Potrivit experţilor, Coreea de Nord va avea suficiente materiale pentru producerea a 20 de bombe nucleare, în total, până la sfârşitul anului 2016, în urma intensificării programului de purificare a uraniului şi a stocului existent de plutoniu, Timp de zece ani, statul nord coreean a încălcat sancţiunile impuse de ONU dezvoltând o metodă de îmbogăţire a uraniului şi permiţând funcţionarea unui program nuclear autosuficient ce poate produce şase bombe nucleare pe an. Adevărata capacitate nucleară a Coreei de Nord este imposibil de verificat. 

“Proiectul de îmbogăţire a uraniului s-a extins semnificativ şi, probabil, poate produce până la 150 de kilograme de uraniu pe an”
 a declarat Siegfried Hecker, expert în programul nuclear nord-coreean. Cantitatea este suficientă pentru a produce aproximativ şase bombe nucleare pe an, a precizat, într-un raport, Siegfried Hecker, care a vizitat reactorul nuclear de la Yongbyon, în anul 2010. Se estimează că rezerva de plutoniu deţinută de statul nord-coreean este de aproximativ 40 de kilograme. Siegfried Hecker a numit programul nord-coreean de îmbogăţire cu uraniu "un factor neprevăzut" din cauză că experţii occidentali nu cunosc cât de avansat este acesta. Expertizele şi estimările au fost făcute în baza imaginilor surprinse din satelit. 

China avertizează SUA legat de sistemul antibalistic sud-coreean
Administraţia Chinei a avertizat din nou Statele Unite ale Americii, în 29 septembrie, că va lua măsuri de contracarare a sistemului antirachetă american instalat în Coreea de Sud. China şi-a exprimat, în mod repetat, preocuparea faţă de instalarea Terminalului pentru Apărare de Mare Altitudine (THAAD) pe teritoriul sud-coreean.

"Vom urmări cu atenţie evoluţiile relevante şi vom analiza posibilitatea de a lua măsurile necesare pentru apărarea securităţii naţionale şi a echilibrului strategic regional" a declarat Yang Yujun, purtătorul de cuvânt al Ministerului chinez al Apărării. "Trebuie subliniat că poporul chinez este serios când spune ceva"
 a atras atenţia Yang Yujun. Potrivit Ministerului chnez de Externe, Terminalului pentru Apărare de Mare Altitudine nu va contribui la realizarea denuclearizării în Peninsula Coreeană sau la menţinerea păcii regionale. În schimb, va afecta echilibrul strategic regional şi interesele strategice ale ţărilor din regiune, inclusiv cele ale Chinei. 


Autorităţile militare din Coreea de Sud şi din Statele Unite ale Americii au anunţat în luna iulie că în una din bazele americane de pe teritoriul sud-coreean va fi amplasat sistemul anti-rachetă THAAD, în vederea prevenirii "ameninţărilor nucleare şi rachetelor nord-coreene"
. Potrivit Ministerului sud-coreean al Apărării, testele nucleare şi lansările de rachete derulate de Coreea de Nord ameninţă grav securitatea şi stabilitatea regiunii Asia-Pacific. Terminalului pentru Apărare de Mare Altitudine urmează să vizeze doar ameninţările nucleare şi balistice nord-coreene, nu şi ţări terţe. 

SUMMIT G20. BREXIT ŞI CRIZA DIN SIRIA, ÎN CENTRUL ATENŢIEI

În perioada la 4-5 septembrie, liderii G20 s-au reunite în China, la Hangzhou. Uniunea Europeană a fosr reprezentată la summit de preşedintele Consiliului European, Donald Tusk, şi de preşedintele Comisiei Europene, Jean-Claude Juncker. Tema summit-ului a fost Către o economie mondială inovatoare, revigorată, interconectată şi favorabilă incluziunii. De subliniat este faptul că, la Hangzhou, au avut loc importante discuţii bileterale, pe teme care au devenit de interes mondial. De asemenea, Lideri ai statelor membre BRICS au avut întâlniri în marja summit-ului G20. În cadrul întrevederilor, “au discutat despre relaţiile dintre ţările lor”
. Următoarea ediţie a reuniunii la nivel înalt G20 va fi găzduită de Germania în anul 2017.

Liderii au adoptat un comunicat axat pe: consolidarea agendei pentru creştere economică a G20; orientarea către concepte şi politici inovatoare privind creşterea economic; construirea unei economii mondiale deschise;  asigurarea că toate ţările şi popoarele beneficiază de creşterea economică. Marile economii ale lumii şi-au exprimat hotărârea de a utiliza toate instrumentele în materie de politici, inclusiv monetare, fiscale şi structurale, pentru o creştere economică puternică, durabilă, echilibrată şi favorabilă incluziunii. În acest scop, au lansat planul de acţiune de la Hangzhou şi au îndemnat la punerea în aplicare rapidă şi completă a strategiilor de creştere economică. Liderii au luat în discuţie modalităţi de a continua construirea unui sistem financiar deschis şi rezilient şi de a sprijini cooperarea fiscală la nivel internaţional. De asemenea, s-au angajat să pună un mai mare accent pe o economie mondială deschisă şi să promoveze beneficiile comerţului şi pieţelor deschise, precum şi să contribuie la punerea în aplicare a Agendei 2030 pentru dezvoltarea durabilă. 

Legat de la criza imigraţiei şi a refugiaţilor, liderii G20 au convenit ca eforturile pe plan mondial să abordeze efectele, necesităţile de protecţie şi cauzele profunde ale problemei. De asemenea, au lansat un apel în sensul consolidării asistenţei umanitare şi relocării refugiaţilor. În privinţa combaterii terorismului, liderii şi-au reafirmat solidaritatea şi hotărârea, precum şi angajamentul  de a combate finanţarea terorismului.

Summit-ul a iniţiat cooperarea în privinţa inovării, noii revoluţii industriale şi economiei digitale. Liderii au aprobat planul G20 privind creşterea inovatoare, care cuprinde politici în aceste domenii. A fost evidenţiată, de asemenea, importanţa aderării la Acordul de la Paris privind schimbările climatice cât mai curând posibil.

Comunicatul final „reafirmă că este vorba despre o problemă mondială şi că aceasta necesită împărţirea poverii între statele" care fac parte din G20. Ţările au fost îndemnate să colaboreze, să se coordoneze şi să-şi "împartă sarcinile în mod corespunzător" în abordarea crizei refugiaţilor. "Îndemnăm la consolidarea ajutorului umanitar în favoarea refugiaţilor (...) şi invităm toate statele, în funcţie de capacităţile lor, să-şi intensifice sprijinirea organizaţiilor internaţionale competente" se precizează în comunicatul transmis la sfârşitul summit-ului G20. Războiul din Siria, soldat cu peste 290000 de morţi, a determinat, începând din anul 2011, milioane de oameni să fugă din calea confruntărilor sângeroase, provocând un dezastru umanitar ce a ajuns până la porţile Europei. Preşedintele Consiliului European, Donald Tusk, a îndemnat puterile din G20 să asume "partea lor de responsabilitate". Comunicatul final punctează faptul că Brexit îngrijorează economia mondială. Liderii G20 continuă să vadă în „Brexit un risc major, cu consecinţe greu de anticipat”
. În comunicatul final se face referire la o economie mondială deschisă respingând protecţionismul, promovând comerţul şi investiţiile mondiale. Prescripţiile de remediere a unei economii mondiale anemice au avut în faţă economia chineză, robustă, cu o creştere de 7%. 

“Ţările G20 ar trebui să devină un mecanism de reacţie la crize în cadrul instituţiilor internaţionale de managment" a declarat preşedintele Chinei, Xi Jinping, la summit-ul G20 de la Hangzhou "Având în vedere problemele actuale, ar trebui să folosim metode inovatoare de dezvoltare, care vor deveni noi motoare de creştere," a adăugat liderul chinez, cu precizarea că aceste state ar trebui să se implice mai mult în modelarea politicilor economice internaţionale şi să ofere o bază pentru creşterea economică la nivel global. "Procesul actual de globalizare economică este instabil din cauza măsurilor protecţioniste şi a riscurilor prezente în economia globală. Comunitatea internaţională are mari speranţe de la summitul G20"
 a menţionat liderul chinez în cadrul ceremoniei de deschidere a summit-ului. 


Potrivit Associated Press, Beijingul a sperat că organizarea summit-ului G-20 îi va spori influenţa în gestionarea economiei mondiale. Oficialii chinezi au declarat că vor propune un plan pentru stimularea comerţului mondial, printr-o cooperare mai strânsă în privinţa reglementării, finanţelor, politicilor fiscale şi altor probleme de interes general. Preşedintele chinez, Xi Jinping, şi-a anunţat intenţia de a centra discuţiile summit-ului asupra instalării unei noi arhitecturi economice şi financiare. Importante progrese în această direcţie au fost realizate prin intrarea în funcţiune a Noii Bănci de Dezvoltare a BRICS, Banca asiatică de investiţii în infrastructură, BAII, care are 60 de state membri fondatori, şi a programului chinez „Noul Drum al Mătăsii“ - toate, destinate finanţării economiei reale. 

Autorităţile chineze s-au temut, că negocierile şi discuţiile ar fi putut fi eclipsate prin dezbateri legate de conflicte teritoriale sau protecţionism. Beijingul s-a aşteptat ca agenda economică să fie deturnată şi de tensiunile cu Japonia, ţară cu care China a avut disensiuni în ultimul deceniu, legate de un grup de insule nelocuite, situate în Marea Chinei de Est. Anterior reuniunii, diplomaţia chineză i-a cerut Japoniei să fie „constructivă“ la summit-ul G20  menţiona că „la summit Japonia va încerca să facă probleme”
. La summit a participat premierul nipon, Shinzo Abe. China a fost iritată şi de o decizie a Tribunalului Internaţional de Arbitraj de la Haga care i-a respins revendicările „istorice“ din Marea Chinei de Sud, după un proces iniţiat de Manilla. 


De menţionat este coordonarea în jurul summit-ului între liderii chinezi şi ruşi. Andrei Kortunov, director general al Consiliului rus pentru Afaceri internaţionale, declarase, anterior, că „Rusia şi China vor lucra împreună în cadrul G20 pentru asigurarea unei noi ordini financiare internaţionale“. În pofida dificultăţilor, cele două ţări vor trebui să „caute un teren de înţelegere cu Washingtonul şi să evite crizele fără a face concesii în privinţa principiilor“
. 

Germania, Coreea de Sud şi alte state au dorit să folosească reuniunea pentru a discuta despre schimbările climatice, energie şi posibilele reforme ale sistemului fiscal global cu scopul de a reduce evaziunea fiscală. Cu o zi înainte de începutul summit-ului, preşedintele american, Barack Obama, şi omologul său chinez, Xi Jinping, au dat un semnal important în privinţa luptei împotriva încălzirii globale prin ratificarea în mod formal a Acordului de la Paris privind schimbările climatice. Analiştii au apreciat că decizia Marii Britanii de a ieşi din Uniunea Europeană este un semnal în sensul respingerii principiilor comerţului liber şi au avertizat că exemplul britanic ar putea stimula şi alte state să facă acest pas.  

Preşedintele francez, François Hollande, a declarat că a venit la summit-ul G20 "cu trei obiective, în numele Franţei", menţionând modificările climatice, terorismul şi paradisurile fiscale. Referitor la lupta împotriva terorismului, François Hollande a afirmat că este necesar "să se evite ca găurile din sistemul financiar să ofere ocazii celor care alimentează terorismul, prin orice fel de trafic, să le permită să-şi facă treaba murdară, adică să organizeze, la scară mondială, acţiuni teroriste". Preşedintele francez a subliniat că "O prioritate a summit-ului G20 este securitatea, împreună cu combaterea terorismului"
. În ultimii doi ani, Franţa s-a confruntat cu mai multe atacuri teroriste revendicate de  Statul Islamic, ceea ce a determinat autorităţile franceze să introducă măsuri sporite de securitate. 

Preşedintele Consiliului European, Donald Tusk, a avertizat că Europa se apropie de capacitatea maximă de a primi refugiaţi. "Capacităţile Europei pentru primirea de noi valuri de refugiaţi, fara a uita imigranţii clandestini, sunt aproape de limitele lor"
 a afirmat oficialul european, făcând apel la comunitatea internaţională să se implice în soluţionarea acestei crize. 
Obama: “convorbirile SUA-Rusia, esenţiale pentru un acord în privinţa Siriei”

Convorbirile SUA-Rusia sunt esenţiale pentru ajungerea la un acord în vederea încetării violenţelor în Siria, dar negocierile sunt dificile şi persistă diferenţe semnificative între Washington şi Moscova pe această temă, a declarat  preşedintele SUA, Barack Obama. Reuters Statele Unite fac eforturi pentru identificarea unui mod de scădere a violenţelor şi de a facilita acordarea de ajutor umanitar în Siria. Însă, „dacă nu există un accept din partea Rusiei, deşi SUA fac eforturi de mult timp pentru găsirea unui mod de a diminua violenţele şi de a ameliora acordarea de ajutor umanitar în Siria, va fi dificil să se ajungă la etapa următoare” a subliniat Barack Obama.
Anterior, purtătorul de cuvânt al Departamentului de Stat american, Mark Toner, declarase că Statele Unite şi Rusia continuă să înregistreze progrese în dialogul privind cooperarea în Siria, dar nu au ajuns la un acord final. "Continuăm acest dialog. Continuăm să facem progrese. Nu ne-am atins încă obiectivul"
. 

Întâlnire informală Obama-Putin 


Barack Obama şi Vladimir Putin au avut în 5 septembrie, o întâlnire informală în timpul summit-ului G20 din China. Concluzia a fost că mai sunt lucruri de discutat. De la întâlnirea Putin-Obama, în marja summitului G20 de la Huangzhou, s-a sperat obţinerea unui acord pentru încetarea focului în Siria, care să impulsioneze ajutoarele umanitare.

Barack Obama a afirmat că "Dată fiind "prăpastia" de încredere dintre noi,  negocierile sunt dificile. Nu am ajuns într-un punct comun pentru a obţine un rezultat,  dar instrucţiunile pe care eu le-am transmis secretarului Kerry  şi cele pe care domnul Putin le-a transmis ministrului Lavrov, au fost în sensul continuării  discuţiilor în următoarele zile"
.

La rândul său, Vladimir Putin a precizat că relaţiile cu SUA sunt „anormale” şi ar trebui îmbunătăţite. După o oră şi jumătate de discuţii private, Vladimir Putin a declarat că el şi Barack Obama „s-au înţeles” şi „au făcut progrese în privinţa Siriei”, subiectul urmând să fie discutat, în continuare, de miniştrii de Externe John Kerry şi Sergei Lavrov. Preşedintele rus s-a arătat încrezător că se va ajunge la o soluţie.

În timp ce preşedinţii american şi rus nu reuşeau să identifice o soluţie pentru conflictul sirian, zeci de persoane au decedat şi alte zeci au fost rănite, în urma unui val de atentate comise în Siria şi revendicate de Statul Islamic. În decurs de aproximativ o oră au avut loc patru atacuri teroriste, în zone aflate la depărtare unele de altele. Trei atentate au vizat puncte controlate de regimul sirian. Al patrulea atac a avut drept ţintă o zonă dominată de forţele kurde.
Statul Islamic a revendicat fără întârziere atacurile, printr-un comunicat publicat de agenţia de ştiri Amaq, afiliată reţelei teroriste. Două explozii „de natură teroristă" au fost înregistrate pe podul unei autostrăzi în apropiere de Tartus. Agenţia de ştiri oficială a Siriei, a anunţat că, în urma atacurilor din provincia Tartus, „30 de civili au fost ucişi şi 45 au fost răniţi”. O altă explozie a avut loc pe o şosea în apropiere de Damasc, în cartierul Saboura din vestul capitalei siriene. Patru persoane şi-au pierdut viaţa iar zece au fost rănite în urma exploziei unui vehicul-capcană în oraşul Homs, la intrarea în districtul Bab Tadmour. La Hassakeh, zonă dominată de kurzi, „explozia unui vehicul-capcană a provocat decesul a cinci civili şi rănirea altor doi”
. Potrivit Observatorului Sirian pentru Drepturile omului, „bilanţul atacurilor teroriste din 5 septembrie se ridică la 47 de morţi”
.  
Discuţii Putin-Erdogan pentru “avansarea relaţiilor” bilaterale

Preşedintele rus, Vladimir Putin, şi omologul său turc, Recep Tayyip Erdogan, s-au pronunţat în favoarea unor noi măsuri care "să facă să avanseze" relaţiile ruso-turce, după reconcilierea din luna iunie, care a urmat unei perioade de câteva luni de criză diplomatică. "Ne rămâne mult de făcut pentru a restabili pe deplin cooperarea în toate domeniile. Vom vorbi despre asta" a declarat Vladimit Putin. "Turcia traversează o perioadă dificilă în contextul luptei împotriva terorismului şi se confruntă cu grave crime teroriste" a adăugat. Dar "sunt sigur că (...) atunci când va fi normalizatp pe deplin situaţia în ţară, vom putea să înaintăm pe drumul cooperării noastre" a subliniat preşedintele rus.
La rândul său, Recep Tayyip Erdogan a afirmat că ar trebui luate "anumite măsuri" pentru "a merge înainte"
 în domeniul cooperării energetice. Moscova şi Ankara s-au pus de acord să resusciteze această cooperare în luna august, readucând pe agendă proiectul gazoductului Turkish Stream, stopat în timpul crizei diplomatice. Summit-ul G20 a prilejuit a doua întâlnire între Vladmir Putin şi Recep Tayyip Erdogan în mai puţin de o lună, după reconcilierea din luna iunie. 

Discuţii Obama-Erdogan


Preşedintele SUA, Barack Obama şi omologul său turc, Recep Taiyp Erdogan au avut o întreverdere bilaterală în marja summit-ului G20 desfăşurat în China. Cei doi au discutat despre evenimentele din Turcia după tentativa de lovitură de stat din luna iulie, despre campania împotriva Statului Islamic şi despre modalităţile de promovare a stabilităţii în Siria. Casa Albă a anunţat, anterior, că este „împotriva ofensivei declanşate de Turcia în teritoriile controlate de kurzii sirieni”
, susţinuţi de administraţia de la Washington. SUA au caracterizat drept ”inacceptabile” confruntările din Siria dintre armata turcă şi forţele kurde, cerând actorilor prezenţi în teatrul de război să se concentreze asupra inamicului comun - Statul Islamic. 


Preşedintele american l-a asigurat pe omologul său turc că Statele Unite „vor avea grijă ca persoanele responsabile pentru puciul eşuat să fie aduse în faţa justiţiei”. Preşedintele turc a declarat, la rândul său, că nu trebuie să se opereze distincţia între "terorişti buni şi terorişti răi"
, adăugând că Turcia şi SUA trebuie să aibă o abordare comună împotriva teroriştilor. 


Preşedintele Recep Tayyip Erdogan, a declarat că le-a cerut liderilor statelor G20 să se implice în crearea unor "zone sigure" în Siria, cu scopul protejării populaţiei civile şi care să ajute la gestionarea situaţiei refugiaţilor. Preşedintele Turciei a precizat că a făcut acestă propunere în cadrul discuţiilor cu omologii săi din Statele Unite şi Rusia. "Cetăţenii sirieni din ţara noastră şi cei care doresc să emigreze din Siria ar putea avea oportunitatea de a trăi în pace pe pământul natal şi în casele lor"
.

Turcia, care găzduieşte peste trei milioane de refugiaţi sirieni, a mai avansat această propunere în trecut, însă statele occidentale se tem că o astfel de acţiune ar necesita o implicare militară mai activă în conflictul sirian. În luna august, forţele militare turce au lansat o ofensivă terestră în nordul Siriei, cu scopul declarat  de a securiza frontiera sudică. Turcia a  trimis tancuri şi militari pentru a ajuta forţe rebele siriene aliate să elibereze oraşul Jarablus, ocupat de Statul Islamic. Treptat, militarii turci au atacat şi poziţii ale Forţelor Democrate Siriene (FDS), o coaliţie care include miliţii kurde (YPG), susţinute de Washington. 
Merkel şi Erogan, „întrevedere constructivă”

Cancelarul german, Angela Merkel, a avut o discuţie cu preşedintele turc,  Recep Tayyip Erdogan, în cadrul căreia „au discutat aspecte privind relaţiile bilaterale”, înaintea începerii summit-ului G20 în China. A fost prima întrevedere între cancelarul german şi preşedintele turc după tentativa de lovitură de stat din 15 iulie, a declarat purtătorul de cuvânt al guvernului german. 
Relaţiile, deja tensionate dintre cele două ţări, s-au deteriorat după tentativa de lovitură de stat din Turcia, când Ankara a criticat faptul că Berlinul nu a condamnat, suficient de rapid şi decisiv, acest act. Angela Merkel şi Recep Tayyip Erdogan „au discutat aspecte privind relaţiilegermano-turce, continuarea aplicării acordului UE-Turcia privind imigranţii şi preocupări legate de războiul civil din Siria” a declarat purtătorul de cuvânt, cu precizarea că „discuţiile au fost constructive”
. Purtătorul de cuvânt nu a menţionat dacă Angela Merkel şi Recep Tayyip Erdogan au discutat despre refuzul Turciei de a permite unor parlamentari germani să viziteze trupele germane staţionate la baza aeriană de la Incirlik.
Turcia, nemulţumită de o rezoluţie adoptată de Parlamentul german În luna iunie, care a recunoscut drept ''genocid'' masacrele comise în 1915 impotriva armenilor, în timpul Imperiului Otoman, a refuzat accesul unor parlamentari germani la baza de la Incirlik. Şase avioane germane de supraveghere şi unul de alimentare folosesc baza de la Incirlik pentru a susţine loviturile aeriene ale coaliţiei, condusă de SUA, împotriva Statului Islamic. 
Barack Obama şi Theresa May, faţă în faţă

Preşedintele american, Barack Obama, şi premierul britanic, Theresa May, s-au întâlnit în marja summit-ului G20. Au discutat despre efectele deciziei Marii Britanii de ieşire din Uniunea Europeană, „încercând să minimalizeze” impactul Brexit-ului asupra "relaţiei speciale" între SUA şi Regatul Unit. A fost prima întâlnire dintre Theresa May şi Barack Obama.
Preşedintele SUA a declarat că, în opinia sa, prioritatea Marii Britanii este "să-şi dea seama ce însemană Brexit-ul în ceea ce priveşte Europa", menţionând că va colabora cu Theresa May pentru a evita "efectele adverse" asupra relaţiei comerciale dintre cele două state. Liderul de la Casa Albă a adăugat că Londra „va avea de aşteptat” până când Washingtonul vor intra în negocieri pentru un nou tratat comercial, separat, cu Regatul Unit. Barack Obama a precizat că prioritatea Washingtonului este de a finaliza tratatele comerciale cu Uniunea Europeană şi cu statele din zona Asia-Pacific.

Premierul britanic Theresa May a declarat că intenţionează să profite de oportunităţile economice pe care Marea Britanie le va căuta în afara Uniunii Europene, reiterând că "Brexit înseamnă, într-adevăr, Brexit" şi nu va exista "vreo încercare de a ieşi din asta". Liderul de la Casa Alba a afirmat că „va face tot ce se poate” pentru ca Brexit să nu afecteze „relaţiile economice puternice”
 între SUA şi Marea Britanie, întrucât „nu avem niciunde în lume un partener mai puternic decât Marea Britanie”. 
Vladimir Putin către Theresa May: “Sunt încântat să vă cunosc personal”

În marja summit-ului G20 de la Hangzhou a avut loc o primă întrevedere între premierul britanic, Theresa May, şi preşedintele rus, Vladimir Putin. Cei doi şi-au exprimat speranţa în îmbunătăţirea relaţiilor dintre Marea Britanie şi Rusia, care să le aducă avantaje atât din punct de vedere politic cât şi economic. Relaţiile dintre Rusia şi Marea Britanie se află la un nivel scăzut atât din cauza divergenţelor legate de situaţiile din Ucraina şi din Siria cât şi în urma intensificării zborurilor efectuate de avioanele ruse în proximitatea spaţiului aerian britanic. “Discuţiile dintre cei doi lideri s-au axat pe o serie de probleme de interes comun, precum terorismul, Siria şi combaterea traficului de droguri”
 a declarat ministrul rus al Economiei, Alexei Uliukaiev.
"Sunt încântat să vă cunosc personal şi să vă felicit pentru învestirea în funcţia de prim-ministru al Marii Britanii. Este evident că alături de echipa dumneavoastră aveţi de trecut numeroase obstacole. Vă doresc mult succes şi am speranţa că ţările noastre vor colabora pe viitor atât pe plan politic cât şi economic" a afirmat liderul de la Kremlin. Anterior, în 9 mai, Vladimir Putin i-a telefonat Theresei May pentru a o felicita pentru numirea sa în funcţia de prim-ministru al guvernului de la Londra.  
La rândul său, premierul britanic a afirmat că doreşte un dialog deschis cu Rusia, deşi nu exclude unele divergenţe între cele două ţări. "În timp ce admit faptul există unele divergenţe între noi, există unele zone de preocupare complexe şi serioase şi probleme de discutat. Sper că voi putea avea un dialog deschis şi sincer"
 a declarat Theresa May.  
Brexit, un subiect fierbinte

Preşedintele Consiliului Europen, Donald Tusk, a reiterat poziţia Uniunii Europene  cu privire la ieşirea Marea Britanie din blocul comunitar - mai exact, că nu vor exista discuţii cu Londra pe tema relaţiilor viitoare până când procesul de separare nu va fi fost iniţiat, în mod formal, de Londra. Incertitudinile cu privire la situaţia comerţului, imigraţia şi alte probleme critice au perturbat activitatea de afaceri şi au provocat anxietate în rândul investitorilor. "Trebuie să protejăm interesele membrilor UE care doresc să rămână împreună, nu pe ale celui care vrea să plece" a punctat Donald Tusk.

Preşedintele Franţei, François Hollande, a “invitat” britanicii să angajeze procesul de ieşire din Uniunea Europeană înainte de sfârşitului anului în curs. În replică, premierul britanic, Theresa May, a afirmat că nu poate lansa procesul înainte de anul 2017. Londra caută „un acord pe măsuri, cele mai bune pentru Marea Britanie”, negociate în „respect mutual cu partenerii europeni”
. 

Pe de altă parte, premierul britanic a anuţat, la summit-ul G20, că, înainte de a se muta în Marea Britanie, cetăţenii Uniunii Europene vor trebui să-şi găsească un loc de muncă stabil. Condiţiile vor fi mult mai riguroase odată cu ieşirea Regatului Unit din UE. Theresa May a manifestat îndoieli cu privire la sistemul bazat pe punctaj, în baza căruia se acordă dreptul de a intra şi de a lucra în Regatul Unit. „Una dintre întrebări este dacă sistemele pe bază de puncte funcţionează sau nu. Vocea poporului britanic a fost foarte clară. Au vrut control în privinţa circulaţiei persoanelor din Uniunea Europeană. Nu vor ca libertatea de circulaţie să continue ca în trecut. Vom oferi acest lucru”
 a declarat Theresa May.  

Anterior, la summit-ul miniştrilor de Finanţe din G20, desfăşurat în luna iulie în China, la Chengdu, guvernatorul Băncii Japoniei a subliniat că Brexit este un subiect "major". Procesul ieşirii Marii Britanii din Uniunea Europeană nu a fost declanşat, dar întârzierea procedurii va avea efecte asupra economiei mondiale. "Evident, negocierile nu se vor încheia nici într-o săptămână, nici într-o lună, fiind un proces de durată" a precizat, în cadrul reuniunii, un responsabil al Trezoreriei americane. „Dacă se va transforma într-o confruntare puternică între cele două părţi, lucrurile vor degenera şi va apărea o destabilizare în privinţa încrederii în actorii economici”
. G20 a inclus Brexit printre "ameninţările" pentru economia mondială înainte de rezultatul referendumului britanic din luna iunie. 

În spatele uşilor închise

Potrivit Reuters, preşedintele Chinei a purtat o discuţie tensionată cu premierul Australiei, Malcolm Turnbull. Xi Jinping şi-a exprimat speranţa că investitorii chinezi vor avea parte de o politică predictibilă în Australia. Liderul chinez este nemulţumit de faptul că Australia a blocat vânzarea pentru 10 miliarde de dolari australieni a celei mai mari companii de distribuţie a electricităţii către o companie chineză, cu câteva săptămâni înainte de summit-ul G20. China a reproşat Australiei, un aliat important al Statelor Unite, că executa zboruri de supraveghere deasupra insulelor revendicate de China în Marea Chinei de Sud. 

Preşedintele Comisei Europene, Jean-Claude Juncker, a transmis Chinei că trebuie să stabilească o modalitate de reducere a supraproducţiei industriale. Preşedintele Comisiei Europene a afirmat că este ”inacceptabil” ca industria siderurgică din Europa “să piardă atât de multe locuri de muncă”, aşa cum s-a întâmplat ca în ultimii ani. ”Supraproducţia este o problemă globală, dar în special una chineză” a afirmat Jean-Claude Juncker în timpul unei conferinţe de presă desfăşurată la Hangzhou. ”Dacă vă uitaţi după sânge, să ştiţi că problema este oţelul” a declarat presei un oficial european care a participat la discuţii. 

Premierul britanic, Theresa May, a văzut periclitate multe dintre planurile de menţinere a Regatului Unit în prim-planul comerţului mondial după Brexit. Preşedintele Barack Obama i-a spus premierului britanic că ”nu are sens să amânăm negocieri cu blocuri comerciale mai importante” pentru a semna un acord imediat cu Marea Britanie, sugestia fiind că acordul de liber schimb cu Uniunea Europeană este mai important pentru Statele Unite. Guvernul de la Londra a fost criticat şi de China pentru a fi blocat, ”din motive de securitate”
, un proiect de investitii într-o centrală nucleară. 
Guvernul japonez a transmis un mesaj cu recomandări pentru Uniunea Europeană şi Regatului Unit. Textul se intitulează „Mesajul Japoniei către Regatul Unit şi UE”. Tokyo previne Londra că, dacă negocierile cu Uniunea Europeană “decurg neconvingător”
, grupurile industriale şi băncile japoneze şi-ar oputea transfera sediile pe continent. Marea Britanie a preferat firme japoneze date fiind costurile mai mici cu forţa de muncă, sindicalismul mai puţin ferm, piaţa de capital mai accesibilă. Produsele „made in UK” riscă să-şi piardă certificatul de origine în UE, ceea ce presupune că firmele japoneze nu vor putea beneficia de avantajele zonelor de liber schimb la care participă Uniunea Europeană. Investiţiile japoneze sunt reprezentate, de exemplu, prin Nissan, Honda, Mitsubishi, Tacheda, Nomura, Daivva, Eisai, Hitachi, Fujitsu - enumerarea opoate continua - care, în total, oferă 140000 de locuri de muncă, faţă de 40000 în urmă cu 25 de ani.

Franţa şi Germania, au contestat avantajele încheierii acordului TTIP cu Statele Unite. La summit-ul G20, preşedintele francez, François Hollande a adus completări la refuzul manifestat de europeni în faţa ofertei Statelor Unite. "Franţa susţine liberul schimb comercial şi este deschisă pentru aceste acorduri, dar nu vom sacrifica principii fundamentale, precum grija faţă de mediu sau protecţia socială pentru o astfel de înţelegere. Trebuie să decidem ce model de creştere economică dorim, iar Franţa vrea o globalizare controlată"
. 

Incident pe aeroport între delegaţia americană şi securitatea chineză

Autorităţile chineze au introdus măsuri de securitate foarte stricte pentru summit-ul G20 de la Hangzhou, fără a deroga de la ele nici pentru consiliera pentru securitate naţionala a SUA, Susan Rice, nici pentru jurnaliştii acreditaţi la Casa Albă. La aterizarea Air Force One au apărut primele probleme. Autorităţile chineze nu au folosit covorul roşu pentru primirea preşedintelui american şi nici nu au pus la dispoziţie scara pentru coborârea din aeronavă pe uşa principală. Ceilalţi lideri prezenţi în China pentru summit nu au avut parte de un astfel de tratament. Covorul roşu a fost întins pentru preşedintele rus Vladimir Putin, preşedintele sud-coreean, Park Geun-hye, preşedintele brazilian Michel Temer şi pentru premierul britanic. Theresa May. Barack Obama a fost nevoit sa coboare din avion pe o altă uşa a avionului, dotată cu scară.

După aterizarea avionul prezidenţial Air Force One la Hangzhou, pe pistă s-a produs un incident între un agent chinez şi, iniţial, jurnaliştii care îl însoţeau pe Barack Obama. Jurnaliştii americani se aflau sub o aripă a avionului Boeing 747 pentru a urmări coborarea preşedintelui SUA, ceea ce a provocat intervenţia aproape imediată a serviciilor chineze de securitate. Considerând că jurnaliştii erau prea aproape de traseul prevăzut pentru Barack Obama, un agent chinez s-a apropiat de aceştia spunându-le să plece cât mai repede din acel loc. O persoană oficială de la Casa Albă a intervenit, informându-l pe agentul chinez că este vorba despre un avion american şi despre preşedintele Statelor Unite. Interlocutorul său chinez nu a fost impresionat, replicând pe un ton tăios: "Aici este ţara noastră. Este aeroportul nostru".

În timpul evenimentelor, agentul chinez a încercat să o împiedice pe Susan Rice să se alăture preşedintelui SUA, îndreptându-se în grabă către ea când a vrut să treacă pe sub cordonul albastru care delimita spaţiul rezervat pentru trecerea lui Barack Obama. Serviciul secret american, care asigură securitatea preşedintelui SUA, a intervenit pentru a-i permite consilierei pentru securitate naţională să se alăture liderului de la Casa Albă. "Au făcut lucruri pe care nu le-am anticipat"
 a afirmat, ulterior, consiliera americană în faţa jurnalistilor.

Semnale de alarmă după summit-ul G20

După summit-ul din China, liderii G20 şi şefii instituţiilor financiare internaţionale au tras un semnal de alarmă în sensul că populismul în creştere frânează puternic comerţul mondial şi creşterea economică. Directorul FMI, Christine Lagarde, a subliniat  că 2017 se anunţă un an complicat din perspectiva creşterii economice globale. 
Acordul TPP, semnat la începutul anului 2016 între ţările din regiunea nord-americană şi cele din regiunea Asia-Pacific - cu excepţia Chinei - este criticat în Statele Unite atât de republicani cât şi de si democraţi. În cazul parteneriatului comercial şi de investiţii SUA-UE europenii contestă avantajele pe care firmele din Statele Unite le-ar obţine în interiorul blocului comunitar odată cu semnarea acordului TTIP.  "Comerţul internaţional este la un nivel scăzut de mai multă vreme. Fără schimburi comerciale nu vor exista investiţii transfrontaliere, iar blocarea circulaţiei de servicii, persoane sau mărfuri înseamnă mai puţină activitate economică şi mai puţine locuri de muncă noi, indiferent de ţara la care ne referim" a avertizat directorul general al FMI. "Sentimentul protecţionist a început să înghită întreaga lume. Temerile manifestate de oameni sunt reale. Dacă vom reuşi să le arătăm că schimburile comerciale sunt benefice nu doar pentru Wall Street sau pentru bancherii din City, dar şi pentru afacerile de dimensiuni mici, vom avea forţa să luptăm împotriva protecţionismului" a afirmat Chrystia Freeland, ministrul canadian al Comerţului.

Pe de altă parte, măsurile protecţioniste din Marea Britanie sau Australia au împiedicat libera circulaţie a capitalului şi au blocat expansiunea unor companii chineze.  Secretarul general al OECD, Agel Gurria a menţionat că, de la începutul crizei economice din 2008 şi până în prezent, pe pieţele dezvoltate şi emergente au fost adoptate 1400 de legi cu caracter protecţionist. „Brexit, ca şi blocajele survenite în cadrul acordurilor TPP şi TTIP, sunt adevărate pericole pentru evoluţia economiei globale” a afirmat Agel Gurria. Opinia a fost susţinută de şeful Organizaţiei Mondiale pentru Comerţ, Roberto Azevedo. "A te îndrepta împotriva comerţului înseamnă să fii împotriva creşterii, să fii împotriva economiei ţării tale şi să mergi din rău în mai rău. Trebuie luate măsuri în acest sens"
.    

ATENA: SUMMIT AL STATELOR DIN EUROPA DE SUD

Atena, a găzduit, în 9 septembrie, un summit al ţărilor din Europa de Sud care a reunit lideri ai Greciei, Ciprului, Franţei, Maltei, Italiei, Portugaliei şi Spaniei. Miza a fost “de a vedea cum pot ţările mediteraneene să influenţeze agenda europeană” atât în domeniul economic “pentru a da mai multă importanţă creşterii”
, cât şi în privinţa răspunsului la criza imigraţiei. 
Grecia este în căutarea unui sprijin mai puternic din partea UE pentru a face faţă crizei economice şi pentru a se asigura că tensiunile dintre Uniunea Europeană şi Turcia nu vor genera reluarea fluxului de imigranţi oprit după semnarea acordului între Bruxelles şi Ankara. Alexis Tsipras a lansat, cu regularitate, apeluri pentru o politică economică orientată spre creştere şi mai puţin spre austeritate în administrarea cheltuielilor publice. Atena a denunţat, în repetate rânduri, lipsa de interes din partea majorităţii statelor. 

 
În luna aprilie, premierii elen şi portughez, respectiv Alexis Tsipras şi Antonio Costa, ambii aleşi în funcţie în baza unor programe anti-austeritate, au semnat o declaraţie comună în care s-a precizat că politicile europene bazate pe austeritate sunt ”greşite”. Preşedintele Franţei, François Hollande şi premierul Portugaliei, Antonio Costa, împărtăşesc viziunea promovată de tandemul Renzi-Tsipras, mai ales după decizia Marii Britanii de a ieşi din Uniunea Europeană. 

Atena încearcă să strângă relaţiile între statele din sudul Europei pentru a determina Bruxelles-ul să relaxeze politicile de austeritate şi să accepte o mai mare ”flexibilitate”
 în privinţa regulilor de deficit. În timpul unei vizite la Atena, comisarul Pierre Moscovici a avertizat Grecia “să nu insiste pe modificarea regulilor fiscale şi să se concentreze pe onorarea promisiunilor făcute finanţatorilor internaţionali cu ocazia semnării celui de al treilea bailout”
.

Grecia şi Italia împărtăşesc aceeaşi nemulţumire legată de modul în care statele din nordul Europei îşi onorează angajamentele în problema imigraţiei. Italia se confruntă cu o serioasă problemă a sistemului bancar iar premierul Matteo Renzi se simte ameninţat de ascensiunea extremei dreapta italiene. Portugalia şi Spania sunt supuse unor presiuni din partea Comisiei Europene pentru a-şi reduce deficitele bugetare. Gilles Pargneaux, europarlamentar francez, a precizat că ”Brexit-ul ne forţează să regândim anumite lucruri în Europa. State precum Franţa, Italia, Grecia, Spania sau Portugalia se confruntă cu probleme similare”
. 
La rândul său, Alexis Tsipras a subliniat situaţia grea cu care se confruntă anumite state, cu precădere din sudul Europei. "Ne aflăm în acest moment într-o situaţie dificilă. Suntem expuşi, concomitant, crizei refugiaţilor, unei crize securitare, terorismului şi crizei economice" a afirmat premierul elen înaintea mini-summit-ului de la Atena. Pe acest fond, Alexis Tsipras a denunţat în interviu inclusiv disparităţile ce se adâncesc "între Nord, care acumulează excedente, şi Sud, care suferă de grave deficienţe"
.  

Problemele comune ale Sudului european necesită soluţii aparte

Obiectivul reuniunii a fost, potrivit preşedintelui francez, François Hollande, “să ofere garanţia că Sudul Europei împărtăşeşte (…) obiective ce pot da un impuls Uniunii Europene după Brexit - securitatea, investiţiile şi tineretul”. Reuniunea de la Atena a demonstrat "un suficient consens" al celor şase state mediteraneene membre UE “privind aceste ţinte”. 

Ţările zonei sudice a Uniunii Europene, confruntate cu fluxul refugiaţilor, s-au declarat în favoarea întăririi frontierelor exterioare ale UE, concomitent cu gestionarea solidară a primirii refugiaţilor. Afectate în mod special de anii de criză, ţările din sudul european s-au arătat interesate de planul de investiţii al lui Jean-Claude Juncker, preşedintele Comisiei Europene, de care doresc să beneficieze. Până în prezent, în mod special Franţa şi Marea Britanie - care se pregăteşte şă părăsească Uniunea Europeană - au fost ţările din blocul comunitar care au profitat în urma planului Juncker. Portugalia şi Spania, puternic afectate de anii de recesiune - perioadă în care au pierdut o mare parte a capitalului fix - au obţinut beneficii precare în urma planului respectiv. Grecia nu a beneficiat deloc. “Va trebui văzut dacă există condiţiile necesare pentru ca şi acestor ţări să le fie acordate fonduri europene, în cadrul dublării planului Juncker cerută insistent de Franţa”
 afirmă experţii, 

Dezbaterile de la Atena au relevat un interes deosebit faţă de situaţia tinerilor. În ţările din sudul Europei se înregistrează un şomaj masiv în rândul tineretului. Reuniunea de la Atena şi-a propus să aducă pe ordinea de zi a summit-ului Consiliului European din 16 septembrie probleme de o mare gravitate cu care se confruntă în mod special ţările din sudul european. În toate ţările participante la summit-ul de la Atena, nivelul şomajului este ridicat - atingând 23,4% în Grecia - investiţiile şi creşterea economică sunt precare. 

Potrivit lui Alexis Tsípras, trebuie “inversată logica”. Grecia, Italia şi Franţa au un grad ridicat de îndatorare. Atena antamează o nouă rundă de negocieri cu creditorii şi are nevoie de aliaţi. Germania refuză cu intransigenţă restructurarea datoriei ţării. Acestea cer să fie analizate şi găsite soluţii comune, în spirit solidar, mai ales după ieşirea Regatului Unit din Uniunea Europeană. “Europa este ameninţată de dezmembrarea” a lansat Alexis Tsipras un semnal de alarmă Premierul elen vrea să contracareze această tendinţă propunând remedii “progresiste” pentru cele trei crize care zguduie continentul: economică şi socială, securitară, şi cea legată de imigraţie. Potrivit premierului elen, “toată lumea ştie că Europa e la o cotitură critică. Stagnarea economică, problemele de coeziune socială, euroscepticismul, izolaţionismul dar şi creşterea populismelor de extremă dreaptă sunt probleme pe care nu le putem ignora într-o dezbatere privind evoluţia integrării europene”
.  

Regulile bugetare flexibilizate, ieşirea din “dogma austerităţii”

François Hollande a declarat, la sosirea la Atena, că “ţările Europei de Sud se confruntă cu situaţii economice care necesită aşezarea creşterii în centrul priorităţilor”. Este vorba şi de Franţa “unde am prioritizat totdeauna creşterea, chiar dacă respectăm o bună parte din disciplina europeană, cu precădere legat de reducerea deficitului”
 a adăugat. Pe de altă parte, în declaraţia de la Atena a fost evitată evocarea Pactului de stabilitate care domină filozofia bugetară în Europa. Ţările din Sud, care au, în cea mai mare parte, deficite publice mai mari decât cele prevăzute în pact - 3% din PIB - cer flexibilizarea acestor reguli.  

François Hollande şi Alexis Tsipras au insistat asupra faptului că summit-ul de la Atena a avut ca obiectiv principal “întărirea unităţii” europene şi “pregătirea unui nou proiect” pentru Europa. Dincolo de aceasta, participanţii la summit au convenit asupra unui număr de cinci probleme care preocupă ţările din Sud. Este vorba, în primul rând, de necesitatea relansării creşterii şi susţinerea locurilor de muncă în Europa, ieşind din “dogma austerităţii” care domină politicile economice europene începând cu anul 2010.   

Criza imigraţiei: “măsuri concrete, nu doar rugăminţi pioase”

O temă îndelung dezbătută la Atena a fost securitatea. Franţa, care a fost puternic afectată de atentatele teroriste din 2015 şi 2016, doreşte consolidarea cooperării în domeniul luptei antiteroriste. În plus, vrea ca până la sfârşitul anului să fie format un corp european pentru mai buna supraveghere a frontierelor maritime ale Europei. Paticipanţii la summit au convenit asupra necesităţii consolidării cooperării cu ţările africane şi a programelor destinate rămânerii tinerilor în Europa. 

Un alt punct de interes a fost criza imigraţiei. Subiectul este de maximal interes pentru Grecia, Italia şi Malta, ţări aflate în prima linie a promirii emigranţilor. Liderii acestor state cer mai multă solidaritate şi o mai bună repartizare a refugiaţilor în Europa, în special prin revizuirea sistemului de la Dublin - regulamentul privitor la examinarea cererilor de azil - sau accelerarea procesului de relocare în UE a peste 60000 de refugiaţi până la sfârşitul anului 2017.  “Trebuie să aplicăm măsuri concrete, nu doar să formulăm rugăminţi pioase”
 a declarat Alexis Tsipras. 

În materie de imigraţie, obiectivul participanţilor la acest summit al statelor mediteranene din UE este de găsi o soluţie pentru ca toată greutatea fluxului de refugiaţi să nu cadă pe umeri ţărilor din prima linie. Totodată, “nu trebuie cedat derivelor xenofobe”
 a menţionat Nikos Xidakis, ministrul grec al Afacerilor europene. Legat de aceste derive, Alexis Tsipras s-a referit critic la grupul de la Visegrad. “Nu se poate ca discuţia privind viitorul Europei să fie confiscată de acest grup”
 a afirmat premierul elen.

Ţările din Sudul Europei trebuie “să iasă din izolare” şi să-şi facă “vocea auzită”  

Ieşirea din izolare a fost evocată în contextul discuţiilor pe teme economice. În Grecia, semnarea memorandumului din 13 iulie 2015 continuă să fie o traumă. Izolat pe scena europeană în primul semstru al anului 2015, guvernul grec a sfârşit prin a semna acest document, enumerând politicile de austeritate care trebuie aplicate în ţară în schimbul unui împrumut de 86 milliarde de euro. “În timpul negocierilor, lipsa de susţinere cu care se confrunta guvernul elen a fost evidentă în Consiliul european” a precizat Christos Kanellopoulos, însărcinatul Syriza cu probleme economice. “Trebuie să creăm un front politic contra austerităţii pentru a promova investiţiile. Franţa, Italia, Grecia şi alte state suferă în cadrul zonei euro? Toate aceste ţări ar putea avea beneficii în urma acestei alianţe”
.   

În plan economic, situaţia trebuie rezolvată ţinând cont de realitatea de pe teren. “Problemele cu care se confruntă sudul european arată că ceva nu merge în pactul de stabilitate şi în arhitectura zonei euro” a afirmat ministrul grec al Afacerilor europene. Potrivit opiniei lui Alexis Tsipras, “pactul de stabilitate nu trebuie repus în cauză dar trebuie dinamizată creşterea economică şi trebuie făcut ceva pentru reconstrucţia productivă pentru a rezolva o problemă esenţială, aceea a inegalităţilor sociale şi regionale”
. 

Declaraţia de la Atena

Summit-ul ţărilor mediteraneene din Uniunea Europeană (EUMed) s-a încheiat  prin ceea ce premierul grec, Alexis Tsipras, a numit  “Declaraţia de la Atena”. Documentul, care a fost semnat de cei şapte şefi de stat şi de guvern prezenţi, rezumă cererile ţărilor din sudul Uniunii Europene - Grecia, Franţa, Italia, Portugalia, Spania, Cipru şi Malta - înaintea summit-ului de la Bratislava, din 16 septembrie. Al doilea summit al ţărilor mediteraneene va avea loc în Portugalia.  

Liderii “Ciprului, Franţei, Greciei, Italiei, Maltei, Portugaliei şi Spaniei” au precizat că s-au reunit la Atena pentru a “consolida cooperarea şi a contribui la dialogul privind viitorul UE”, exprimând “profundul ataşament faţă de unitatea europeană şi ferma convingere că, acţionând împreună, ţările noastre sunt mai puternice iar cetăţenii europeni devin, cu adevărat, stăpâni pe detinele lor”. Menţionând că respect “dorinţa poporului britanic exprimată prin (…) referendum” şi că decizia “de a ieşi din UE trebuie făcută de Regatul Unit cât mai curând posibil”, liderii statelor din sudul Europei şi-au exprimat speranţa că “în viitor, Regatul Unit va fi un partener apropiat al Uniunii Europene”.  

Participanţii la summit şi-au exprimat convingerea că “Uniunea Europeană are nevoie de un nou impuls pentru a face faţă sfidărilor comune cu care se confruntă statele membre UE, apărându-şi valorile libertăţii, democraţiei şi statului de drept, precum şi toleranţa şi solidaritatea”. Această viziune privind Europa “trebuie să se sprijine pe măsuri concrete de natură să contribuie la securitatea cetăţenilor europeni, să le îmbunătăţească viaţa, măsuri care vor consolida le rolul mondial şi regional al Europei, îmbunătăţind funcţionarea instituţiilor europene şi asigurând responsabilitatea democratică. Cultura şi educaţia vor trebui să se afle în centrul acţiunilor Europei, în acest cadru”. De asemenea, “suntem ferm convinşi că este în interesul întregii Europe ca proiectul nostru comun să fie fundamentat pe o viziune asupra Mediteranei ca regiune a păcii, stabilităţii şi prosperităţii”.  

Apreciind că “summit-ul informal de la Bratislava din 16 septembrie trebuie să pună bazele politice a acestei noi viziuni şi să definească marile priorităţi ale viitorului deopotrivă cu un program de acţiune şi măsuri concrete necesare”, participanţii au propus, în numele ţărilor pe care le reprezintă, “următoarele priorităţi şi măsuri”
:

1. Garantarea seecurităţii interioare şi exterioare a Europei 
Uniunea Europeană trebuie să-şi consolideze capacitatea de a garanta securitatea cetăţenilor şi teritoriilor sale, să demonstreze că este la înălţimea responsabilităţii de a răspunde crizelor şi de a acţiona în favoarea păcii şi stabilităţii în regiune şi în lume, în susţinerea politicii de securitate şi de apărare comune şi al respectului faţă de Carta Organizaţiei Naţiunilor Unite. În acest scop, trebuie să ne întărim cooperarea şi mijloacele comune în materie de securitate şi de apărare, în spiritual solidarităţii.

Respectul suveranităţii şi al integrităţii teritoriale deopotrivă cu inviolabilitatea frontierelor trebuie să rămână principiile fundamentale ale Uniunii Europene. În acest sens, susţinem procesul de negociere în curs în vederea reglementării corecte, viabile şi globale a problemei cipriote, fără garanţii, în baza deciziilor pertinente ale Consiliului de Securitate al Organizaţiei Naţiunilor Unite şi al statutului Ciprului de stat membru al Uniunii Europene.

În mod special, Uniunea Europeană trebuie: 
 - să asigure protecţia frontierelor externe prin intermediul controalelor sistematice, echipamentelor şi tehnologiilor necesare, a interconectării bazelor de date pertinente şi a organizării effective a unui corp european pentru paza frontierelor până la sfârşitul anului;

- să-şi consolideze cooperarea în cadrul luptei împotriva terorismului, furnizând mijloacele necesare cu precădere în materie de poliţie şi justiţie, dezvoltând cooperaea multiplă pentru a lupta împotriva fenomenului de radicalizare, incusiv prin intermediul promovării iniţiativelor concrete de natură să facă posibile investiţiile în regenerarea, amenajarea şi politicile adecvate pentru periferiile oraşelor europene. Schimbul de informaţii trebuie îmbunătăţit, prin crearea unei platforme decidată respectivului schimb în timp real şi multilateral. De asemenea, vom consolida cooperarea cu partenerii mediteraneeni;

- să-şi dinamizeze politica externă şi de securitate comună pe linia strategiei globale în vederea orientării strategice şi multiplicării iniţiativelor diplomatice pentru soluţionarea conflictelor şi gestionării crizelor, luând în considerare  şi schimbul de experienţă;

- să-şi consolideze capacităţile militare şi industria de Apărare europeană cu scopul de a se atinge autonomia strategică, în special printr-un program european de cercetare şi un fond pentru securitate şi Apărare; să structureze, progresiv, capacitatea europeană de planificare şi de acţiune pentru misiunile şi operaţiunile europene în cadrul PSDC. Trebuie folosit plenar potenţialul Tratatului de la Lisabona. 

2. Consolidarea cooperării în zona mediteraneană şi cu ţările africane

Parteneriatele noastre cu statele mediteraneene şi africane sunt indispensabile pentru securitatea, stabilitatea şi prosperitatea noastră comune.

Uniunea Europeană trebuie: 
- să-şi sporească toate cooperările şi finanţările în vederea sprijinirii eforturilor partenerilor noştri pentru a-şi asigura propria securitate, a lupta împotriva imigraţiei ilegale şi pentru promovarea dezvoltării lor economice ;

- să acorde o importanţă special consolidării dimensiunii externe a politicii UE în privinţa imigraţiei şi să o integreze acţiunii externe şi de dezvoltare promovate de Uniunea Europeană. Pe această bază şi ţănând cont de Planul de acţiune de la La Valetta şi a altor dispositive existente, eforturile vizând punerea în operă a cadrului de parteneriat asupra imigrării şi finalizarea pactelor cu ţările de origine şi de tranzit trebuie să fie întărite şi să beneficieze de finanţare suficientă.

- să consolideze acţiunea diplomatică în vederea reglementării crizelor şi contribuirii la pacea şi stabilitatea din vecinătatea sa. 

3. Promovarea creşterii şi investiţiilor în Europa

Europa trebuie să-şi onoreze promisiunea de prosperitate şi de dreptate socială. Avem nevoie de creştere şi de investiţii pentru a depăşi criza economică, a crea locuri de muncă, a proteja modelul nostru social şi a pregăti viitorul economiilor noastre. Suntem decişi să prezervăm acquis-ul social european şi să prezervăm coeziunea socială şi convergenţa.

Ne reafirmăm angajamentul în favoarea procesului de integrare europeană şi dezvoltării durabile a Europei în baza creşterii economice echilibrate, a stabilităţii ţărilor şi a economiei sociale de piaţă înalt competitivă, vizând asigurarea locurilor de muncă şi progresul social.

În mod deosebit, Uniunea Europeană trebuie: 
- să încurajeze investiţiile dublând capacitatea de finanţare a Fondului european pentru investiţii strategice (“Planul Juncker”), punând accent pe priorităţile esenţiale precum economia numerică, proiectele cu emisii reduse de carbon în domeniile energiei şi transporturilor, infrastructura, cercetarea şi formarea.

Problema blocajelor, dacă existent, va trebui rezolvată în sensul promovării investiţiilor şi favorizării creşterii economice pentru toţi cetăţenii.

Aceste măsuri trebuie completate prin politici europene de natură să susţină finanţările şi investiţiile, cu precădere finalizarea Uniunii bancare şi investiţiile la nivel naţional, deopotrivă cu politicile şi reglementările privind piaţa unică numerică, Uniunea energetic şi strategia industrială.

- să promoveze locurile de muncă şi să amelioreze condiţiile de viaţă şi de muncă. În acest scop, trebuie urmărite reformele structurale orientate spre creştere astfel încât să fie consolidată competitivitatea europeană;

Trebuie promovate proiectele de investiţii în ţările cu cotele cele mai ridicate ale şomajului şi proiectele transfrontaliere reprezentând un interes european comun şi favorabile inovaţiei şi integrării pieţei.

- să consolideze în continuare lupta împotriva evaziunii fiscale, planificării fiscale agresive şi dumping-ului fiscal;

- să lupte împotriva dumping-ului social prin abordarea problemelor legate de fraudă, abuzuri şi deturnarea reglementărilor.

Trebuie întreprinse noi măsuri pentru îmbunătăţirea creşterii, convergenţei şi stabilităţii în zona euro.

Procesul de ratificare a Acordului de la Paris în cadrul COP 21 de UE şi de statele membre trebuie accelerat, astfel încât acstea să devină parte a acordului de îndată ce intră în vigoare. 

4. Consolidarea programelor destinate tineretului

Avem nevoie de iniţiative mai ambiţioase la nivel european pentru facilitarea mobilităţii şi accesului tinerilor la formarea profesională şi la angajarea într-un loc de muncă. Europa trebuie să extindă şi să amplifice iniţiativa pentru încadrarea tinerilor  jeunes şi să dea dimensiuni crescute programului Erasmus.

5. Răspuns la provocarea imigrării

Protecţia eficientă a frontierelor externe ale Uniunii Europene şi gestionarea corectă a politicii privind azilul şi imigraţia constituie provocări majore pentru viitorul Europei. Rasismul şi xenofobia nu pot fi tolerate.

Politica globală în domeniul imigraţiei trebuie să prevadă următoarele măsuri:

- dispozitivul de azil european să fie mai eficient şi mai convergent, prin revizuirea sistemului de la Dublin pe baza principiilor de responsabilitate şi de solidaritate, în special faţă de statele aflate în prima linie;

- sporirea eforturilor pentru detaşarea personalului pe lângă FRONTEX şi EASO şi pentru sprijinirea regimurilor de azil în statele aflate în prima linie; punerea în operă a concluziilor Consiliului european referitoare la necesitatea accelerării relocalizărilor, de a continua aplicarea acordului UE-Turcia pentru a preveni, în continuare, pierderile omeneşti tragice şi fluxurile de imifranţi în Marea Egee;

- dezvoltarea politicii noastre în materie de imigraţie luptând împotriva imigraţiei ilegale, prin punerea la punct a unor dispozitive solide de readmisie şi de returnare, avansând spre posibilităţi legale de imigraţie şi de mobilitate şi remediind cauzele profonde ale

Susţinem stabilitatea în fruntea tuturor Instituţiilor europene.

Suntem decişi să urmărim schimbările asupra priorităţilor privind viitorul Europei şi cooperarea Mediteranei.

Summit-ul de la Atena, criticat la Berlin

Summit-ul ţărilor din sudul Uniunii Europene, organizat la Atena la iniţiativa lui Alexis Tsipras, prin problemele puse în discuţie şi sugestiile făcute înaintea reuniunii la vârf de la Bratislava, a provocat iritare la Berlin. Oficiali germani au considerat reuniunea de la Atena drept o "tentativă de divizare a UE cu doar câteva zile înaintea importantului summit de la Bratislava", primul după votul pro-Brexit la referendumul din Regatul Unit desfăşurat în 23 iunie. Analiştii au apreciat că dezbaterile liderilor celor şase ţări sud-europene participante la summit-ul de la Atena au constituit "o nouă etalare a divergenţelor existente între Europa de sud şi partizanii rigorii bugetare severe"
. 

Oficiali gemani, au criticat sever iniţiativa lui Tsipras de a organiza întâlnirea celor şase tari mediteraneene membre UE. Manfred Weber, liderul german al grupului PPE din Parlamentul European, a afirmat că “Alexis Tsipras îşi reîncepe jocul al cărui secret îl deţine”. Europarlamentarul german l-a acuzat pe François Hollande şi pe premierul italian Matteo Renzi că “se lasa instrumentalizaţi” de Alexis Tsipras. 
Reuninuea de la Atena a resuscitat temerile Germaniei că ţările “Clubului Mediteranean” ar putea încerca “să impună laximul lor bugetar”.  Europarlamentarul german Markus Ferber, membru al grupului PPE, a afirmat că, după ieşirea Marii Britanii din Uniunea Europeană, ţările sud-europene vor dispune de “o minoritate de blocaj” care “ar putea bloca la Bruxelles orice lege care nu-i convine”. Ministrul german de Finanţe, Wolfgang Schauble a declarat, abrupt, că, atunci când se întâlnesc partenerii socialişti, de cele mai mute ori “nu ajung la rezultate foarte inteligente”
. 

Atena, somată să revizuiască reformele

În timp ce la summit-ul de la Atena era luat în discuţie viitorul Europei, la Bratislava, cu ocazia unei reuniuni a miniştrilor de Finanţe din zona euro, cazul Greciei revenea în centrul discuţiilor. Tonul a fost ferm. În fapt, Grecia a fost somată să revizuiască drumul reformelor şi să aplice cele 15 măsuri pe care s-a angajat să le pună în operă. În caz contrar, vor fi compromise atât eliberarea noii tranşe de împrumut de 2,8 miliarde de euro, cât şi buna desfăşurare a celei de a doua “revizii” - controlul aplicării reformelor în Grecia, de troïka şi creditori. “Problema uşurării datoriei publice elene, de 328 miliarde euro, solicitată insistent de Atena, nu se va afla pe ordinea de zi până la terminarea “reviziei””
  Atena aşteaptă deblocarea unei tranşe de ajutor de 2,8 milliarde de euro şi demararea discuţiilor privind restructurarea datoriei. Miniştrii de Finanţe din cele 19 ţări ale Eurozonei ar fi trebuit să ajungă la un punct de vedere comun, în capitala slovacă, asupra celui de al treilea program de susţinere pentru Atena - 86 milliarde de euro, cum s-a convenit în august 2015.
Tensiunile între guvernul condus de Alexis Tsipras şi creditori - Mecanismul European de Stabilitate, Banca Centrală Europeană şi Fondul Monetar Internaţional - ameninţă să reizbucnească. În luna mai, părţile ajunseseră la un acord în vederea eliberării unei tranşe de împrumut de 10,3 miliarde de euro. Creditorii au promis să aibă în vedere uşurarea enormei datorii elene - 180% din PIB. Este o revedicare a guvernelor de la Atena începând cu anul 2012. În schimb, Atena s-a angajat să pună în aplicare 15 reforme suplimentare în timpul verii, de la liberalizarea pieţei de gaz până la vânzarea a 20% din societatea de stat a transportului electricităţii, admisă, după desemnarea candidaţilor în Consiliul de supraveghere al noului Fond de privatizare impus de creditori sau privatizarea gestionării autostrăzilor. “Pentru a obţine virarea sumei de 2,8 miliarde de euro pe care o aşteptăm din tranşa de 10 miliarde, trebuie să finalizăm cât mai repede (…) punerea în aplicare a celor 15 măsuri” a precizat Dimitrios Papadimoulis, deputat european din partea Syriza şi vicepreşedinte al Parlementului European. “A doua revizuire” a celui de al treilea plan de ajutor presupune noua rundă de negocieri în vederea deblocării următoarei tranşe de împrumut. “Vrem să terminăm repede revizuirile pentru a putea deschide capitolul renegocierii datoriei promisă de partenerii noştri, cel mai târziu în decembrie 2016” a subliniat Dimitrios Papadimoulis. 

Legat de această problemă, Germania nu pare dispusă la concesii. În opinia Berlinului, este greu de vândut o cotă a datoriei elene într-o perioadă în care viitoarele alegeri regionale programate în mai 2017 se anunţă complicate pentru cancelarul Angela Merkel. “Trebuie să evităm îngheţarea acţiunii legate de datorie înaintea alegerilor din Germania. Un program de o asemenea amploare, care priveşte toate ţările din zona euro, nu trebuie reportat din cauza calendarului Germaniei” a afirmat europarlamentarul grec. “Nu mai e timp de pierdut. Guvernul nostru îşi onorează angajamentele, este rândul Europei să procedeze la fel. Rezistenţa grecilor se epuizează”. Cu prilejul acordului din luna mai, creditorii au acceptat să studieze măsurile “pe termen scurt, mediu şi lung” pentru a uşura greutatea datoriei publice elene. Până acum, nu le-au propus grecilor nimic concret.  Potrivit unei surse de la Bruxelles, creditorii “sunt gata să aibă în vedere măsuri pe termen scurt, însă, pe termen mediu şi lung” astfel încât să fie redusă durabil rata datoriei faţă de PIB - “Germania refuză să discute înainte de anul 2018”
. 

Mecanismul European de Stabilitate a studiat câteva opţiuni strict tehnice pentru măsurile pe termen scurt. MES ar putea găsi o soluţie pentru extinderea maturităţii obligaţiunilor pe care le emite pe piaţă pentru a se finanţa. O altă variantă ar putea fi o nouă prelungire, până la 32,5 ani, în medie, maturitatea împrumuturilor acordate Greciei - care, din motive tehnice, a scăzut la 27 sau 28 de ani.  

Problema unei noi participări a FMI la al treilea plan de ajutor, care a rămas în suspensie din vara anului 2015, revine în actualitate în această toamnă. Datele problemei sunt aceleaşi: Berlinul solicită prezenţa Fondului Monetar Internaţional, mizând pe “severitatea” acestuia în verificarea amănunţită a modului în care Grecia îşi onorează angajamentele. La rândul său FMI condiţionează noile împrumuturi de uşurarea semnificativă a datoriei publice elene. “Berlinul nu poate continua să solicite ferm prezenţa FMI fără a face cesiuni în privinţa datoriei. Creditorii trebuie să cadă la înţelegere” a afirmat Dimitrios Papadimoulis. 

Obiectivul Greciei este să iasă, în anul 2018, din program. Atena speră să-l poată înlocui cu o politică de relansare a creşterii înaintea alegerilor legislative din 2019 pentru a recâştiga încrederea populaţiei elene, decepţionată şi critică. În acest sens, Atena speră să finalizeze cea de a doua revizuire şi să obţină angajamente privind datoria până la sfârşitul anului 2016 - un calendar greu de pus în operă.

SUMMIT-UL DE LA BRATISLAVA: DEBUTUL UNUI PROCES DE REFLECŢIE POLITICĂ ASUPRA UE CU 27 DE MEMBRI
Şefii de stat sau de guvern ai celor 27 state membre UE - exceptând Marea Britanie - s-au reunit la Bratislava, în 16 septembrie, pentru a demara un proces de reflecţie politică privind dezvoltarea viitoare a unei Uniuni Europene cu 27 de membri. Liderii au convenit asupra Declaraţiei şi Foii de parcurs de la Bratislava, în care se stabilesc obiectivele pentru următoarele luni. Aceste obiective includ: restabilirea controlului deplin al frontierelor externe; garantarea securităţii interne şi combaterea terorismului; consolidarea cooperării la nivelul Uniunii Europene în domeniul securităţii externe şi al apărării; dinamizarea pieţei unice şi oferirea unor şanse superioare pentru tinerii europeni „Obiectivele sunt însoţite de o serie de măsuri foarte concrete” a declarat preşedintele Consiliului European, Donald Tusk. „Menţionez că o serie de lideri au decis să trimită imediat echipamente suplimentare pentru a acorda sprijin la paza frontierei Bulgariei cu Turcia”
. 

Înaintea summit-ului, Donald Tusk a afirmat că prezenta criză, generată de hotărârea Marii Britanii de a părăsi Uniunea Europeană, reprezintă o oportunitate de identificare a problemelor şi de reformare a Blocului comunitar. Preşedintele Consiliului European a insistat că liderii europeni trebuie să arunce o "privire brutală şi onestă" asupra situaţiei şi să găsească soluţii. "Nu trebuie să lăsăm această criză să treacă în mod inutil". "Nu am venit la Bratislava pentru a ne consola unii pe ceilalţi sau pentru a nega provocările reale cu care ne confruntăm în acest moment special al istoriei comunităţii noastre după referendumul britanic". "Nu putem începe discuţiile având convingerea fericită să nu există nimic greşit, că totul a fost şi este în regulă. Trebuie să-i asigurăm pe cetăţeni că am tras învăţăminte de pe urma Brexit, că suntem în stare să readucem stabilitatea, sentimentul securităţii şi protecţia concretă"
 a subliniat preşedintele Consiliului European.

Preşedintele Ucrainei, Petro Poroşenko, le-a adresat liderilor UE o scrisoare înaintea summit-ului în care acuza Kremlinul că destabilizează Uniunea Europeană. "Cred cu tărie că fiecare ameninţare pe care o veţi discuta - valurile de imigranţi, propaganda şi dezinformarea pe scară largă, ascensiunea populismului şi extremismului de dreapta, subimnarea valorilor si N-exit-urile - toate servesc războiul hibrid al Rusiei" a afirmat liderul de la Kiev.. "Scenariul Kremlinului este să distrugă unitatea UE şi a alianţei trans-atlantice şi să impună o “Europă alternativă”, bazată pe lasitudinea faţă de integrare, egoism naţional, ură"
 a menţionat Petro Poroşenko.

Următorul summit al Uniunii Europene în format de 27 de state membre, fără Marea Britanie, va avea loc în capitala Maltei, La Valletta, pe data de 3 februarie. După Slovacia, Malta preia, pentru şase luni, începând cu 1 ianuarie 2017 preşedinţia prin rotaţie a Consiliului Uniunii Europene. Reuniunea în format de 27 de ţări membre va fi organizată înainte de un summit desfăşurat la Roma, la sfârşitul lunii martie 2017, cu ocazia împlinirii a 60 de ani de la semnarea , în 1957, a Tratatului de la Roma - act fondator al Uniunii Europene. 

Declaraţia de la Bratislava

Liderii reuniţi la Bratislava au precizat că proiectul european se află “într-un moment critic”, motiv pentru care s-au reunit “pentru a diagnostica împreună starea actuală a Uniunii Europene şi pentru a discuta despre viitorul (…) comun”. În urma summit-ului Cei 27 au convenit asupra unor  principii generale.

Deşi “o ţară a decis să plece”, Uniunea Europeană “rămâne indispensabilă” pentru celelalte 27 de state membre ca garant al păcii, democraţiei. Securităţii cetăţenilor şi prosperităţii. Pe cale de copnsecinţă, liderii s-au declarat “hotărâţi” să transforme “Uniunea Europeană cu 27 de state membre într-un succes”. “Avem nevoie de UE pentru a servi mai bine necesităţilor şi dorinţelor acestora de a trăi, a studia, a lucra, a circula şi a prospera liber pe întreg continentul nostru şi de a beneficia de bogatul patrimoniu cultural european” se precizează în declaraţie.

Participanţii la summit au subliniat necesitatea îmbunătăţirii comunicării “între statele membre, cu instituţiile Uniunii Europene, dar mai ales cu cetăţenii”. De asemenea, au menţionat că este nevoie de “mai multă claritate” în decizii, de “un limbaj clar şi onest”, venind în întâmpinarea aşteptărilor cetăţenilor, având “curajul de a contesta soluţiile simpliste ale forţelor politice extreme sau populiste”. Cei 27 s-au angajat să ofere “în lunile următoare o viziune a unei Uniuni Europene attractive” în care cetăţenii “să poată avea încredere şi pe care să o poată susţine” - cu menţiunea că au “voinţa şi capacitatea de a o realiza”
.

Foaia de parcurs de la Bratislava

I. Diagnosticul general şi obiectivele

- Decişi să facem din UE cu 27 de state membre un succes, avem în faţă numeroase provocări comune: oamenii sunt preocupaţi de ceea ce li se pare o pierdere a controlului şi de temeri legate de imigraţie, terrorism şi insecuritate economic şi socială. Aceste probleme trebuie abordate, cu prioritate, în lunile următoare

- Împreună, UE27 deţine mijloacele pentru a aborda aceste provocări. Suntem decişi să găsim soluţii comune şi în privinţa chestiunile care ne despart; aici şi acum, prioritatea este de a arăta că suntem uniţi şi de a asigura controlul politic asupra evoluţiilor curente, pentru a construi viitorul nostru comun.  Trebuie să fim clari în legătură cu ceea ce poate face UE şi cu ceea ce le revine statelor membre, pentru a ne asigura că ne putem îndeplini promisiunile.

II.Imigraţia şi frontierele externe

Obiectiv

-Să nu permitem niciodată revenirea la fluxurile necontrolate de anul trecut şi să reducem în continuare numărul imigranţilor în situaţie neregulamentară

-Să asigurăm controlul deplin al frontierelor noastre externe şi să revenim la Schengen

-Să extindem consensul UE în privinţa politicii pe termen lung privind imigraţia şi să aplicăm principiile responsabilităţii şi solidarităţii

Măsuri concrete

a) angajament deplin faţă de punerea în aplicare a declaraţiei UE-Turcia, precum şi sprijinirea în continuare a ţărilor din Balcanii de Vest

b) angajament din partea mai multor state membre UE de a oferi asistenţă imediată pentru consolidarea protecţiei frontierei Bulgariei cu Turcia şi de a continua să sprijine alte state aflate în prima linie

c) înainte de sfârşitul anului, capacitate deplină de reacţie rapidă pentru Poliţia de frontier şi garda de coastă la nivel european, pentru care există acum legislaţie

d) pacturi privind imigraţia pentru cooperare şi dialog cu ţări terţe care să conducă la reducerea fluxurilor de imigraţie ilegală şi la creşterea ratelor de returnare, care urmează să fie evaluate de Consiliul European din luna decembrie

e) continuarea eforturilor de extindere a consensului UE în privinţa politicii pe termen lung privind imigraţia, inclusiv asupra modului de aplicare în viitor a principiilor responsabilităţii şi solidarităţii.

III. Securitate internă şi externă
a.  Securitate internă

Obiectiv

- Să întreprindem tot ce este necesar pentru sprijinirea statelor membre în asigurarea securităţii interne şi în combaterea terorismului
Măsuri concrete

- intensificarea cooperării şi schimbului de informaţii între serviciile de securitate ale statelor membre

- adoptarea măsurilor necesare pentru ca toate persoanele, inclusiv cetăţenii statelor membre UE care traversează frontierele externe ale Uniunii să fie verificaţi în baze de date relevante, care trebuie să fie interconectate

- demararea instituirii unui sistem de informaţii şi autorizare privind călătoriile (ETIAS) pentru a permite verificarea în avans şi, dacă este necesar, pentru a interzice intrarea călătorilor exoneraţi de obligaţia de a deţine viză

- un efort sistematic împotriva radicalizării, inclusiv prin expulzări şi interdicţii de intrare atunci când sunt justificate, precum şi sprijin din partea UE pentru acţiunile de prevenţie ale statelor membre.

b.Securitate externă şi apărare 
Obiectiv

Într-un mediu geopolitic dificil, consolidarea cooperării UE în privinţa securităţii externe şi a apărării.

Măsuri concrete

- Consiliul European din decembrie urmează să decidă asupra aplicării unui plan concret în privinţa securităţii şi apărării şi a modului de a utiliza mai bine opţiunile din tratate, în special în privinţa capabilităţilor

- începerea imediată a punerii în aplicare a declaraţiei comune cu NATO

IV. Dezvoltare economică şi socială, tineret

Obiectiv

Crearea unui viitor economic promiţător pentru toţi, salvgardarea modului nostru de viaţă şi asigurarea unor şanse superioare pentru tineret.

Măsuri concrete

-În luna decembrie: decizie asupra extinderii Fondului european pentru investiţii strategice ţinând cont de evaluare

- Consiliul European din primăvara anului 2017: evaluarea progreselor înregistrate legat de aplicarea diferitelor strategii privind piaţa unică (inclusiv piaţa unică digitală, uniunea pieţelor de capital, uniunea energetică)

- Consiliul European din luna octombrie urmează să abordeze modul în care să se asigure o politică comercială solidă care profită de beneficiile pieţelor deschise, ţinând cont, în acelaşi timp, de preocupările cetăţenilor

- în decembrie - decizii asupra sprijinului UE pentru statele membre în combaterea şomajului în rândul tinerilor şi asupra programelor îmbunătăţite ale UE dedicate tineretului. 

V. Ce avem de făcut

- Să ne respectăm promisiunile: să consolidăm mecanismul de evaluare a punerii în aplicare a deciziilor adoptate. Cooperare loială şi comunicare între statele membre şi instituţii

- Bratislava este începutul unui proces. Următoarele reuniuni formale ale Consiliului European vor permite acţiuni ulterioare concrete pe temele menţionate aici. Şefii de stat sau de guvern ai celor 27 se vor întâlni informal la începutul anului 2017 la La Valletta. Sărbătorirea în martie 2017 a celei de a 60 a aniversări a Tratatelor de la Roma va constitui un nou prilej de întâlnire a şefilor de stat sau de guvern la Roma şi va fi ocazia de a concluziona procesul lansat la Bratislava şi de a stabili orientări pentru viitorul nostru comun.  

Foaia de parcurs de la Bratislava va orienta acţiunile UE în următoarele luni. Cei 27 de lideri intenţionează să se reunească în Malta, în ianuarie 2017, şi să încheie procesul de reflecţie cu ocazia reuniunii de la Roma în martie 2017.  „Sper că summit-ul de la Bratislava va avea ca rezultat reînnoirea încrederii în Uniunea Europeană. Acest lucru se va întâmpla doar dacă şi doar atunci când oamenii vor realiza că ne respectăm promisiunile prin cooperare loială între statele membre şi instituţii”
 a declarat preşedintele Consiliului European, Donald Tusk   

O “agendă pentru Europa” susţinută de tandemul franco-german

Preşedintele francez, François Hollande, şi cancelarul german, Angela Merkel,  au facut apel ca summit-ul Uniunii Europene de la Bratislava să adopte ''o agendă'' pentru “Uniunea Europeană zguduită de Brexit”.''Vrem să stabilim la Bratislava un calendar de lucru pe etape şi o foaie de parcurs'' a declarat şeful statului francez. “În prezent, avem nevoie de o ordine de zi foarte clară'' a subliniat, la rândul său, Angela Merkel, evocând trecerea la era digitală sau cooperarea în domeniul energetic.

Potrivit lui François Hollande,''trebuie să fim lucizi în privinţa situaţiei cu care se confruntă Europa'', întrucât ca UE nu se confruntă ''cu o criza în plus'' dar cu “o criză susceptibilă de a-i ameninţa existenţa”. ''Am convenit ca summit-ul de la Bratislava să se concentreze pe trei mari priorităţi'', între care prima este securitatea, ''printr-un nou impuls prin intermediul Europei apărării'', ce presupune ''noi capacităţi''. A doua prioritate este de ''a pregăti viitorul'' unor ''noi industrii'', ''tehnologii'' sau al ''tranziţiei energetice''
. A treia prioritate este cea referitoare la tineret, a afirmat François Hollande. 

Potrivit Angelei Merkel, Uniunea Europeană, care se află ''într-un moment-cheie al existenţei sale'', trebuie ''să atenueze neliniştile'' populaţiei sale pentru a rămâne ''un continent al speranţei “.Într-o altă ordine important de idei, cancelarul german a precizat că este necesară o soluţie în cazul imigraţiei, mai ales în cazul persoanelor care vin în Europa din raţiuni economice. "Trebuie să avem capacitatea de a ne proteja frontierele externe şi trebuie să asumăm în comun această responsabilitate"
 a subliniat Angela Merkel. 

Paolo Gentiloni propune o zonă de apărare comună europeană

Ministrul italian de Externe, Paolo Gentiloni, a lansat un apel către statele Uniunii Europene pentru crearea unei zone de apărare comună europeană, în contextul în care UE a început să-şi reevalueze politicile după votul pro-Brexit la referendumul britanic. Marea Britanie a fost tradiţional reticentă faţă de ideea unei mai bune coordonări militare la nivel european, însă rezultatul referendumului din 23 iunie înseamnă că "dezbaterea privind viitorul apărării europene este reimpulsionată"
 a subliniat şeful diplomaţiei italiene.
Într-un articol apărut în Politico cu o zi înaintea reuniunii la vârf de la Bratislava - primul summit UE fără participarea Marii Britanii - Paolo Gentiloni a afirmat că “Uniunea Europeană trebuie să găsească răspunsuri eficiente la îngrijorările cetăţenilor noştri legate de securitate”. ''Acest lucru presupune o cooperare sporită privind informaţiile, poliţia şi justiţia, diplomaţia preventivă, gestionarea crizelor şi - în mod esenţial - un salt înainte în strategia de apărare comună europeană'' a menţionat şeful diplomaţiei italiene.

Paolo Gentiloni a susţinut ideea unei politici pe care a numit-o, metaforic, un "Schengen al apărării". ''Potrivit acestei abordări, un grup de ţări cu aceleaşi opinii ar urma să înceapă punerea în comun a capacităţilor şi resurselor militare în baza unui acord ad-hoc. Iniţiativa va fi, apoi, deschisă tuturor statelor membre interesate, conform unor proceduri similare celor adoptate în Acordul Schengen iniţial'
'.

Preşedintele Comisiei Europene, Jean-Claude Juncker, a prezentat, la Strasbourg, cu două zile înainte de summit, o propunere de creare a unui cartier general unic pentru misiunile militare şi civile ale UE. Jean-Claude Juncker a propus "resurse militare comune", "un cartier general unic" şi crearea unui fond european "înainte de sfârşitul anului"
 pentru stimularea cercetării şi a inovării în industria apărării. La rândul lor, Germania şi Franţa s-au pronunţat pentru o integrare militară sporită în cadrul Uniunii Europene. În acest sens, susţin declanşarea rapidă a demersurilor UE în acest sens şi obţinerea unei finanţări europene sporite. De asemenea, ţările membre ale Grupului de la Vişegrad susţin constituirea unei armate comune europene,  paralel cu consolidarea Frontex. 

Fonduri alocate Bulgariei pentru protejarea frontierelor

Uniunea Europeană a decis să acorde Bulgariei suma de 108 milioane de euro pentru a ajuta ţara să-şi protejeze graniţele în faţa numărului tot mai mare de imigranţi şi refugiaţi, a precizat preşedintele Comisiei Europene, Jean-Claude Juncker la sfârşitul summit-ului de la Bratislava. "Bulgaria se confruntă cu o problemă foarte serioasă. Acest lucru nu trebuie văzut ca o problemă majoră pentru Bulgaria, dar ca o problemă a UE. Bulgaria nu este lăsata singură" a declarat Jean-Claude Juncker

Ţările membre ale Grupului de la Vişegrad - Polonia, Ungaria, Cehia şi Slovacia - au susţinut puternic alocarea de fonduri pentru întărirea frontierei bulgare. Janos Lazar, şeful de Cabinet al premierului ungar, Viktor Orban, ''viitorul Europei “ 
se va decide la graniţa dintre Bulgaria şi Turcia. 

Robert Fico: “Brexit-ul va fi dureros” pentru Regatul Unit

Premierul slovac, Robert Fico, a cărui ţară deţine preşedinţia semestrială a Consiliului Uniunii Europene, a afirmat că Uniunea Europeană "va oferi un exemplu" şi "va proceda în aşa fel încât Brexit-ul să fie foarte dureros" pentru Regatul Unit. "Chiar dacă Regtul Unit este a cincea economie mondială, Brexit-ul va fi dureros pentru ţară" a subliniat Robert Fico, calificând drept "bluff" optimismul afişat de guvernul de la Londra. Statele membre UE aşteaptă activarea de către Londra a procedurii de ieşire din Uniune, ceea ce britanicii nu au de gând să facă înainte de anul 2017. Robert Fico le-a adresat un avertisment tranşant: "Avem răbdare şi ştim ce vrem. Problema este dacă britanicii ştiu în ce situaţie se află. Aici este misterul. Trag de timp pentru că nu sunt încă pregătitiţi, sau este vorba de o tactică?". Robert Fico apreciază că “britanicii nu sunt, pur şi simplu, pregătiţi, că sunt în stare de şoc"
. 

Negocierile Uniunii Europene cu Marea Britanie vor fi "dure" a avertizat şi Michel Barnier, reprezentantul special al Comisiei Europene pentru Brexit, argumentând că decizia britanicilor reflectă "deriva ultraliberală" a Uniunii Europene. Michel Barnier a cerut Londrei să nu ia "ostatecă" agenda europeană.
 "Negocierile cu Marea Britanie vor fi dure. Avem o altă stare de spirit. Dacă britanicii au reputaţia de buni negociatori, este posibil ca şi Europa să aibă această reputaţie" a afirmat Michel Barnier. "Nu vor avea loc negocieri înainte de procedura formală; este legitim ca negocierile să înceapă cât mai rapid. Această problemă britanică nu trebuie să ia ostatecă agenda europeană. Londra trebuie să declanşeze procedura de ieşire din UE, britanicii au vrut acest lucru. Noi nu am vrut să ajungem la această situaţie" a subliniat. "Cetăţenii au sentimentul să nu sunt ascultaţi de Europa. Votul britanicilor reflectă deriva ultraliberală din cadrul Uniunii Europene. Este o tendinţă eronată dorită de guvernele statelor membre, nu de Bruxelles. Liderii politici au permis transformarea excesivă a economiei în finanţe. În Europa, există în primul rând cetăţeni, nu doar consumatori. Europa trebuie să genereze valoare adăugată pentru cetăţeni: protecţie, securitate, frontiere, cercetare şi inovare, solidaritate"
 a precizat Michel Barnier.  

Pe de altă parte, unii politicieni europeni nu vor “pedepsirea” Regatului Unit: "Noi nu vrem negocierea Brexit într-o manieră care să vizeze pedepsirea britanicilor, dar va trebui să ne asigurăm că interesele Europei sunt ocrotite”
 a afirmat Axelle Lemaire, secretarul francez de stat pentru Economia digitală. 

Jeremy Corbyn, liderul Partidului Laburist britanic, a afirmat că votul în favoarea Brexit-ului demonstrează nevoia de nou, o abordare intervenţionistă a modului de conducere economic. Jeremy Corbyn a stabilit o legătură între rezultatul referendumului şi convingerea sa de lungă durată că economiile neoliberale eşuează. Liderul laburist a menţionat că votul Marii Britanii de a ieşi din Uniunea Europeană reprezintă o "respingere decisivă" a sistemului actual. Actualul sistem presupune "remunerarea sărăciei, contracte de zero ore muncă şi vieţi distruse de insuficienţa locuinţelor la un preţ convenabil". Potrivit lui Jeremy Corbin, “oamenii nu se vor mai putea baza pe schimbul liber şi piaţa liberă de schimb pentru furnizarea prosperităţii”. Preşedintele Partidului Laburist a apreciat că Marea Britanie ar trebui să respingă un acord comercial cu Uniunea Europeană dacă acesta ar presupune “acceptarea regulamentului de ajutor de stat”
. 

La referendumul din 23 iunie, trei sferturi dintre directorii întreprinderilor britanice au votat pentru rămânerea în UE. Sondaje efectuate de Federaţia intreprinderilor britanice a semnalat creşterea numărului celor ce se declară gata să-şi mute activităţile, total sau parţial, în afara graniţelor Marii Britanii. Un sondaj realizat de KPMG pe un eşantion de 100 şefi de întreprinderi arată că 76% dintre aceştia vor să-şi delocalizeze activitatea. Potrivit sondajului, 69% dintre intervievaţi au declarat că au încredere în perspectiva de creştere a economiei britanice în următorii trei ani. 62% consideră evoluţia conjuncturii mondiale ca prim factor de risc pentru viitoarea lor activitate.

Peste 50% dintre cei chestionaţi apreciază că ieşirea din UE prezintă  risc pentru activitatea lor. Pentru a evita riscul de instabilitate, au în vedere "scenarii de salvare". Preşedintele Federaţiei conducătorilor de întreprinderi din Marea Britanie, Simon Collins, a declarat că, în faţa factorilor de incertitudine, sunt nevoiţi să ia "măsuri preventive". "Am constatat că unii dintre clienţii noştri internaţionali care intenţionau să-şi stabilească sediul în Marea Britanie au schimbat destinaţia spre Irlanda"
. 
Potrivit unui sondaj realizat anterior referendumului din 23 iunie de Federaţia şefilor de întreprinderi britanice pe un eşantion de 1000 de membri, o cincime aveau în vedere viitoarea delocalizare parţială a activităţii. Rezultatul referendumului pare să le fi schimbat planurile. Întrebaţi ce i-ar determina să continue investiţiile în Marea Britanie în pofida Brexit, şefii de întreprinderi au invocat acordurile comerciale ce ar urma să fie încheiate de guvernul condus de Theresa May.

Poziţia Grupului de la Vişegrad faţă de reformarea UE, subliniată anterior summit-ului de la Bratislava
În perioada 6-8 septembrie, în Polonia s-a desfăşurat a 26-a ediţie a Forumul Economic de la Krynica.  Dezbaterile au avut loc având ca motto-temă “Uniţi sau divizaţi? Europa, în faţa provocărilor de mâine”. Forumul din Krynica a devenit un loc important de întâlnire pentru oamenii de afaceri din Europa Centrală şi de Est, oferind şansa unor discuţii şi dezbateri privind politicile economice gestionate de guvernele şi instituţiile europene. Anul acesta, au participat peste 3000 de invitaţi din Europa, Asia, SUA şi ţările Orientului Mijlociu -  printre aceştia numărându-se reprezentanţi ai guvernelor, responsabili pentru elaborarea politicilor publice, politicieni, oameni de afaceri, bancheri şi experţi, oameni de ştiință, oameni de afaceri şi activişti ai ONG-urilor.

În cadrul Forumului economic de la Krynica, Jaroslaw Kaczynski, liderul Partidului conservator „Dreptate şi Justiţie”, aflat la putere în Polonia, a enumerat crizele europene ale momentului: criza economică din 2008, „atenuată, dar încă nu învinsă definitiv”, problema imigraţiei, disputa între Germania şi sudul Europei, criza de echilibru european cauzată de ieşirea din sistem a Marii Britanii şi slăbirii considerabile a puterii şi influenţei Franţei, Italiei şi Spaniei - ceea ce duce la „o situaţie de hegemonie în favoarea Berlinului”. Soluţia ar fi “reforma Europei”, cu precizarea că „aceste schimbări trebuie să aducă, pe fond, o contra-revoluţie culturală, să aducă aminte de faptul că Europa este bogată prin culturile sale, prin diferenţele dintre ele, prin diferenţa de structuri”
. 

Premierul ungar Viktor Orban a declarat că Europa s-ar putea confrunta în toamnă cu un noul val de imigranţi care să încerce să ajungă în spaţiul UE foloind ruta balcanică. "Trebuie să ne pregătim pentru o toamnă dificilă"
 a afirmat premierul ungar, adăugâbd că acordul dintre Uniunea Eurioeană şi Turcia privind limitarea imigraţiei este fragil, iar ruperea acestui acord ar putea provoca o noua criză a refugiaţilor. Viktotr Orban a menţionat că Ungaria vrea să "protejeze ceea ce a realizat până în prezent" şi nu va tolera încălcări ale legii. Aceasta include şi încercările de a intra ilegal în ţară.
Referindu-se la urmările Brexit, premierul ungar a afirmat că opţiunea Regatului Unit de a ieşi din UE a reprezentat „o posibilitate fantastică” de a lansa „o contra-revoluţie culturală”. Jaroslaw Kaczynski a adăugat că votul britanic nu reprezintă doar o atitudine de refuz spontan, dar şi rezultatul „unei crize europene de conştiinţă” care se regăseşte în mai multe ţări occidentale. 

Viktor Orban a acuzat „elitele europene” de a fi încercat să „lichideze identităţile naţionale”, Din punctul său de vedere, identitatea naţională şi cea religioasă continuă să reprezinte un element esenţial şi , în momentul actual, „nu există o identitate europeană pentru a o înlocui”
.

„Uniunea Europeană reprezintă o valoare, dar în forma sa instituţională actuală nu mai răspunde aşteptărilor europenilor” a sintetizat premierul polonez, Beata Szydlo, poziţia Grupului Vişegrad. A fost susţinută de Viktor Orban, care se întreba cum îşi va putea UE „regăsi rolul global” întrucât, în cazul unor schimbări „dramatice”, împortantă este pierderea statutului de actor global de către Uniunea Europeană. 

Grupul de la Vişegrad are în vedere revitalizării construcţiei europene, cu  un rol sporit acordat Parlamentelor naţionale în cadrul procesului legislativ european şi întărirea masivă a atribuţiilor Consiliului European în defavoarea Comisiei Europene. Ţările membre ale Grupul de la Vişegrad învinuiesc Comisia Europeană şi pe Jean-Claude Juncker pentru Brexit, situaţie provocată de managementul defectuos la Bruxelles-ului pentru problemei imigraţiei - „decizia luată fiind cea mai proastă posibilă” a afirmat Viktor Orban. A fost susţinut de premierul polonez. Beata Szydlo. Care a apreciat, la rândul său, că „provocările actuale arată că Uniunea Europeană instituţională, aşa cum a fost concepută până în prezent, nu răspunde aşteptărilor cetăţenilor europeni”
. Pe fond, Grupul de la Vişegrad  amorsează o discuţie delicată şi esenţială, nerezolvată în Uniunea Europeană, privind gradul de suveranitate naţională vs obligativitatea respectării unor decizii comunitare. 

Premierul Ungariei, Viktor Orban, s-a inspirat dintr-un proverb local pentru a descrie relaţia cu Polonia, referindu-se alianţa "hoţilor de cai". "Există un proverb care spune că, dacă ai încredere în cineva, poţi fura cai împreună cu el. Cetăţenii ungari vor fura cu bucurie cai împreună cu polonezii" a afirmat Viktor Orban. "Se conturează o nouă identitate, se prefigurează o nouă identitate europeană, iar britanicii au respins-o" a declarat Voktor Orban în faţa lui Jaroslaw Kaczynski, care a aplaudat, cu ocazia întâlnirii de la Krynica. "Acum, Europa este forţată să-şi recunoască erorile, iar noi, ţările central-europene, putem iniţia procesul de transformare" a subliniat Viktor Orban. 
Poziţiile Ungariei şi Poloniei le plasează în opoziţie cu Uniunea Europeană. Preşedintele Comisiei Europene, Jean-Claude Juncker - care l-a întâmpinat pe Viktor Orban la Bruxelles numindu-l, în glumă, "dictator" - a reiterat înainte de summit-ul de la Bratislava susţinerea pentru aprofundarea integrării europene. "Scopul actualei noastre cooperări este mult prea mic. De prea multe ori interesele naţionale sunt evocate în dezbaterile politice" a afirmat Jean-Claude Juncker. "Populismul nu rezolvă probleme, populismul creează probleme; de aceea trebuie să recunoaştem acest lucru şi să luăm măsuri pentru a ne apăra"
 a menţionat preşedintele Comisiei Europene.

ACORDUL DE PACE SUA-RUSIA ASUPRA CONFLICTULUI SIRIAN, ÎNTRE A FI ŞI A NU FI


La începutul luinii septembrie, cancelarul german, Angela Merkel, a precizat că „situaţia războiului civil sirian este cumplită” şi a solicitat Statelor Unite şi Rusiei să ajungă la un acord în privinţa încetării ostilităţilor pe teritoriul Siriei. "Pot doar să sper că Rusia şi Stele Unite vor face progrese în privinţa unui acord asupra încetării ostilităţilor, că bombardarea doctorilor şi spitalelor va putea fi oprită, căci populaţia din Alepp suferă cumplit. Aceasta este o situaţie lipsită de justificare"
 a afirmat Angela Merkel.

Acordul de încetare al ostilităţilor, intermediat de Serghei Lavrov şi John Kerry în luna februarie, a fost anulat în vară, administraţia de la Washington acuzând forţele siriene de încălcarea armistiţiului. Oficialii Departamentul de Stat american nu au dezvăluit divergenţele care împiedică ajungerea la un nou acord. Pe de altă parte, au precizat că divergenţele au apărut legat de modalitatea de implementare a planului armistiţiului. Rusia a subliniat că poate ajunge la o înţelegere doar dacă luptătorii opoziţiei, susţinuţi de SUA şi aliaţii din Orientul Mijlociu, se vor separa de grupările militante asociate Al-Qaida, cu care colaborează în unele zone.  


Pe de altă parte, Ministerul rus de Externe şi-a exprimat „profunda îngrijorare” faţă de ofensiva forţelor militare turce în Siria, adăugând că această acţiune atentează la suveranitatea şi integritatea teritorială a Siriei. "Ministerul de Externe al Rusiei se arată profund îngrijorat în legătură cu manevrele trupelor turce şi formaţiunilor paramilitare ale opoziţie sprijinite de acestea pe teritoriul sirian" se afirmă într-un comunicat. "Observăm cu mare atenţie faptul că aceste acţiuni sunt întreprinse fără a fi coordonate cu autorităţile siriene legitime şi fără aprobarea unei părţi din Consiliul de Securitate al ONU" se mai precizează în comunicatul Ministerului rus de Externe. "Acest lucru pune sub semnul întrebării suveranitatea şi integritatea teritorială a Republicii Arabe Siriene"
.  Moscova a cerut Ankarei să se abţină de la acţiuni care ar putea destabiliza şi mai mult situaţia din Siria. 

Acord de pace SUA-Rusia în privinţa conflictului din Siria


După săptămâni de negocieri, secretarul de stat american, John Kerry, şi omologul său rus, Sergei Lavrov, au anunţat în noaptea de 9/10 septembrie că au ajuns o înţelegere în privinţa războiului din Siria. Acordul presupunea  încetarea ostilităţilor începând cu 12 septembrie „după apusul soarelui”.  Potrivit  planului, „guvernul sirian va înceta misiunile de luptă în zonele specifice ocupate de opoziţie”. Rusia şi SUA au stabilit un Centru în parteneriat „care să acţioneze împortiva Statului Islamic şi luptătorilor al-Nisra, afiliaţi Al-Qaeeda”
.
Secretarul de stat american, John Kerry, a menţionat că planul are capacitatea de a „reduce violenţa în Siria” şi de „a putea conduce la o tranziţie politică, punând capăt celor peste cinci ani de conflicte violente”. John Kerry a apreciat că acordul reprezintă un potenţial "punct de cotitură" într-un conflict care a făcut aproximativ 500000 de oameni, dacă guvernul sirian şi grupurile rebele respectă condiţiile. "Astăzi, Statele Unite şi Rusia anunţă un plan prin care sperăm că se va reduce violenţa, se va uşura suferinţa şi se va relua mişcarea spre o pace negociată şi o tranziţie politică în Siria", a afirmat John Kerry. "Anunţăm o înţelegere despre care credem că poate dura, dar depinde de alegerile popoului". Anunţul a urmat discuţiilor purtate între secretarul de stat John Kerry şi omologul său rus, Sergei Lavrov.
Opoziţia siriană a anunţat că este pregătită să se supună planului, a afirmat John Kerry, dacă guvernul  arată că este serios în aplicarea lui. Sergei Lavrov a declarat că Rusia a informat guvernul sirian în privinţa înţelegerii, care a fost de acord să-l îndeplinească. Acordul presupune şi acces pentru acţiunile umanitare. "Încetarea ostilităţilor necesită acces la toate zonele asediate şi greu accesibile, inclusiv la Alep"
 a declarat John Kerry.

La şapte zile după încetarea ostilităţilor, Rusia şi Statele Unite vor stabili un „centru de  implementare comun", pentru a lupta contra grupărilor teroriste Statul Islamic şi aliaţilor al-Qaeda, Nusra. Potrivit lui Serghei Lavrov, acest centru va permite forţelor ruseşti şi americane să se „separe teroriştii de opoziţia moderată". Ministrul rus de Externe a precizat că raidurile aeriene împotriva teroriştilor vor fi coordonate de forţele ruse şi americane, iar în unele zone, acţiunea în forţă a forţelor aeriene siriene este exclusă. Încetarea utilizării butoaielor cu explozivi şi a bombardamentelor oarbe ar putea modifica natura conflictului. "Am convenit asupra zonelor în care vor avea loc astfel de raiduri coordonate, iar pentru aceste zone avem un acord de neutralitate comun cu guvernul sirian, fiind funcţional doar pentru forţele aeriene din Rusia şi SUA" a afirmat Sergei Lavrov, adăugând că forţele aeriene siriene vor acoperi alte domenii care nu au fost incluse în acest acord de cooperare militară ruso-americană. Succesul acestui acord, „depinde de capacitatea Americii de a convinge grupuri de opoziţie care să se distanţeze de aliaţii lor extremişti, dar şi de de capacitatea Rusiei de a împiedica forţele preşedintelui Assad. Ministrul rus de Externe, a afirmat că nu poate garanta succesul noului plan. Acesta ar permite "implementarea unei coordonări eficiente a luptei antiteroriste, în special la Alep şi ar permite susţinerea armistiţiului”. „Toate acestea creează condiţiile pentru o revenire la procesul politic"
 a menţionat Serghei Lavrov.

Secretarul de stat american, John Kerry, şi omologul său rus, Sergei Lavrov, au subliniat că acest acord ar putea deschide calea pentru o tranziţie politică. "Acordul este mai constrângătoar şi mult mai amplu decât orice propunere făcută până acum. Dacă este pus în aplicare de toate părţile implicate, ar putea deschide calea unor negocieri politice viitoare în Siria" a menţionat John Kerry "Credem că înţelegerea poate dura, dar depinde de alegerile poporului"
. 

Acordul ruso-american, ratificat de Damasc

Autorităţile de la Damasc au ratificat înţelegerea la care au ajuns ministrul rus de Externe, Serghei Lavrov, şi secretarul de stat american, John Kerry, în privinţa conflictului din Siria. „Guvernul sirian a aprobat acordul ruso-american (…) unul dintre obiective fiind de a ajunge la o soluţie politică la criza din Siria. Ostilităţile vor  înceta în oraşul Alep din motive umanitare”
.

Observatorul Sirian pentru Drepturile Omului a anunţat că în primele 15 ore ale armistiţiului sirian nu au fost înregistrate decese ale civililor. Locuitorii din oraşul asediat Alep au anunţat că atmosfera este liniştită. Oficialii Organizaţiei Naţiunilor Unite au declarat că aşteaptă „garanţii mai puternice de pace pentru a putea livra ajutoare în zonele asediate”. Armata siriană a comunicat că „armistiţiul în Siria va fi implementat pe teritoriul ţării într-o perioadă de şapte zile”, dar îşi „rezervă dreptul de a răspunde în mod decisiv în faţa oricărei încălcări a acordului din partea grupărilor armate”
. 
Acordul SUA-Rusia, salutat de Uniunea Europeană

Înaltul Reprezentant al Uniunii Europene pentru Afaceri Externe şi politică de securitate, Federica Mogherini, a salutat acordul privind criza din Siria şi a cerut Organizaţiei Naţiunilor Unite să pregătească propuneri pentru tratative legate de tranziţia politică de la Damasc. „Acordul este extrem de binevenit. Toate părţile beligerante, altele decât grupările desemnate drept organizaţii teroriste de către Consiliul de Securitate al ONU, trebuie să asigure implementarea sa efectivă”
 a precizat şefa diplomaţiei europene, într-un comunicat de presă. 

La rândul său, reprezentantul Organizaţiei Naţiunilor Unite în Siria, Staffan de Mistura, a salutat acordul şi a declarat că ONU va face toate eforturile pentru a furniza ajutor umanitar. Acordul include încetare a focului începând din 12 septembrie, la apusul soarelui, acces al convoaielor umanitare la populaţia aflată în dificultate şi eforturi comune împotriva grupărilor teroriste. 

Militari sirieni în misiune anti-Statul Islamic, ucişi „din greşeală” de coaliţia condusă de SUA - acuză Rusia
O lovitură aeriană la Jebel Tharda, în apropierea aeroportului Deir al-Zor a ucis, în 16 septembrie, soldaţi sirieni care se pregăteau să atace gruparea Statul Islamic, ceea ce ar reprezenta o "dovadă concludentă" că SUA şi aliaţii lor susţin forţele jihadiste, se afirmă într-un comunicat al armatei siriene. Armistiţiul din Siria a fost încălcat de 199 de ori de către grupurile rebele susţinute de Statele Unite, situaţia înrăutăţindu-se în principal în regiunile siriene Alep şi Hama, a acuzat generalul rus Viktor Poznihir, purtător de cuvânt al Ministerului rus al Apărării. "Statele Unite şi aşa-numitele grupuri rebele moderate pe care le controlează nu şi-au îndeplinit obligaţiile asumate prin Acordul de la Geneva"
 a declarat Viktor Poznihir. "Dacă Statele Unite nu vor lua măsuri pentru îndeplinirea obligaţiilor asumate prin acordul din 9 septembrie, întreaga responsabilitate pentru prăbuşirea armistiţiului în Siria va aparţine Washingtonului" a subliniat oficialul rus. Rusia a convocat o reuniune de urgenţă a Consiliului de Securitate al ONU pentru acest incident.  Moscova  a anunţat 62 de morţi şi aproximativ 100 de răniţi în rândul trupelor siriene, ca urmare a patru atacuri aeriene ale coaliţiei. 

SUA au transmis ”regrete pentru uciderea neintenţionată a militarilor sirieni”
, a afirmat un oficial al administraţiei de la Washington. Statele Unite vor urmări respectarea armistiţiului în Siria, continuând însă şi operaţiunile militare împotriva forţelor jihadiste Stat Islamic şi Al-Qaida.

Observatorul Sirian pentru Drepturile Omului, organizaţie neguvernamentala cu sediul la Londra, care colaborează cu numeroşi observatori pe teren în Siria, a confirmat moartea a 30 de soldaţi sirieni în urma atacului aerian. Organizaţia a menţionat că  aviaţia militară rusă a bombardat aceeaşi zonă, simultan cu coaliţia internaţională condusă de Statele Unite. 

Reuniune a Consiliului de Securitate; schimb acid de replici între ruşi şi americani
Consiliul de Securitate al Organizaţiei Naţiunilor Unite s-a reunit  pentru a discuta loviturile aeriene ale coaliţiei internaţionale conduse de SUA în Siria, care ar fi ucis câteva zeci de militari sirieni. Incidentul „ar putea periclita armistiţiul declarat luni 12 septembrie, în urma unui acord între Moscova şi Washington, pentru a permite ONU să trimită ajutoare umanitare în zonele greu accesibile din Siria”. 

În Consiliul de Securitate, ambasadorul american la ONU, Samantha Power, a afirmat că SUA investighează loviturile aeriene, iar dacă vor ajunge la concluzia că într-adevăr au fost loviţi militari ai Siriei, "nu aceasta a fost intenţia noastră şi desigur că regretăm pierderea de vieţi". Samantha Power a adăugat că decizia Rusiei de a convoca de urgenţă Consiliul a fost "cinică şi ipocrită", deoarece Moscova nu şi-a manifestat în mod similar indignarea când forţele guvernamentale siriene au ucis civili pe parcursul celor peste cinci ani de conflict. "Rusia trebuie să înceteze marcarea ieftină de puncte, demagogia şi manevrele şi să se concentreze pe ceea ce contează, adică implementarea a ceea ce am negociat cu bună credinţă" a declarat ambasadorul american. 
Legat de faptul că loviturile aeriene menţionate ar putea însemna sfârşitul acordului privind armistiţiul în Siria, ambasadorul rus, Vitali Ciurkin, a declarat că "Este un mare semn de întrebare. Aş fi foarte interesat să văd cum reacţionează Washingtonul. Dacă acţiunile de azi ale ambasadoarei Power sunt un indiciu al acestei posibile reacţii, atunci avem probleme mari".  Potrivit lui Vitali Ciurkin, este un moment crucial în eforturile de pacificare a Siriei şi în lupta împotriva terorismului, iar Statele Unite „ar fi trebuit să mai aştepte două zile” demararea cooperării militare cu Rusia, „în loc să desfăşoare o operaţiune necugetată". "Cine conduce la Washington? Casa Albă sau Pentagonul? Am auzit declaraţii de la Pentagon care contrazic, pur şi simplu, ceea ce am auzit de la preşedintele Obama şi de la secretarul Kerry"
  a afirmat ambasadorul rus. 

Rusia şi SUA s-au acuzat reciproc de blocarea ajutoarelor umanitare pentru oraşul sirian Alep. Vitali Ciurkin a afirmat că guvernul de la Damasc a acordat toate autorizaţiile necesare pentru ajutoarele umanitare din Siria.   

Armata siriană anunţă încetarea armistiţiului

Armata siriană a anunţat în 19 septembrie sfârşitul perioadei de şapte zile de încetare a focului decretată pe 12 septembrie în urma acordului convenit între Rusia şi SUA. „Armata siriană anunţă sfârşitul suspendării luptelor, care a început pe 12 septembrie după apusul soarelui, în conformitate cu acordul SUA-Rusia” se precizează într-un comunicat. Armata siriană a afirmat că „grupări teroriste”
 nu au respectat prevederile acordului şi au folosit armistiţiul pentru a se reînarma, încălcându-l de 300 de ori.
Fiecare dintre părţi a acuzat-o pe cealaltă de încălcarea armistiţiului intrat în vigoare în 12 septembrie. În 19 septembrie, Ministerul rus al Apărării a afirmat că este „lipsit de sens” ca forţele guvernamentale siriene să respecte „în mod unilateral”
 acordul de încetare a focului, dată fiind încălcarea repetată a armistiţiului de către rebeli şi incapacitatea Statelor Unite de a-i ţine sub control. Moscova a acuzat Washingtonul de periclitarea procesului de pace din Siria. „Situaţia de acolo este extrem de tensionată şi de îngrijorătoare” a afirmat purtătorul de cuvânt al Kremlinului, Dmitri Peskov. El a cerut „oprirea atacurilor rebelilor asupra armatei siriene” ca unică modalitate de a salva acordul de încetare a focului. „Şi ar fi, desigur, de folos dacă, din greşeală, colegii americani nu ar mai bombarda sirieni"
 a afirmat Dmitri Peskov. 

Observatorul Sirian pentru Drepturile Omului a precizat că, după anunţul armatei siriene privind încetarea armistiţiului de şapte zile convenit de SUA şi Rusia, „avioane siriene sau ruse” au bombardat zone controlate de rebeli în centrul oraşul Alep şi sate din apropiere, cu menţiunea că s-au înregistrat morţi şi răniţi. „Au fost bombardamente puternice, cu toate tipurile de armament în Alep”
 a declarat Zakaria Malahifji, responsabil al grupării rebele Fastaqim, cu baza în Alep. 

Indiferent de acuzaţiile reciproce, „la New York se va discuta despre noi posibile abordări în conflictul sirian”
. Ministrul rus de Externe, Serghei Lavrov, a discutat, în 20 septembrie, cu omologul său sirian, Walid al-Muallim, şi cu secretarul de stat american, John Kerry, potrivit unor surse din delegaţia rusă la New York.
Atac asupra unui convoi umanitar 
În Siria a avut loc un atac aerian asupra unui convoi umanitar comun al Organizaţei Naţiunilor Unite şi Societăţii Siriene Semiluna Roşie, a afirmat purtătorul de cuvânt al ONU, Stephen Dyuzharrik. În 19 septembrie, 18 din cele 31 de camioane ale convoiului au fost lovite. Incidentul a avut loc în zona Urum al-Kubra, la nord-vest de oraşul Alep. Potrivit Consiliului sirian pentru Supravegherea Drepturilor Omului (SOHR), 12 persoane au fost ucise în urma bombardamentului.
În timpul transportului de ajutoare umanitare pentru provincia siriană Alep s-au înregistrat „mulţi morţi” a afimat Stephen O’Brien, adjunctul secretarului general al ONU pentru probleme umanitare. „Rapoartele iniţiale indică faptul că, urmare a acestor atacuri odioase, au fost ucişi sau răniţi grav mulţi oameni, inclusiv voluntari ai Semilunii Roşii”. De asemenea, avioanele au atacat un depozit şi un spital al Semilunii Roşii. „Condamn cu fermitate ceea ce s-a întâmplat la Urum al-Kubra”
 a subliniat Stephen O’Brien, cu menţiunea că toate părţile au fost informate în legătură cu traseul convoiului umanitar. Oficialul ONU a afimat că atacul în cauză ar putea fi calificat drept o crimă de război dacă se va dovedi că obiectivul său erau membrii convoiului umanitar. 

Autorităţile americane şi-au exprimat indignarea faţă de bombardarea convoiului umanitar al ONU în Siria. Purtătorul de cuvânt al Departamentului de Stat american, John Kirby, a declarat că itinerariul convoiului era cunoscut  de autorităţile siriene şi de Federaţia Rusă. Potrivit lui John Kirby, „SUA pot reconsidera perspectivele de cooperare cu Rusia în privinţa Siriei, având în vedere încălcările flagrante ale acordului de încetare a  focului”
. Reprezentantul Departamentului de Stat american a declarat că Statele Unite au cerut Moscovei, după încheierea acordului de pace, să-şi îndeplinească angajamentele asumate la Geneva în sensul facilitării şi acordării neîngrădite a ajutorului umanitar pentru poporul sirian. Cu toate acestea,  regimul sirian a refuzat în repetate rânduri intrarea convoaielor ONU. De asemenea, reprezentantul administraţiei SUA a numit „scandalos” atacul asupra persoanelor neimplicate în conflictul militar. Între timp, armata rusă a anunţat noi victorii în lupta cu teroriştii din Siria. Într-un comunicat al Ministerului rus al Apărării s-a precizat că trupele siriene, susţinute de aviaţia rusă, au învins avangarda organizaţiei teroriste Dzhabhat en-Nusra, distrugând patru tancuri, trei vehicule blindate de luptă aparţinând infanteriei, nouă camioane pickup cu mitraliere grele, fiind anihilaţi aproximativ de 100 de militanţi jihadişti.  

Potrivit Observatorului Sirian pentru Drepturile Omului, atacul a fost lansat de avioane de luptă ale Damascului sau Rusiei.  Convoiul urma să livreze ajutoare pentru 78000 de persoane. Potrivit unui martor, „cinci rachete au lovit camioane, care erai parcate la un centru al Semilunii Roşii siriene”. Atacul pare un semnal al eşuării celor mai recente eforturi americane şi ruse de a opri violenţele din Siria. „Nu ştim dacă mai poate fi salvat” armistiţiul, a declarat un oficial american. “În acest moment ruşii trebuie să demonstreze foarte repede ca sunt serioşi, pentru că, în caz contrar, nu va exista nimic de prelungit şi nimic de salvat”
 a adăugat.
Armata rusă a lansat, în 21 septembrie, acuzaţii la adresa Statelor Unite, menţionând că o dronă Predator aparţinând americanilor s-a aflat deasupra zonei Alep când s-a produs bombardamentul din 19 septembrie asupra convoiului umanitar, soldat cu peste 20 de morţi. Purtătorul de cuvânt al ministrului rus al Apărării a formulat acuzaţiile după ce americanii lansaseră ipoteza că atacul ar fi fost comis de avioane ruseşti.
Pentagonul a negat acuzaţiile aduse de Moscova, potrivit cărora avioane americane ar fi lovit convoiul umanitar lângă oraşul sirian Alep. Potrivit unui oficial militar american, că coaliţia condusă de americani nu a avut operaţiuni în zonă. Singurele "entităţi care zboară în Siria în prezent sunt Rusia şi armata siriană"
 a afirmat oficialul SUA.
ONU a suspendat convoaiele umanitare în Siria
Organizaţia Naţiunilor Unite a suspendat toate convoaiele umanitare în Siria după atacul aerian asupra unui convoi care transporta ajutoare în provincia Alep, în care mai multe persoane au fost ucise, între care şi un angajat al Semilunii Roşii siriene.  "Toate convoaiele sunt suspendate în aşteptarea unei noi evaluări a situatţei securităţii"
 în Siria, a declarat, la Geneva, purtătorul de cuvânt al Biroului pentru Coordonarea Afacerilor Umanitare ale ONU, Jens Laerke. Convoiul bombardat luni 19 septembrie primise permisele necesare şi toate părţile implicate, inclusiv Rusia şi SUA, fuseseră notificate, au precizat oficialii ONU. 
Directorul SARC din Alep, Omar Barakat, s-a număprat printre persoanele ucise, a declarat la Geneva Robert Mardini, directorul Comitetului Internaţional al Crucii Roşii pentru Orientul Mijlociu şi Africa de Nord. "Echipa este în stare de şoc. Omar a fost grav rănit şi echipa de salvare nu a putut ajunge la el timp de două ore. Din cauza rănilor grave, nu a supravieţuit"
 a menţionat.   

Moscova solicită Washingtonului „publicarea integrală” a acordului după „scrugeri de informaţii”

Rusia a cerut Statelor Unite să publice integral pachetul de prevederi din acordul referitor la Siria, a anunţat Ministerul rus de Externe. "După „scurgeri” informaţionale în mass-media occidentale, Departamentul de Stat american a postat pe site-ul său o selecţie de documente, fără a găsi de cuviinţă să se pună de acord cu noi asupra datei publicării acestora. La rândul nostru, dăm publicităţii textele respectivelor prevederi în limba rusă" se menţionează în comunicat. Totodată, Moscova „îndeamnă Washingtonul să accepte să fie dat publicităţii întregul pachet de prevederi ale acordului”, inclusiv mandatul Centrului de informaţii comun, în cadrul căruia „specialişti militari ruşi şi americani trebuie să decidă şi să coordoneze împreună zborurile de luptă”, precum şi al doilea amendament la documentul din 9 septembrie, în care este stabilit „mecanismul de monitorizare a rutei auto ce duce dinspre sud spre Alep”
.

Potrivit textului acordului din 9 septembrie dintre Rusia şi SUA cu privire la Siria, postat pe site-ul Ministerului rus de Externe, prioritatea numărul unu în Siria este delimitarea teritoriilor care se află sub controlul grupărilor teroriste Statul Islamic şi Jabhat al-Nusra de cele aflate sub controlul opoziţiei moderate. În textul acordului se precizează că toţi sirienii, inclusiv combatanţii înarmaţi ai grupărilor de opoziţie, pot părăsi Alep pe ruta Castello. "Trupele proguvernamentale şi grupările opoziţiei moderate trebuie să se retragă în mod sincron de pe ruta Castello, creând în acest fel o zonă demilitarizată. Toţi sirienii, inclusiv combatanţii cu arme ai grupărilor opoziţiei, pot părăsi Alep pe ruta Castello"
. Nu în ultimul rând, Federaţia Rusă şi SUA îşi rezervă dreptul de a se retrage din respectivul acord, dacă vor considera că prevederile acestuia nu sunt respectate. 
SUA întrerup negocierile cu Rusia privind încetarea ostilităţilor în Siria

Autorităţile de la Washington a anunţat că vor întrerupe negocierile directe cu Moscova în legătură cu soluţionarea conflictului sirian, acuzând Rusia de încălcarea angajamentelor luate pentru restabilirea armistiţiului şi de intensificarea atacurilor aeriene împotriva civililor. "Este clar că Statele Unite şi Rusia nu mai au ce discuta în legătură cu încercarea de a ajunge la un acord care să reducă nivelul violenţei din Siria şi asta este tragic" a declarat Josh Earnest, purtătorul de cuvânt al Casei Albe, potrivit La rândul său, John Kirby, purtătorul de cuvânt al Departamentului american de Stat a afirmat că "Din păcate, Rusia nu a reuşit să-şi respecte propriile angajamente (…) şi fie nu a dorit, fie nu a putut să se asigure că regimul sirian se va conforma acordurilor aprobate de Moscova"
. John Kirby a mai adăugat că Rusia şi Siria au întreprins acţiuni militare prin care au încălcat acordul de încetare a focului, mentionând bombardarea unor spitale, precum şi atacul aerian din data de 19 septembrie care a vizat un convoi umanitar al ONU. Washingtonul a acuzat Rusia de atacarea convoiului, lucru negat vehement atât de Moscova, cât şi de Damasc.
Washingtonul a anunţat că analizează alte opţiuni, inclusiv militare, pentru a pune capăt crizei. Oficiali americani au declarat că „Administraţia Obama a început să ia în considerare acţiuni dure, inclusiv opţiuni militare, pe fondul operaţiunilor siriene şi ruse asupra oraşului Alep”. Oficialii au argumentat că „eşecul eforturilor diplomatice în Siria nu lasă Administraţiei Obama altă soluţie în afară de căutarea unor variante alternative”, inclusiv folosirea forţei militare. "Preşedintele SUA a cerut tuturor agenţiilor guvernamentale să prezinte opţiuni, unele familiare, altele noi. Sunt analizate opţiunile"
 a declarat Antony Blinken, adjunct al secretarului american al Apărării, fără a oferi detalii.
Ministerul rus de Externe a reacţionat la acest anunţ printr-un comunicat în care îşi exprimă "profunda dezamăgire" în legătură cu decizia SUA. "Decizia Washingtonului reflectă inabilitatea Administraţiei Obama de a îndeplini o condiţie-cheie pentru continuarea cooperări în sensul soluţionării crizei siriene"
 se afirmă în comunicat, cu referire la separarea rebelilor de filiala siriană a reţelei teroriste al-Qaida.  
Reprezentantul special al ONU pentru Siria s-a declarat „profund dezamăgit” de întreruperea negocierilor americano-ruse privind încetarea focului în această ţară, cu menţiunea că va căuta o soluţie politică. "ONU va continua să facă presiuni în mod activ în favoarea unei soluţii politice la conflictul sirian, în pofida rezultatelor extrem de dezamăgitoare ale negocierilor lungi şi intense între doi actori internaţionali foarte importanţi"
.
VARIA

ALEGERI PARLAMENTARE ÎN RUSIA.  PARTIDUL PREZIDENŢIAL, „RUSIA UNITĂ”,  A OBŢINUT MAJORITATEA

Partidul Rusia Unită - condus formal de premierul Dmitri Medvedev şi susţinător al preşedintelui rus, Vladimir Putin - a câştigat detaşat alegerile legislative din 18 septembrie, asigurându-şi majoritatea în Duma de Stat - Camera inferioară a Parlamentului de la Moscova. În fapt, Partidul Rusia Unită a obţinut majoritatea absolută, cu  54,3% din sufragii.  Rezultatul a fost salutat de preşedintele Vladimir Putin. "Se poate spune cu certitudine că partidul a obţinut un rezultat foarte bun", în pofida unei participări "nu prea ridicate, dar, totuşi, importante” şi-a exprimat satisfacţia Vladimir Putin, la sediul partidului Rusia Unită, salutând "maturitatea politică în creştere" a alegătorilor ruşi. Liderul de la Kremlin a evocat, de asemenea, persistenţa problemelor economice, subliniind că este necesar ca ruşii să recunoască faptul că deputaţii "lucrează cu adevărat din greu, chiar dacă acest lucru nu dă întotdeauna rezultate". "Situaţia nu este uşoară, oamenii simt asta, dar vor şi speră ca situaţia politică să fie stabilă"
 a precizat Vladimir Putin. Pentru Vladimir Putin, aceste alegeri sunt “cu atât mai importante cu cât constituie ultima consultare la scară naţională înainte de alegerile prezidenţiale din 2018, la care nimeni din Rusia nu-şi imaginează că Vladimir Putin nu va candida pentru al patrulea mandat”
. Popularitatea liderului de la Kremlin este de aproximativ 80%. 

La alegerile pentru cele 450 de locuri în Duma de Stat s-au înscris peste 6500 de candidaţi, reprezentând 14 partide. Aceştia şi-au disputat voturile a aproximativ 110 milioane de alegători.  În afară de Rusia Unită, doar trei partide au reuşit să depăşească pragul electoral de 5% pentru a accede în Legislativ. Partidul Liberal-Democrat, de extremă dreapta şi Partidul Comunist sunt aproape la egalitate de cu 13,53% şi, respectiv, 13,77% din voturi. Partidul Liberal-Democrat, condus de Vladimir Jirinovski, şi-a îmbunătăţit scorul cu aproape 3 puncte procentuale în raport cu 2011, în timp ce comuniştii au pierdut peste 5 puncte procentuale. Partidul pro-Kremlin, Rusia Justă, a obţinut 6,13% din voturi, reuşind să acceadă în Duma de Stat. Opoziţia liberală, reprezentată cu formaţiunea Parnas, a obţinut un rezultat infim, 0,66%, “după o campanie în care a fost ţinta ironiilor televiziunilor de stat”. Situaţia este valabilă şi pentru Iabloko, partidul de opoziţie social-democrat, care nu a reuşit să acceadă în Duma de Stat. 

Tipul de scrutin - jumătate proporţional, jumătate majoritar - este de natură să favorizeze partidul cel mai puternic. Spre deosebire de precedentele alegeri parlamenatre, doar jumatate din mandate sunt acordate pe listă. Celelalte 225 de mandate sunt obţinute în baza scrutinului uninominal, organizat la nivel de district.. Astfel, Rusia Unită, partid aflat la putere, a obţinut  338 din cele 450 de mandate din Duma de Stat. La precedentele alegeri legislative, din anul 2011, Partidul Rusia Unită a obţinut 49% din voturi şi 238 de locuri în Duma de Stat. “Cu peste două treimi din deputaţi, Kremlinul va avea un control fără precedent asupra Dumei şi va putea impune mult mai uşor modificări ale Constituţiei”
.  
Participarea la vot a fost scăzută, prin comparaţie cu precedentele scrutine.  Potrivit Comisiei Electorale Centrale, la urne s-au prezentat 47,8% dintre alegători .- faţă de 60% la alegerile legislative precedente, din decembrie 2011. În Moscova şi în Sankt-Petersburg, participarea a fost şi mai slabă, atât în raport cu tendinţa naţională, cât şi cu alegerile legislative precedente, după o campanie anostă. "În numeroase regiuni, participarea nu a fost foarte ridicată întrucât cetăţenii nu au fost informaţi corespunzător despre locul unde se află biroul lor de vot"
 a motivat delegata Kremlinului pentru drepturile omului, Tatiana Moskalkova. Organizaţia nonguvernamentală Golos, care militează pentru drepturile alegătorilor, a afirmat într-un raport că a fost "cea mai lipsită de vlagă şi inactivă campanie din ultimii 10 ani".

Spre deosebire de alegerile legislative din decembrie 2011, când opoziţia a denunţat fraude şi sute de mii de manifestanţi au ieşit în stradă, Kremlinul a vrut să dea mai multă transparenţă procesului electoral. Astfel, preşedintele rus a plasat-o în fruntea Comisiei Electorale Centrale pe fosta delegată pentru drepturile omului pe lângă Kremlin, Ella Pamfilova, pentru a-l înlocui pe Vladimir Ciurov, acuzat de opoziţie că ar fi manipulat rezultatele mai multor alegeri.  Lucrările Comisiei electorale au fost difuzate în direct de canalul public de informare. "Avem certitudinea absolută că alegerile s-au desfăşurat în mod legitim"
 a afirmat Ella Pamfilova. În urma alegerilor legilsative din anul 2011, s-au înregistrat proteste de masă la Moscova şi în ţară. Protestatarii afirmau că alegerile au fost "trucate". Mişcările de stradă au condus la adoptarea unor legi care au limitat protestele publice si au afectat  activitatea ONG-urilor.

Alegerile s-au desfăşurat în contextul în care Rusia traversează cea mai lungă perioadă de recesiune după intrarea oficială a lui Vladimir Putin în politică, în 1999. Scrutinul a fost, de asemenea, prima consultare la scară naţională după anexarea peninsulei Crimeea în 2014, urmată de declanşarea conflictului în estul separatist al Ucrainei şi de deteriorarea relaţiilor între Moscova şi Occident. “Statele Unite, care nu recunosc anexarea Crimeei, nu vor recunoaşte rezultatele acestor alegeri”
 potrivit unui comunicat al Departamentului de Stat de la Washington.  

Întrucât pe teritoriul Rusiei există 11 fuse orare, din raţiuni obiective alegerile legislative s-au desfăşurat pe parcursul a aproape două zile. Scrutinul a demarat în peninsula Kamceatka din Extremul Orient. Urnele s-au închis cel mai târziu în enclava Kaliningrad de pe ţărmul golfului Gdansk din Marea Baltică, între Lituania şi Polonia. 

Tiraspol: vot majoritar pentru Rusia Unită

În autoproclamata republică transnistreană, unde Federaţia Rusă a deschis un număr  mare de secţii de votare, o treime dintre cetăţenii ruşi cu drept de vot s-au prezentat la urne. Voturile majoritare - 80% - au fost în favoarea partidului prezidenţial, „Rusia Unită”. Din 180000 de cetăţeni ruşi din Transnistria, s-au prezentat la urne 57000.

Promolex, organizaţie preocupată de monitorizarea respectării drepturilor omului în regiune, a afirmat că “accesul cetăţenilor la informaţii veridice despre cursa electorală rusă a fost limitat”. De asemenea, în campania electorală desfăşurată în Transnistria “au existat şi atacuri”
 la integritatea teritorială a Republicii Moldova, având în vedere declaraţiile deputatului rus Vladimir Jirinovski, care a afirmat că toate zonele separatiste ar trebui integrate în Federaţia Rusă.
Alegerile legislative din Rusia au fost devansate

La mijlocul lunii iulie, preşedintele rus Vladimir Putin a promulgat legea care prevedea ca alegerile legislative in Rusia să fie devansate din decembrie 2016, în septembrie 2016. Organizate în mod tradiţional în prima duminică din luna decembrie, alegerile legislative, convocate în Rusia odată la cinci ani, au avut loc în a treia duminică din luna septembrie. 
Legea a fost adoptată în 3 iulie de Duma de Stat - camera inferioara a Parlamentului rus - şi aprobată în 8 iulie de Consiliul Federaţiei - camera superioară. . În urma promulgării acestei legi, “bugetul pe anul 2017, care ar fi urmat să fie votat în septembrie 2016, va fi adoptat de parlamentarii care vor fi responsabili de punerea sa în aplicare, nu de adunarea legislativă precedentă”
 a precizat preşedintele Dumei de Stat, Serghei Narîşkin.  
Aprecieri critice

Decizia de a organiza în avans scrutinul a fost motivată prin economisirea unor sume la bugetul de stat. Potrivit Petreu Stykov, profesor la Universitatea Ludwig Maximilian din München, specialist în sisteme politice în Europa centrală şi de est şi în Eurasia, a apreciat că explicaţia nu este credibilă. "Guvernul rus nu este unul al partidelor. Nici nu avem de-a face cu un sistem parlamentar de guvernare, nici nu există vreo relevanță a partidelor. Decisivă pentru sistem este alegerea preşedintelui". Următorul scrutin prezidenţial este programat în anul 2018. În anul 2008, s-a decis ca mandatul Dumei de Stat să crească de la patru la cinci ani, iar cel al preşedintelui de la patru la şase ani. Până acum, alegerile pentru Duma de Stat aveau loc cu trei luni înaintea celor prezidenţiale iar rezultatul lor se putea reflecta asupra scrutinului de alegere a şefului statului. Aşa s-a întâmplat la sfârşitul anului 2011 şi începutul anului 2012, când au avut loc proteste de masă motivate prin falsificarea alegerilor. "Acest efect a fost eliminat prin decuplarea celor două scrutine"
 a afirmat expertul german. .  

PRESIUNI SECESIONISTE

“Diada” şi proteste în Catalonia pentru independenţa regiunii

Sute de mii de catalani au ieşit în stradă pentru a cere secesiunea de Spania şi a îndemna partidele să-şi depăşească dezacordurile cu privire la calea de urmat spre independenţă.    Manifestanţii au invadat un bulevard din Barcelona din apropierea Parlamentului regional, unde aleşii separatişti pregătesc secesiunea acestei regiuni cu 7.5 milioane de locuitori din nord-estul Spaniei. Proiectul, care trebuia finalizat la jumătatea anului 2017, avansează mai încet decât era prevăzut din cauza disensiunilor între partidele separatiste.  Este, totuşi, momentul "să luăm decizii cruciale", a afirmat preşedintele Generalităţii din Catalonia,, Carles Puigdemont, înainte de demararea manifestaţiilor.

Nerăbdarea a fost perceptibilă şi în rândul manifestanţilor. Mulţi dintre aceştia, îmbrăcaţi în culorile separatiste - roşu, galben, bleu - sărbătoresc de cinci ani, "Diada" în 11 septembrie, ziua "naţională" a acestei regiuni. "Sperăm că această Diada va fi ultima înainte de independenţă"
 declarau manifestanţii la Barcelona, unde poliţia a numărat 540000 de protestatari. Alte mitinguri au atras 135000 de persoane la Salt, în nordul Cataloniei, 60000 la Berga, în centru, 45000 la Tarragona, în sud, şi 25000-30000 la Lleida, în est.

Referendum privind independenţa Cataloniei “cu sau fără acordul Madridului”

Preşedintele Generalităţii din Catalonia, Carles Puigdemont, a precizat că referendumul pentru independenţa Cataluniei va avea loc în septembrie 2017 "cu sau fără acordul Madridului". "La sfârşitul lunii iunie 2017, Parlamentul regional va aproba legile necesare pentru ca această regiune să funcţioneze ca un stat independent şi vom convoca cetăţenii la urne pentru că prin votul lor să poată fi proclamată independenţa Cataloniei".  

 
Guvernul de la Madrid refuză să aprobe un astfel de referendum. Refuzul este susţinut prin prevederea din Constituţia spaniolă potrivit căreia ieşirea unui teritoriu din graniţele ţării trebuie decisă de toţi spaniolii. "Vom încerca, până la capăt, să obţinem acordul Madridului" dar în absenţa unui răspuns pozitiv “suntem pregătiţi să organizăm consultarea cetăţenilor Cataloniei în a doua jumătate a lunii septembrie 2017”
 a subliniat Carles Puigdemnt.  Acesta a preluat funcţia de preşedinte al Generalităţii din Catalonia în 10 ianuarie 2016, cu o foaie de parcurs clară - să creeze instituţiile necesare independenţei  regiunii până la mijlocul anului 2017. 

Carles Puigdemnt a fost, anterior, preşedinte al Asociaţiei Municipiilor pentru Independenţă. În septembrie 2015 a fost ales deputat în alegerile pentru Parlamentul din Catalonia pe lista Împreună pentru Da. În anul 2012, a fost denunţat de  Avocatul Poporului că ar fi destinat bani publici pentru închirierea unor trenuri speciale pentru Renfe cu ocazia manifestaţiei “Catalonia - nou stat al Europei”. În anul 2015, a fost investigat de Procuratura Audienţei Naţionale pentru suportul dat de către Primăria din Girona pentru Declaraţia începutului procesului de independenţă al Cataloniei, de către Parlamentul Cataloniei. 

Analiştii spanioli apreciază că guvernul de la Madrid trebuie să lupte pe două fronturi, cu două realităţi diferite - cea din Catalonia şi cea din Ţara Bascilor, în contextul în care există o dorinţă de a schimba structura statului spaniol, încurajată de elitele partidelor naţionaliste. Ţara Bascilor are autonomie fiscală pe care Madridul o refuză Cataloniei. Cu toate acestea, autorităţile basce lucrează la un nou statut în baza căruia regiunea să dispună de un grad sporit de autonomie.
O nouă campanie pentru independenţa Scoţiei

În Scoţia se fac planuri pentru organizarea unui nou referendum privind independenţa după votul majoritar, la referendumul din 23 iunie, pentru ieşirea Marii Britaniii din Uniunea Europeană. Partidul Naţional Scoţian finanţează un sondaj prin care vrea să afle părerea scoţienilor despre independenţă. 

Scoţienii sunt nemulţumiţi de faptul că au votat cu o majoritate de 68% pentru rămânerea în blocul comunitar. Totuşi, ar putea fi forţaţi să părăsească UE după ce votul general al britanicilor a înclinat balanţa în favoarea ieşirii din Uniunea Europeană. "Controlăm destinul nostru ca stat sau vom fi mereu la mila deciziilor care au loc în altă parte?" a lansat întrebarea premierul Nicola Sturgeon. Reuters 

Liderii unor întreprinderi comerciale i-au solicitat  premierului scoţian ”să se mai gândească” deoarece o campanie de independenţă poate aduce şi mai multă nesiguranţă în privinţa "viitorului Scoţiei, într-un moment în care micile şi marile afaceri caută stabilitate la toate nivelele conducerii". Mai mult, liderul conservator scoţian Ruth Davidson a acuzat-o pe Nicola Sturgeon de folosirea referendumului din 23 iunie pentru “a crea o şi mai mare divizare”. 

În pofida acestor afirmaţii, premierul Nicola Sturgeon îşi păstrează, ferm, poziţia: pierderea accesului la piaţa unică europeană este o limită peste care Scoţia nu poate trece. ”Suspectez că susţinerea independenţei va creşte dacă devine clar că acesta este cel mai bun sau unicul mod de a proteja interesele Scoţiei"
 a subliniat Nicola Sturgeon.  


Scoţia independent ar complica situaţia în NATO. Nu există indicii care să ateste că liderii scoţieni şi-ar fi revizuit poziţia exprimată anterior referendumului din septembrie 2014, în sensul că vor o Scoţie fără arme nucleare. Liderii militari ai Alianţei Nord-Atlantice au fost preocupaţi de identificarea unor variante alternative după exprimarea menţionatei opţiuni, întrucât au apărut provocări strategice şi operaţionale pentru NATO. În cazul independenţei Scoţiei, ar trebui găsit un nou port pentru submarinele britanice purtătoare de rachete nucleare, staţionate în Clyde. De asemenea, ar trebui identificate noi aranjamente de patrulare pe rutele vitale din Atlanticul de Nord şi Marea Nordului. 

SUMMIT ASEAN ÎN LAOS

Summit-ul statelor Asociaţiei Naţiunilor din Asia de Sud-Est (ASEAN) s-a desfăşurat în perioada 6-8 septembrie în Laos, la Ventianne. La reuniunea la vârf a fost prezent preşedintele american, Barack Obama. 
Asociaţia Naţiunilor din Asia de Sud-Est a fost creată la 8 august 1967, la Bangkok, în Thailanda, odată cu semnarea Declaraţiei ASEAN - Declaraţia de la Bangkok - de către cele cinci state fondatoare: Indonezia, Malaiezia, Filipine, Singapore şi Thailanda. În prezent, ASEAN are zece membri - Brunei Darussala, Cambodgia, Filipine, Indonezia, Laos, Malaiezia, Myanmar, Singapore, Thailanda şi Vietnam.  Summit-ul ASEAN este o reuniune anuală care priveşte cooperarea în domeniile securităţii, economiei şi culturii. Între partenerii de dialog ai ASEAN se numără: Uniunea Europeană, Canada, SUA şi Rusia. 
Barack Obama, prezent în Laos timp de trei zile

Preşedintele Statelor Unite, Barack Obama, a efectuat, în perioada 5-8 septembrie, o vizită oficială de trei zile în Laos. A fost prima vizită a unui preşedinte american în Laos în ultimii 40 de ani, menită să reconstruiască încrederea reciprocă şi să închidă un capitol întunecat al istoriei comune a celor două ţări. 
Regiunea Asiei de Sud-Est a prezentat o importanţă deosebită pentru politica externă a administraţiei Obama. În Laos, preşedintele american s-a confruntat cu politicile din trecut ale SUA. În anii 1960 şi 1970, trupele americane au lansat atacuri cu bombe asupra satelor şi aşezărilor din Laos, pe măsură ce războiul cu Vietnamul a depăşit graniţele. Guvernul laoţian a estimat că peste două milioane de tone de bombe au fost lansate asupra Laosului în peste 500000 de raiduri aeriene - ceea ce înseamnă o bombă la fiecare opt minute, timp de nouă ani. Aproximativ 80 de milioane de bombe cu fragmentaţie au rămas neexplodate în Laos, reprezentând o ameninţare şi provocând rănirea sau moartea celor care au călcat accidental pe ele. 
În timpul vizitei sale, preşedintele american a recunoscut istoria tristă şi efectele sale devastatoare asupra dezvoltării Laosului. De asemenea, Barack Obama a anunţat acordarea de ajutor suplimentar pentru guvernul laoţian în operaţiunile de curăţare şi dragare a bombelor rămase neexplodate. La rândul său, Laos va oferi Statelor Unite  sprijinul necesar pentru localizarea şi recuperarea tuturor militarilor americani daţi dispăruţi pe teritoriul acestei ţări în timpul războiului din Vietnam. Înainte de a pleca spre Laos din China, unde a participat la summit-ul G-20, Barack Obama a declarat că demersurile diplomatice asupra problemelor legate de moştenirea trecutului vor reprezenta „un semn de bunăcredinţă şi o modalitate de a trece la o fază superioară a relaţiilor bilaterale”.
Preşedintele american a promis un sprijin în valoare de 90 milioane de dolari pentru a ajuta la eliminarea milioanelor de bombe neexplodate din Laos care datează din timpul războiului din Vietnam. Bombele neexplodate au dus la moartea a peste 20000 de persoane în Laos începând din anii 1970. Asistenţa, care va fi folosită pentru a finanţa un studiu naţional şi un proiect de dezamorsare împreună cu guvernul de la Vientiane în următorii trei ani, a fost anunţată de preşedintele american, Barack Obama, în timpul unei întâlniri cu preşedintele din Laos, Bounnhang Vorachit.

Preşedintele Laosului „a salutat angajamentul (...) guvernului american de a curăţa armamentul neexplodat, de a asista victimele, de a preveni viitoare incidente soldate cu victime şi de a dezvolta capacitatea locală de a garanta sustenabilitatea acestei activităţi” se precizează într-o declaraţie comună. Cei doi preşedinţi au subliniat că „profunda cooperare în rezolvarea problemelor privind moştenirea războiului a permis ambelor ţări să dezvolte o relaţie care priveşte spre viitor”
. 
În ultimii 20 de ani, Statele Unite au contribuit cu peste 100 de milioane de dolari la  sprijinirea programelor de dezamorsare a bombelor neexplodate. Sprijinul american a ajutat la reducerea numărului de victime de la peste 300 pe an la sub 50, anual.

Eforturi ale Coreei de Sud pentru a obţine suportul realizării THAAD

La începutul lunii septembrie, preşedintele Park Geun-hye a efectuat un turneu diplomatic de o săptămână în Rusia, China şi Laos pentru o serie de întâlniri la vârf, multilaterale şi bilateral, privitoare la problemele regionale şi globale. Sarcina cea mai importantă pentru preşedintele sud-coreean a fost atenuarea tensiunilor cu Beijingul şi cu Moscova, care s-au opus planului propus de Seul şi Washington în sensul realizării unui scut antirachetă - Terminal High Altitude Area Defense (THAAD) - până la sfârşitul anului 2017. După vizita în Rusia, s-a deplasat la Hangzhou, în China, pentru summit-ul G20.  

Laos a fost ultima etapă a turneului său diplomatic. În perioada 7-9 septembrie, Park Geun-hye a participat la summit-ul ASEAN. De asemenea, a avut o întâlnire cu omologul său laotian, Bounnhang Vorachith. Preşedintele Coreei de Sud este de aşteptat să valorifice aceste vizite in ideea de a-i convinge pe omologii săi străini că desfăşurarea planificată a THAAD nu va viza o altă ţară în afara Coreei de Nord. Pe fondul opoziţiei puternice a Chinei şi Rusiei, Park Geun-hye a prezentat planul ca o măsură de autoapărare a tarii sale.

Beijing şi Moscova consideră că o baterie THAAD în Peninsula Coreeană ar consolida influenţa militară a Americii în regiunea Asia-Pacific şi, pe cale de consecinţă, ar putea sa le submineze interesele de securitate.  Opoziţia Chinei legată de THAAD, în special, a provocat o problemă diplomatică pentru Park Geun-hye, care a depus eforturi deosebite pentru a consolida parteneriatul strategic cu Beijingul, în pofida preocupărilor crescânde la Seul şi la Washington că aliatul de bază al Americii în regiune, Coreea de Sud, se bazează din ce în ce mai mult pe China. După ce Park Geun-hye şi-a preluat mandatul în februarie 2013, a încercat să remedieze neînţelegerile cu China, partener-cheie al Coreei de Sud pentru comerţ şi turism, ca parte a planului pentru a forţa Coreea Nord să procedeze la denuclearizare şi să pună bazele reunificării.. 

În ultimii ani, Seul a intensificat eforturile de a construi legături economice mai profunde cu ASEAN, care are o piaţă uriaşă şi cuprinde 632 milioane de persoane. De asemenea, ASEAN este al doilea cel mai mare partener comercial al Coreei de Sud - comerţul bilateral atingând 119 miliarde de dolari în anul 2015. 

Întâlnirea între preşedintele american şi preşedintele filipinez, anulată

Preşedintele Statelor Unite, Barack Obama, şi-a anulat prima întâlnire cu preşedintele filipinez, Rodrigo Duterte, după ce acesta a folosit termeni jignitori la adresa liderului american, a precizat purtătorul de cuvânt al Casei Albe. Rodrigo Duterte, cunoscut pentru remarcile sale colorate şi pentru campania împotriva traficului de droguri în care au murit mii de persoane, a folosit cuvintele jignitoare la adresa lui Barack Obama cu o zi înainte de întâlnirea bilaterală planificată în Laos. Preşedintele filipinez a afirmat, în faţa jurnaliştilor, că îl va înjura pe liderul de la Casa Albă, la întâlnire, dacă îi se va pune la îndoială politica de execuţii extra-judiciare prin care încearcă să lupte cu traficul de droguri din Filipine. De asemenea, numindu-l pe Barack Obama “fiu de căţea”, Rodrigo Duterte a precizat ce i-ar răspunde preşedintelui american dacă ar încearcă să conteste operaţiunile folosite de el pentru a combate traficul de droguri. Barack Obama a aflat de insulte când pleca de la summitul G20 din China. Preşedintele american le-a cerut consilierilor săi să discute cu oficialii filipinezi "pentru a afla dacă acesta este, de fapt, un moment în care pot avea loc discuţii productive şi constructive", semnalând că întâlnirea nu va avea loc aşa cum era plănuit. "Vreau mereu să mă asigur că, dacă am o întâlnire, aceasta este productivă şi că obţinem ceva” a afirmat Barack Obama. Pe agenda întâlnirilor sale bilaterale în marja summit-ului ASEAN, “locul lui Rodrigo Duterte a fost luat de preşedinta Coreei de Sud, Park Geun-hye”
 a precizat Ned Price, purtătorul de cuvânt al Consiliului Naţional pentru Securitate al preşedinţiei americane. 
Preşedintele filipinez, Rodrigo Duterte, şi-a exprimat regretul după ce cuvintele jignitoare pe care le-a folosit la adresa lui Barack Obama au condus la anularea întâlnirii la nivel înalt Americano-filipineze. Rodrigo Duterte a transmis, prin intermediul purtătorul său de cuvânt, regrete pentru faptul că afirmaţiile lui au fost interpretate ca un atac personal la adresa preşedintelui american, "Aşteptăm cu nerăbdare să reducem diferenţele care provin din priorităţile noastre naţionale şi din percepţii" a precizat. 

Într-un comunicat al guvernului filipinez se precitează că Rodrigo Duterte "regretă că afirmaţiile sale făcute în faţa presei au cauzat o astfel de controversă"."Preşedintele Duterte a explicat că unele comentarii din presă potrivit cărora preşedintele Obama urma să-i facă morală privind execuţiile extrajudiciare l-au condus la această afirmaţie virulentă" au afirmat autorităţile filipineze. "Delegaţiile ţărilor noastre au căzut de acord asupra faptului că, în lumina problemelor asupra cărora încă trebuie să lucrăm, reuniunea  între cele două naţiuni ale noastre este amânată sine die"
 au precizat oficialii de la Manila.  
Preşedintele Statelor Unite, Barack Obama, a schimbat câteva cuvinte cu preşedintele filipinez, Rodrigo Duterte, înainte de a participa la cina de gală, în cadrul summit-ului ASEAN de la Vientiane. Cei doi au dat mâna şi au purtat o scurtă discuţie, înainte de a se îndrepta spre cina care a încheiat a doua zi a summit-ului. Scurta întrevedere a avut loc după ce partea americană a anulat întalnirea oficială între cei doi preşedinţi, ca răspuns la insulta formulată de Rodrigo Duterte la adresa lui Barack Obama. "S-au întâlnit în sala de aşteptare. Au fost ultimele persoane care au părăsit camera" a afirmat ministrul filipinez de Externe, Perfecto Yasay. La rândul său, senatorul filipinez Alan Peter Cayetano a afirmat că Barack Obama şi Rodrigo Duterte au avut "un salut călduros şi o discuţie bună". "Au existat eforturi din partea ambelor părţi pentru a repara situaţia" a subliniat senatorul filipinez.

Un reprezentant al preşedinţiei americane a menţionat că “scurta discuţie” a fost “un schimb de amabilităţi între cei doi lideri”
. Filipinele, fostă colonie americană, sunt una dintre ţările cele mai apropiate de Statele Unite din Asia de Sud-Est, mai ales în contextul diferendelor teritoriale cu China. Statele Unite şi Filipine sunt aliate în baza Acordul de Cooperare Militară Americano-Filipinez. Statul filipinez a primit ajutoare militare americane în valoare de sute de milioane de dolari - fiind al treilea beneficiar asiatic, după Afganistan şi Pakistan. Washingtonul se bazează pe alianţa cu Manila pentru a contracara influenţa crescândă a Chinei în zona Asia-Pacific.  

După preluarea puterii în Filipine, la începutul lunii iunie, Rodrigo Duterte şi-a multiplicat insultele la adresa ambasadorului american, a ameninţat că va retrage ţara din Organizaţia Naţiunile Unite şi că va rupe relaţiile cu Washingtonul şi Canberra. Preşedintele filipinez a fost aspru criticat de Organizaţia Naţiunilor Unite şi de Departamentul de Stat american după ce şi-a îndemnat concetăţenii să ucidă toxicomanii şi dealerii, într-o campanie destinată eradicării flagelului drogurilor în ţară. În cadrul unor operaţiuni antidrog, până la începutul lunii iulie, peste 2400 de persoane au fost ucise de poliţie şi de presupuşi justiţiari.  

Întâlnire Rodrigo Duterte - Dmitri Medvedev 

Preşedintele filipinez, Rodrigo Duterte, a declarat că se bucură de sprijinul premierului rus, Dmitri Medvedev, după ce s-a plâns acestuia că „Statele Unite ale Americii nu îl respectă”. Potrivit liderului din Filipine, în timpul unei întâlniri cu Dmitri Medvedev la summit-ul ASEAN desfăşurat în Laos, premierul rus l-a susţinut în problemele pe care le are cu SUA. „M-am întâlnit cu Medvedev. I-am spus care este situaţia”. Americanii “îmi pun piedici, nu mă respectă, sunt fără de ruşine” a afirmat Rodrigo Duterte. Preşedintele filipinez a adăugat că Dmitri Medvedev ar fi replicat: „Americanii sunt cu adevărat aşa. Vă vom ajuta”
. 
Rodrigo Duterte nu a precizat  problemele concrete pe care le are în relaţiile cu Statele Unite. Anterior, declarase că va vizita Rusia şi China, scopul fiind formarea unei alianţe politice cu ţările care nu sunt de acord cu politica externă a SUA.
Obama: „Decizia Curţii de la Haga privind Marea Chinei de Sud trebuie respectată”

Decizia Curţii de arbitraj de la Haga, potrivit căreia Beijingul nu are drepturi istorice asupra Mării Chinei de Sud, trebuie respectată, a declarat preşedintele american, Barack Obama la summit-ului ASEAN desfăşurat în Laos. "Arbitrajul (…), care este obligatoriu, a permis clarificarea drepturilor maritime în regiune"
. 

Beijingul revendică cvasi-totalitatea Mării Chinei de Sud, spre nemulţumirea altor ţări riverane - Filipine, Vietnam, Malaezia şi Brunei. Regiunea este bogată în hidrocarburi şi, de asemenea, este o intersecţie de rute comerciale vitale pentru comerţul mondial iar apele sale sunt bogate în peşti. Beijingul se bazează pe delimitarea în "nouă puncte" apăruta pe hărţile chinezeşti, datând din anii 1940. Pentru a-şi susţine revendicările, China a făcut lucrări de extindere la unele insule sau recife, pe care a amplasat piste de aterizare, porturi şi alte instalaţii - de exemplu, patru faruri pe recife, un al cincilea fiind în curs de construcţie. Manilla a cerut Curţii de Arbitraj să declare că pretenţiile Chinei încalcă Convenţia ONU privind dreptul maritim, semnată de ambele ţări. Curtea Permanentă de Arbitraj de la Haga a decis că Beijingul nu are "drepturi istorice" asupra majorităţii apelor din Marea Chinei de Sud, dând, astfel, câştig de cauză plângerii înaintate de Filipine. China a precizat că "nu recunoaşte, nu acceptă" şi consideră “nulă” decizia Curţii, cu sublinierea că aceasta nu are "nici o jurisdicţie" în materie. 

Autorităţile de la Manila au cerut Beijingului să recunoască decizia Curţii Permanente de Arbitraj de la Haga a declarat ministrul filipinez de Externe, Perfecto Yasay. "Încercăm să facem China să înţeleagă (...) că dacă nu respectă şi nu recunoaşte decizia arbitrală, într-un final tot ei vor fi cei care pierd în această privinţă"
 a afirmat Perfecto Yasay 

China: „impunerea arbitrajului extinde divergenţele şi contradicţiile”

Summit-ul Asiei de Est - ASEAN a pus accentul pe cooperare, participanţii ajungând la consens în problema Mării Chinei de Sud, a declarat ministrul adjunct de Externe al Chinei, Liu Zhenmin. Totuşi, unele ţări din afara zonei “au pomenit de aşa-numitul arbitraj în problema Mării Chinei de Sud, ceea ce a fost impotriva curentului de opinii”. 

Liu Zhenmin a precizat că liderii ţărilor ASEAN au apreciat eforturile depuse de China şi ASEAN pentru materializarea "Declaraţiei de acţiune a părţilor privind Marea Chinei de Sud” şi pentru promovarea consultărilor privind elaborarea "normelor de acţiune în Marea Chinei de Sud". Totodată, au fost apreciate cele patru documente aprobate la reuniunea liderilor China-ASEAN, considerându-se că China şi ASEAN acţionează pentru identificarea unei căi corecte pentru menţinerea păcii şi stabilităţii în Marea Chinei de Sud şi rezolvarea problemelor din regiune. 

n cadrul summit-ului ASEAN, două state din afara zonei au propus aplicarea "arbitrajului" în problema Mării Chinei de Sud, practica fiind „necorespunzătoare şi contrară voinţei ţărilor din zonă privind rezolvarea problemelor prin dialog şi consultări”. Impunerea arbitrajulu" nu ajută la rezolvarea problemei.Dimpotrivă, „ar extinde divergenţele şi contradicţiile”
. China se opune ferm acestei practici, a subliniat Liu Zhenmin.   
UN DECENIU ŞI JUMĂTATE DE LA 11 SEPTEMBRIE 2001 -
 ZIUA CARE A SCHIMBAT LUMEA


În dimineața zilei de 11 septembrie 2001, nouăsprezece terorişti au deturnat patru avioane comerciale care se deplasau către San Francisco şi Los Angeles de la Boston, Newark şi Washington. Două avioane au fost prăbuşite în  Turnul de Nord şi în Turnul de Sud ale World Trade Center. Alţi terorişti au vizat Pentagonul. Un al patrulea avion, a cărui ţintă finală se presupune a fi fost fie Capitoliul Statelor Unite, fie Casa Albă, s-a prăbușit lângă localitatea Shanksville, din Pennsylvania, după ce pasagerii de la bord au intrat în luptă cu teroriştii. În total, 2993 de persoane şi-au pierdut viaţa, incluzând cei 19 terorişti. Peste 90 de ţări au pierdut cetăţeni în atentatele de la World Trade Center. Ancheta FBI - denumită operaţiunea PENTTBOM - a fost cea mai mare şi mai complexă anchetă din istoria FBI, implicând peste 7000 de agenţi speciali. FBI a reuşit să facă legătura între terorişti şi al-Qaeda. Guvernul american a concluzionat că al-Qaeda, condusă de Osama bin Laden, poartă responsabilitatea atacurilor. 

Consiliul NATO a declarat că atentatele asupra Statelor Unite vor fi considerate un atac asupra tuturor statelor NATO şi, ca atare, întrunesc condiţiile articolului 5 al Cartei NATO. În Statele Unite, Congresul a adoptat - şi preşedintele George W. Bush a promulgat - legea Homeland Security Act, în 2002, în baza căreia s-a înfiinţat Departamentul Securităţii Interne. Congresul a adoptat şi USA Patriot Act, cu scopul de a sprijini descoperirea şi instrumentarea cazurilor de terorism şi a altor crime.  Atentatele au avut ca rezultat direct războiul din Afganistan încă din 2001 - şi,  indirect, războiul din Irak, în 2003. 
The Huffington Post a evidenţiat zece lucruri care s-au schimbat după atentatele din 11 septembrie 2001. „11 septembrie reprezintă un moment de plecare, începutul unei noi epoci. Acest lucru poate fi observat în discursurile susţinute după atentate care au mai avut loc între timp. Se spune, de exemplu: „Nimic nu va mai fi ca înainte”“ a afirmat, pentru Huffington Post, jurnalistul francez Nicolas Hénin, fost ostatic al grupării jihadiste Statul Islamic. Publicaţia subliniază că 11 septembrie 2001 reprezintă data de începere a unui război de lungă durată între Occident şi terorişti. „Învingerea terorismului este o provocare serioasă şi ambiţioasă” a menţionat Nicolas Hénin. În opinia sa, „ţările occidentale trebuie să se aştepte să fie vizate de alte atacuri teroriste în următorii ani”.

În ultimii 15 ani, numărul atentatelor a crescut substanţial. Atentatele din ultimul timp au fost îndreptate, cu precădere, asupra civililor, a precizat Charles-Philippe David, de la centrul strategic Chaire Raoul-Dandurand al Universităţii Québec din Montréal. „Anterior, atacurile erau concentrate împotriva simbolurilor politice, judiciare şi poliţiste“. Pericolul permanent de producere a unui atentat a determinat numeroase autorităţi să ia măsuri severe de securitate.

În prezent, securitatea este o preocupare majoră şi prioritară pentru guvernele occidentale, a subliniat Charles-Philippe David. „Nimeni nu vorbea despre securitatea internă înainte de 2001, cu toate că aveau loc atentate şi în anii 1970, 1980 şi 1990“. Occidentul intervine militar tot mai mult în Orientul Mijlociu, măsurile de securitate sunt tot mai înăsprite pe aeroporturi şi la frontiere. Totuşi, „deciziile politice ale unor lideri occidentali au favorizat mai degrabă creşterea terorismului, şi nu eradicarea acestui fenoment” menţionează The Huffington Post.

Atentatul terorist din 11 septembrie a relevat lipsa de comunicare între diferitele organisme şi agenţii de securitate. „Foarte rapid, după 11 septembrie, a fost făcută ordine între organisme, au fost înfiinţate departamente, precum Homeland Security“ a afirmat Stéphane Berthomet, director al Observatorului asupra radicalizării şi propagării extremismului violent. Noile măsuri au contribuit într-o oarecare măsură la dejucarea unor atentate. Totuşi, comunicarea încă necesită îmbunătăţiri, aşa cum relevă atentatele comise recent în Occident.

Răspunsul după 11 septembrie 2001 - invaziile din Afganistan şi din Irak, deschiderea închisorii de la Guantanamo, cursa pentru capturarea şi uciderea lui Ossama ben Laden - „a constituit probabil cea mai gravă eroare a Statelor Unite“ a afirmat Charles-Philippe David. Potrivit opiniei sale, Statele Unite au reacţionat exagerat şi au eşuat în cele din urmă. La rândul său, Stéphane Berthomet a apreciat că Occidentul a subestimat consecinţele pe termen mediu şi lung ale acţiunilor din Irak şi din Afganistan. 
Intervenţiile militare în Afganistan şi Irak, urmare a unor decizii politice, „au amplificat terorismul“.  „Alegerile dezastruoase“ făcute de Statele Unite şi de alte ţări occidentale care au fost implicate militar în Irak şi în Afganistan au creat condiţii mai propice terorismului. „Aceste decizii au pus pietrele de temelie pentru starea de ameninţare teroristă de astăzi“ consideră Nicolas Hénin.

Înainte de 11 septembrie 2001, fenomenul combatanţilor străini era nesemnificativ. „Se vorbea de câteva sute“ pentru toate conflictele din lume a menţionat Nicolas Hénin. „Astăzi, acest fenomen are o amploare inedită“ a adăugat. Creşterea numărului de combatanţi străini reprezintă un risc pentru securitatea din Occident a subliniat jurnalistul.

În Europa au început să apară zidurile. „Este ciudat, dar nu au mai existat până acum atât de mulţi pereţi în Europa încă de la dărâmarea Zidului Berlinului“ a afirmat Charles-Philippe David. Unele bariere au fost ridicate din motive de securitate - altele, pentru a opri valul de migranţi din ţările afectate de războaie.

Teama de islamismul radical a sporit mişcările xenofobe în lume. Potrivit opiniei lui Rachida Azdouz, psiholog şi specialist în relaţii interculturale la Universitatea Québec din Montréal, s-a ajuns până acolo încât migranţii au devenit „ostatici“ în ţările gazdă.

Potrivit lui Michel Juneau-Katsuya, expert în securitate naţională, Statele Unite au cheltuit peste 7000 de miliarde de dolari pentru securitate. „Un lucru (...) ce depăşeşte orice imaginaţie, mai ales că populaţia nu se mai simte în siguranţă“
. Juneau-Katsuya şi Stéphane Berthomet au apreciat că guvernele au aprobat bugete prea mari pentru măsurile de reprimare, în timp ce măsurile de prevenire au fost subestimate.

FLASH. OPINII DE PRESĂ
Îngrijorări pentru pacea mondială


Stars and Stripes precizează că, după anunţul Phenianului privind succesul ultimelor teste, preşedintele Barack Obama, a declarat că „SUA nu acceptă şi nu vor accepta niciodată Coreea de Nord ca stat nuclear”. Ziarul menţionează că „preşedintele Obama, preşedintele Coreei de Sud şi premierul Japoniei au convenit să acţioneze în cadrul Consiliului de Securitate al ONU şi în cadrul comunităţii internaţionale” pentru „adoptarea unor noi sancţiuni şi pentru a demonstra Coreei de Nord că acţiunile sale periculoase şi nelegitime vor avea consecinţe”
. 

The Telegraph menţionează poziţia Rusiei, care a condamnat testul nuclear al Coreei de Nord şi a îndemnat Phenianul să renunţe la programul său nuclear, ce reprezintă o ameninţare la adresa regiunii. „Insistăm ca statul nord-coreean să pună capăt escapadelor sale periculoase şi să implementeze necondiţionat rezoluţiile Consiliului de Securitate al ONU”
 a precizat Moscova.

 China, singurul aliat al Coreei de Nord, a reacţionat, la rândul său, condamnând dur testele nucleare ale Phenianului, menţionează Xinhua. „China, împreună cu comunitatea internaţională, va continua să acţioneze pentru denuclearizarea Peninsulei Coreene, pentru prevenirea proliferării şi menţinerea păcii şi stabilităţii în Asia de Nord-Est”
 a precizat Ministerul chinez de Externe. 

Il Messagero se referă la un plan secret al Seulului de a-l ucide pe liderul nord-corean, Kim Jong Un, în cazul în care acesta ar ridica nivelul ameninţărilor nucleare. Trupe speciale sunt gata să intre în acţiune şi să-l ucidă pe liderul nord-coreean, precizează Il Messagero. Ziarul îl citează pe ministrul sud-coreean al Apărării, Han Min-koo, care a declarat în Parlament că „Seulul are intenţia de a utiliza rachete de mare precizie pentru a lovi obiective inamice în diferite zone”. „Şi are de asemenea intenţia de a-l elimina pe liderul inamic”
.
Le Monde afirmă că luptele din Siria nu se reduc la o înfruntare între Damasc şi formaţiunile jihadiste. Cotidianul precizează că  „Sunt războaie multiple. Iranul vrea să îşi menţină şi să-şi întărească punctul de sprijin în lumea arabă, adică în Siria. Hezbollahul libanez vrea să rămână în Siria, pentru a deschide, la nevoie, un al doilea front împotriva Israelului. Miliţiile afgane şi irakiene, şiite, sunt obediente Teheranului. Turcia, prezentă acum în teren, luptă împotrivă kurzilor. Saudiţii şi qatarioţii doresc, prin intermediul rebeliunilor islamiste, să oprească avansul Iranului în Machrek”
.  

Pe de altă parte, Le Monde se referă la „înşelătoria marilor puteri la ONU”. După ce face un bilanţ al celor 5 ani de război din Siria şi evocă numărul mare de victime, ziarul precizează că „Nu se aştepta mare lucru de la discuţiile despre Siria desfăşurate cu ocazia reuniunii de toamnă a Adunării Generale a ONU, dar realitatea a depăşit orice imaginaţie. Americanii şi ruşii, care erau actorii principali ai acestor convorbiri, au constatat eşecul armistiţiului pe care l-au încheiat în 9 septembrie şi care a ţinut mai puţin de zece zile. Confruntările din Siria nu se rezumă la o înfruntare binară, între Damasc şi formaţiunile jihadiste. Ele sunt multiple”
. 
The Wall Street Journal constată „fisuri crescânde în apărarea Europei”. Publicaţia avertizează că „apărarea împotriva Rusiei nu va fi întărită dacă Franţa şi Germania nu se vor implica” şi nu vor adopta reacţii ferme faţă de un astfel de „vecin agresiv”
. 
Pe de altă parte, The Wall Street Journal menţionează o axă sino-rusă în continuă consolidare. China şi Rusia îşi extind cooperarea şi îşi oferă reciproc sprijin în revendicările lor teritoriale, o tendinţă ce ar putea alimenta instabilitatea din Asia de Est până în Europa Centrală. Poziţiile aproape identice ale celor două ţări pe scena internaţională, proclamate de Vladimir Putin la Beijing, transmit mesajul că „ele sunt ţări mari care vor să-şi forţeze vecinii mai mici să le asculte, fără interferenţe din partea SUA şi a aliaţilor lor regionali” afirmă The Wall Street Journal.   

Reunită în şedinţă de urgenţă, Organizaţia Naţiunilor Unite solicită încetarea ostilităţilor şi protejarea civililor din oraşul sirian Alep. Totodată, „miniştrii de Externe din Germania, Statele Unite, Fraţa, Italia, Marea Britanie au cerut Rusiei „să-şi demostreze voinţa” de a salva armistiţiul din Siria”
, precizează La Razon. Reprezentanţii americani şi europeni au menţionat că „este nevoie de susţinerea Rusiei pentru ca ajutorul umanitar în Siria să ajungă fără probleme la destinaţie”, precizează ziarul. 
„Franţa şi Marea Britanie au lansat ideea anchetării Rusiei pentru crime de război în Siria”
 menţionează Stars and Stripes. Trimisul Rusiei la ONU, Vitali Churkin, a respins acuzaţiile aduse Rusiei de Occident privind tergiversarea soluţionării conflictului sirian, subliniind că „militanţii sunt principalul motiv pentru eşecul livrării ajutoarelor umanitare la Alep”
, precizează Russia Today. 
El Mundo precizează că „Atacarea unui convoi umanitar care transporta alimente de primă necesitate şi medicamente spre oraşul Alep a pus capăt celei mai recente încercări de a opri războiul din Siria, un conflict care durează de peste 5 ani şi care a adus moartea a peste 400000 de persoane”
, provocând totodată strămutarea a aproximativ 5 milioane de oameni, refugiaţi în diferite ţări. 

Le Point se referă la „eşecul diplomaţiei şi reluarea luptelor” în Siria, pe fondul acuzaţiilor pe care şi le aduc, reciproc, SUA şi Rusia, prezente la Adunarea generală a ONU de la New York. Între timp ce „comunitatea internaţională asistă neputincioasă la eşecul diplomaţiei şi la reluarea violenţelor”
.  
Le Monde incriminează „tăcerea Statelor Unite” şi „neputinţa Franţei”
 în cadrul discuţiilor de la ONU pe tema Siriei. The New York Times afirmă că „Obama analizează posibilitatea înarmării kurzilor sirieni”, ceea ce ar putea „accelera ofensiva împotriva Statului Islamic, dar, totodată, ar duce la escaladarea tensiunile dintre Statele Unite şi Turcia”
. Le Soir  punctează că, în ultimul său discurs la ONU, preşedintele Barack Obama a acuzat Rusia că „încearcă să-şi recupereze gloria trecută cu ajutorul forţei”
. 

Valul imigranţilor, ascensiunea extremei dreapta, lipsa viziunii comune - provocări pentru Europa
La Stampa  menţionează că Europa încearcă să găsească soluţii şi propune un plan în valoare de 50 de miliarde de euro „pentru a trata de la rădăcină drama imigranţilor”. Presupunând investiţii externe care să favorizeze dezvoltarea economică în mai multe ţări din Africa şi Orientul Mijlociu, „proiectul este unul ambiţios, dar va necesita ani de muncă înainte de a da rezultate”
.

„Merkel avertizează partidele germane să nu cedeze în faţa populismului”, titrează EUObserver. Cancelarul german şi-a apărat politica de primire a refugiaţilor,  avertizând politicienii să nu îmbrăţişeze tacticile populiştilor, în pofida succesului partidului anti-imigraţie Alternativa pentru Germania. În faţa problemelor internaţionale, între care se numără şi criza refugiaţilor, „răspunsul nostru este să ne ghidăm după valorile care ne-au făcut ceea ce suntem astăzi: libertatea, securitatea, dreptatea şi solidaritatea”
 a afirmat Angela Merkel în faţa Parlamentului.   

Atmosfera în Germania este paradoxală, afirmă Der Spiegel. Publicaţia preia rezultatele unui studiu care relevă că, „deşi au tot ce le trebuie din punct de vedere material şi nu sunt ameninţaţi de şomaj, germanii sunt îngrijoraţi şi se tem de viitor”. Cauzele sunt „fenomenele care alimentează retorica extremistă: fluxurile de refugiaţi, atacurile teroriste, crizele internaţionale”
.  

Supra-aglomeraţia din centrele de primire creează tensiuni sociale în insulele greceşti, cele mai grave incidente petrecându-se în Lesbos. „Imigranţi din diferite grupuri naţionale, închişi de luni de zile într-un spaţiu proiectat pentru a găzdui de două ori mai puţine persoane, s-au  încăierat, dându-şi, unul altuia, foc la corturi şi la puţinele bunuri pe care le aveau” precizează Ta Nea. Situaţia a degenerat în „ciocniri cu locuitorii furioşi din zonă, după ce, fugiţi din tabără, numeroşi refugiaţi au luat cu asalt localităţile din jur, necesitând intervenţia poliţiei” menţionează cotidianul elen, subliniind îngrijorarea Atenei legată de faptul că „astfel de incidente se pot intensifica”
. 

Amnesty International a denunţat condiţiile dificile în care trăiesc aproximativ 60000 de refugiaţi, criticând Europa pentru eşecul în a-şi îndeplini angajamentul de relocare a zeci de mii de imigranţi în ultimii doi ani. Avertismentul Amnesty International apare în contextul în care Atena a anunţat o creştere vertiginoasă a cererilor de azil în Grecia. To Vima menţionează că „O creştere cu 132% a cererilor de azil depuse în Grecia a fost înregistrată în cel de-al treilea trimestru al 2016 în raport cu trimestrul anterior. Din aprilie şi până în iunie 2016, 12015 de persoane au depus cerere de azil pentru prima dată în Grecia, comparativ cu 5190, între ianuarie şi martie 2016”. Dintre „cereri, 67% au fost depuse de sirieni, 9% de irakieni şi 5% de pakistanezi”
. 

Austria elaborează o lege împotriva acordării azilului pentru refugiaţi. Der Standard menţionează că, „în cazul în care refugiaţii vor veni în masă, la frontiere ar putea fi mobilizaţi aproximativ 2200 de soldaţi”
.
Premierul Viktor Orban şi-a acutizat discursul, cerând relocarea refugiaţilor „pe o insulă”. The Express menţionează că premierul ungar, „care este fruntea valului de sentimente anti-UE şi anti-imigranţi”, a afirmat că „aceia care vin în interiorul blocului fără permisiune trebuie trimişi pe o insulă, undeva pe coastele Africii de Nord”
. 

Potrivit The Guardian, comisarul ONU pentru drepturile omului, Zeid Ra’ad Al Hussein, a menţionat numele celor pe care îi consideră instigatori la ură rasială - de la Marine Le Pen până la Donald Trump. Tactica demagogilor este simplă, „îşi fac publicul-ţintă să se simtă bine, să aibă încredere în ei, oferindu-le o fantasmă care este în acelaşi timp îngrozitor de nedreaptă faţă de alţi oameni” a afirmat responsabilul ONU, avertizând că „atmosfera la nivel mondial este încărcată de violenţă”
.  

Într-un articol dedicat „multiplelor diviziuni ale UE”, Le Monde constată că „motorul franco-german este în pană”, „zona euro este paralizată”, între ţările nordice şi cele sudice se profilează o „bătălie bugetară”, iar între ţările est-europene şi vechile state membre „se cască o prăpastie”, pe fondul crizei refugiaţilor. „Ţările foste comuniste în frunte cu Ungaria doresc o întărire a rolului statelor, în detrimentul Comisiei, pe care o învinuiesc pentru Brexit”
 afirmă cotidianul.  

Referindu-se la summit-ul UE de la Bratislava, The Guardian afirmă că „Liderii europeni vor încerca să îşi regăsească unitatea la o reuniune specială fără Marea Britanie, în speranţa că vor trasa parcursul unei Uniuni zguduite de votul Brexit şi divizată între vest şi est în privinţa problemei imigraţiei”. Ţările din Grupul Vişegrad - Slovacia, Polonia, Ungaria şi Cehia - „se opun planului Bruxelles-ului de relocare a refugiaţilor”
. 

Rzeczpospolita numeşte Grupul de la Vişegrad „al treilea grup din UE”.  Publicaţia afirmă că „Grupul de la Vişegrad s-a dovedit a fi un actor atât de important în partida pentru viitorul Uniunii Europene, încât premierul Greciei a decis să pună la cale o alianţă a statelor Uniunii situate la Marea Mediterană”. Liantul Grupului de la Vişegrad este opoziţia celor patru state membre faţă de politica imigraţionistă a Germaniei, menţionează Rzeczpospolita, cu precizarea că „Europei îi lipsesc în prezent o viziune şi un ţel comun”
. 
Die Tageszeitung are un comentariu dur la adresa Grupului de la Vişegrad.: „Cel mai mult enervează Grupul de la Visegrad - Ungaria, Polonia, Cehia şi Slovacia - care a făcut ca noţiunea de bloc răsăritean să câştige o nouă valabilitate. Populiştii de dreapta de la Budapesta şi Varşovia sunt total în asentimentul populiştilor de stânga din Praga şi Bratislava în sensul că doresc dinspre Bruxelles subvenţii şi ajutoare, dar nu şi standarde democratice. Ei cântă cu toţii pe claviatura naţionalismului şi se profilează în politica internă către o poziţie îndărătnică faţă de Uniunea Europeană. Alianţa înfiinţată în 1991 ar urma să ajute la depăşirea comună a transformării în direcţia capitalismului şi este în momentul de faţă mai activ decât oricând. Austria, Croaţia şi Serbia sunt încurajate să adere”
. 

Le Temps aubliniază că apelurile la unitatea UE se lovesc de divergenţe tot mai adânci. Ziarul enumeră punctele cele mai sensibile - „o Uniune Europeană fără Marea Britanie, slabită, care nu se înţelege pe politica referitoare la refugiaţi, în care se concretizează greu propunerile pentru asigurarea apărării continentului, o Europă care se confruntă cu ameninţarea teroristă; în plus, este conştientă de bilanţul nesatisfăcător al Comisiei Juncker şi, mai nou, are de rezolvat scandalul iscat de propunerea ministrului luxemburghez de Externe de excludere a Ungariei din Uniune”
.

„La Bratislava, reuniunea unei Europe divizate”, titrează La Croix. Liderii europeni „ar trebui să-şi arate unitatea, dar îşi ascund cu greu divergenţele pe multe subiecte” afirmă ziarul. Gazda reuniunii, premierul slovac, Robert Fico, a îndemnat participanţii să evite scenariul des întâlnit la summit-urile UE de a se limita la exprimarea unor intenţii, deoarece momentul prezent cere realism, fermitate şi hotarâre. „După Brexit şi riscurile legate de Brexit, mi se pare absolut necesar să fim foarte oneşti”
 a afirmat Robert Fico. 

„Întreaga Europă trece printr-o perioadă de transformări cruciale” a afirmat premierul ungar, Viktor Orbán, preluat de Magyar Kurír. Viktor Orbán a propus, la reuniune de la Viena a ţărilor de pe „ruta Balcanilor”,  stabilirea unei noi linii europene de apărare, în cazul în care acordul dintre Turcia şi UE ar deveni imposibil de aplicat.. Premierul ungar a afirmat, de asemenea, că UE ar trebui să construiască „un oraş imens pentru refugiaţi”
, pe coasta Libiei, pentru analizarea solicitărilor de azil 

Summit G20: tema principală, stimularea creşterii economice mondiale

„China se mobilizează pentru găzduirea summit-ului celor mai puternici 20 de lideri ai lumii” a titrat China National News, menţionând că „summit-ul este văzut de Beijing drept o oportunitate pentru a-şi arăta dominaţia în creştere la nivel global”. Oraşul-gazdă, „Hangzhou”, joacă un rol major în economia Chinei, fiind „unul dintre cele mai inovative oraşe în domeniul tehnologiei, dar şi unul dintre cele mai poluate”, scrie ziarul chinez, adăugând că „soluţia găsită de autorităţi pentru scăderea poluării pe perioada summitului este aceea de a închide peste 225 de fabrici din oraş şi din împrejurimi şi de a interzice circulaţia pentru jumătate din maşinile oraşului”
. 
Mulţi dintre locuitorii oraşului Hangzhou „au primit vouchere generoase din partea autorităţilor pentru a pleca în excursie” în perioada summit-ului G20, precizează Inside China Today sub titlul „G20 la Hangzhou: Măsuri severe de securitate într-un oraş gol”
. 
Summit-ul celor mai puternici 20 de lideri ai planetei desfăşurat la Hangzhou, „înseamnă începerea unei noi călătorii către o viitoare dezvoltare a lumii”, scrie China Daily, preluând afirmaţiile preşedintelui chinez. În cuvântul de deschidere, Xi Jinping a subliniat că „în faţa unei multitudini de riscuri şi provocări, scopul summit-ului este a de a găsi o terapie care să aducă economia lumii pe traiectoria unei creşteri sănătoase”
. 

Pe agenda summit-ului G20 se regăsesc teme diverse, „de la schimbările climatice la lupta împotriva terorismului” menţionează Les Echos. Tema principală este „stimularea creşterii economice mondiale”
. 
Summit-ul G20 a început sub auspicii bune pentru clima globală. „Armonie rar întâlnită între America şi China” a titrat The New York Times, anunţând „ratificarea de către cei mai mari poluatori ai lumii a Acordului de la Paris pentru combaterea schimbărilor climatice”
. Această nouă cooperare „ar putea fi cea mai bună şansă pentru salvarea planetei”
, a afirmat China Post.
Stimularea creşterii economice mondiale este o temă asupra căreia insistă şi Fondul Monetar Internaţional. Potrivit El Economista, FMI „a avertizat asupra slabei creşteri pe care o înregistrează economia globală”. Există „riscul ca FMI să-şi revizuiască din nou în scădere previziunile pentru acest an”
. Prezentă la reuniunea G-20, directorul FMI, Christine Lagarde, a anunţat că „grupul este hotărât să combată ‘atacurile populiste’ la adresa mondializării”
 menţionează Il Sole Ventiquattro Ore.

Întâlnirile dintre liderii politici în marja summit-ului G20 nu au fost liniştite. Potrivit The Independent, „premierul britanic a avut parte de surprize neplăcute, după ce SUA şi Japonia au lansat avertismente puternice cu privire la relaţiile comerciale cu Londra după Brexit”
. 
„Japonia avertizează că îşi va retrage băncile şi producătorii de maşini din Regatul Unit, dacă Londra va pierde accesul liber pe piaţa europeană după retragerea ţării din UE”, menţionează The Guardian. Însă, Theresa May, se declară mulţumită, afirmând că „ţări precum India şi Mexicul au dat de înţeles că ar renunţa la barierele de ordin comercial impuse Marii Britanii în urma Brexit-ului, iar exemplul lor a fost urmat şi de Coreea de Sud şi de Singapore”. Barack Obama „a arătat că prioritatea Washingtonului este de a încheia un acord comercial cu UE, urmând ca abia după aceea să ia în calcul un astfel de acord şi cu Marea Britanie”
.  

Le Figaro menţionează că preşedintele Franţei, François Hollande i-a dat o replică dură preşedintelui Comisiei Europene, Jean-Claude Juncker. La o conferinţă de presă organizată la summitul G-20 din China, preşedintele francez a criticat intenţia lui Jean-Claude Juncker de a continua negocierile cu Washingtonul pe tema unui tratat transatlantic de liber schimb. Liderul de la Elyséa a afirmat că ‘”Jean-Claude Juncker poate continua, dar, poziţia Franţei este clară”
.
Temele politice sunt şi ele la fel de complicate. Russia Today menţionează că „un acord SUA-Rusia care să ducă la încetarea focului în Siria ar putea fi iminent”.  Barack Obama a afirmat că „nu am ajuns încă acolo”
. Washington şi Moscova au încă poziţii diferite „cu privire la ce trebuie făcut pentru a se pune capăt războiului civil din Siria, dar şi cu privire la ce grupări de opoziţie ar trebui considerate legitime”
 precizează USA Today. Potrivit The New York Times, „după o întrevedere care a durat 90 de minute, preşedintele Statelor Unite, Barack Obama, şi omologul său rus, Vladimir Putin, au hotărât să continue negocierile pe tema încheierii unui armistiţiu în Siria”
.
La nivel declarativ, relaţiile dintre liderii lumii rămân cordiale. „Putin-Erdogan - reconciliere neaşteptată”, titrează La Libre Belgique. Preşedinţii Rusiei şi Turciei „îşi reafirmă dorinţa de a continua eforturile pentru restabilirea cooperării în toate domeniile dintre Turcia şi Rusia”
. 

O temă importantă pe agenda summit-ului G20 a fost combaterea terorismului. Preşedinţii Statelor Unite şi Turciei „au transmis un mesaj ferm împotriva terorismului” precizează ziarul Milliyet. Publicaţia menţionează că între Turcia şi SUA există „o relaţie specială, ce se întăreşte pe zi ce trece”
. 
„Lupta împotriva terorismului a fost una din priorităţile preşedintelui francez la summit-ul G20”
. Liderul de la Elysée „a pus accent în primul rând pe combaterea surselor de finanţare” a menţionat France Soir. 

Problema refugiaţilor s-a aflat şi în centrul discuţiilor dintre cancelarul german şi preşedintele turc în marja G20, menţionează Der Spiegel,. În pofida tensiunilor, „Ankara a promis Germaniei că va continua acordul încheiat cu UE de a reţine milioanele de sirieni care doresc să ajungă în Europa”
.
La summit-ul G20 au existat şi incidente. „Schimb de ţipete între oficialii americani şi chinezi, după ce avionul prezidenţial american a aterizat în China”, a titrat China National News. Publicaţia a precizat că „Barack Obama nu a beneficiat la sosire de tradiţionalul covor roşu şi a trebuit să coboare din avion pe o uşă secundară”
. 
The Guardian a subliniat „atenţia deosebite pe care chinezii o acordă”. Pe cale de consecinţă, a apreciat că „această primirea haotică a preşedintelui american a fost deliberată, un gest menit să ştirbească imaginea lui Obama”
. Pe de altă parte, potrivit USA Today, „Obama a minimizat incidentul şi a respins discuţiile despre o eventuală orchestrare diplomatică”
.

